**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 21 Ιουλίου 2021, ημέρα Τετάρτη και ώρα 15.45΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασιλείου Διγαλάκη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων «Αναβάθμιση του σχολείου, ενδυνάμωση των εκπαιδευτικών και άλλες διατάξεις» (3η συνεδρίαση).

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, η Υφυπουργός Παιδείας και Θρησκευμάτων, κυρία Ζωή (Ζέττα) Μακρή, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Γιαννάκης Στέργιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Πλεύρης Αθανάσιος, Μιχαήλ Παπαδόπουλος, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Πάνας Απόστολος, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, συνεχίζουμε την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Αναβάθμιση του σχολείου, ενδυνάμωση των εκπαιδευτικών και άλλες διατάξεις», με την τρίτη συνεδρίαση, τη συζήτηση επί των άρθρων.

Εισερχόμαστε στην ψήφιση του νομοσχεδίου επί της αρχής. Γίνεται δεκτό το σχέδιο νόμου του Υπουργείου Παιδείας και Θρησκευμάτων «Αναβάθμιση του σχολείου, ενδυνάμωση των εκπαιδευτικών και άλλες διατάξεις» επί της αρχής;

Τον λόγο έχει ο Εισηγητής της Πλειοψηφίας, κ. Γεώργιος Κωτσός.

**ΓΕΩΡΓΙΟΣ ΚΩΤΣΟΣ (Εισηγητής Πλειοψηφίας):** Υπέρ.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κύριος Σκουρλέτης, που εκπροσωπεί τη Μειοψηφία.

**ΠΑΝΟΣ ΣΚΟΥΡΛΕΤΗΣ:** Καταψηφίζουμε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο Ειδικός Αγορητής του ΚΙΝ.ΑΛ., κ. Δημήτριος Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝΑΛ):** Επιφύλαξη.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο Ειδικός Αγορητής του Κ.Κ.Ε., κ. Ιωάννης Δελής.

**ΙΩΑΝΝΗΣ ΔΕΛΗΣ** **(Ειδικός Αγορητής του Κ.Κ.Ε.):** Κατά.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η Ειδική Αγορήτρια της Ελληνικής Λύσης, κυρία Σοφία – Χάιδω Ασημακοπούλου.

**ΣΟΦΙΑ -ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της ΕΛΛΗΝΙΚΗΣ ΛΥΣΗΣ):** Επιφύλαξη.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η Ειδική Αγορήτρια του ΜέΡΑ 25, κυρία Σοφία Σακοράφα.

 **ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Επιφύλαξη.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Επομένως, το σχέδιο νόμου του Υπουργείου Παιδείας και Θρησκευμάτων «Αναβάθμιση του σχολείου, ενδυνάμωση των εκπαιδευτικών και άλλες διατάξεις» γίνεται δεκτό επί της αρχής, κατά πλειοψηφία.

Τον λόγο έχει η Υπουργός Παιδείας και Θρησκευμάτων, κυρία Νίκη Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, εχθές είχαμε μια μακρά συνεδρίαση, κατά την οποία εκτέθηκαν οι απόψεις των Κομμάτων και ευχαριστούμε πάρα πολύ για τις αναλυτικές θέσεις.

Δεν μπόρεσα να τοποθετηθώ, στο τέλος της χθεσινής συνεδρίασης. Το κάνω τώρα, προκειμένου να λάβετε υπόψη σας, ενδεχομένως και κάποια σχόλια και να συνεχιστεί ο διάλογος και σήμερα και την Παρασκευή και, βεβαίως και στην Ολομέλεια.

Ξεκινώ, λοιπόν, με κάποια σημεία, που τέθηκαν από το κόμμα της Αξιωματικής Αντιπολίτευσης, με δύο εισαγωγικές παρατηρήσεις του κυρίου Φίλη.

 Πρώτα απ’ όλα, σχετικά με τη «σφαγή εισακτέων», όπως είπε. Θυμίζω ότι η Αξιωματική Αντιπολίτευση έλεγε ότι «Δεν θα εισαχθούν». Κυμαινόταν το ποσό, αναλόγως την ανακοίνωση: «25.000 περισσότεροι από πέρυσι, 30.000 περισσότεροι από πέρυσι, 35.000 περισσότεροι από πέρυσι, 40.000 περισσότεροι από πέρυσι», έλεγε η Αξιωματική Αντιπολίτευση, αναλόγως ποιος ήταν ο δηλών.

 Λοιπόν, η πραγματικότητα πως έχει; Η πραγματικότητα έχει ότι με τα έως τώρα δεδομένα, μιλάμε για 9.400 περισσότεροι από πέρυσι. Διότι, πράγματι, προβλέφθηκαν ελάχιστα ακαδημαϊκές προϋποθέσεις και είπε ο κύριος Φίλης ότι κόβονται αριστούχοι και πολύ λυπάμαι, που και ο Αρχηγός της Αξιωματικής Αντιπολίτευσης συνέχισε αυτό το λαϊκισμό και λέω «λαϊκισμό», διότι το συγκεκριμένο πρόσωπο δεν έχει κοπεί. Είναι επιτυχών. Αρχιτεκτονική Πάτρας, Ιωαννίνων, Κρήτης. Επιτυχών! Θεωρώ θλιβερό να λαϊκίζουμε, πάνω στα ίδια τα παιδιά μας.

Ο συγκεκριμένος, όπως ξέρετε, είχε επίδοση 13,6 στο Σχέδιο. Το Σχέδιο είναι βασικό μάθημα για την Αρχιτεκτονική, όπως είναι τα αγγλικά, για την Αγγλική Φιλολογία, όπως είναι τα μουσικά μαθήματα, για τις Μουσικές Σπουδές, είναι μαθήματα, με ιδιαίτερη βαρύτητα για το είδος των σπουδών, που θα ακολουθήσουν οι υποψήφιοι. Και σημείωσα χτες, τη διάσταση, που εμφαίνεται, μεταξύ αφενός της ανακοίνωσης του ΣΥΡΙΖΑ, που ζητάει κατάργηση της ελάχιστης βάσης και της κοινωνίας, συνολικά, αλλά και των ψηφοφόρων του ΣΥΡΙΖΑ, που τάσσονται υπέρ της ελάχιστης βάσης.

Δεύτερο θέμα, που τέθηκε χτες, η πανδημία. Και με μεγάλη χαρά, δεν ήταν έκπληξη, άκουσα τον κ . Φίλη να λαμβάνει θετική στάση, επάνω στον εμβολιασμό. Η αλήθεια είναι ότι έχει υπάρξει πολύ συνεπής σε αυτό εξαρχής, υπέρ των εμβολιασμών, δυστυχώς, όμως, δεν είναι αυτή η στάση όλων των μελών του Κόμματος σας. Θεωρώ πολύ σημαντικό να ταχθούμε όλοι, μαζικά, σ’ αυτή τη μάχη, γιατί είναι μια πραγματική μάχη και, συνεπώς, θεωρώ πολύ θετικό σύσσωμο το Κοινοβούλιο να στηρίξει αυτήν την προσπάθεια για μαζικούς εμβολιασμούς.

Έρχομαι στα ζητήματα του νομοσχεδίου, που τέθηκαν, χτες. Αποκέντρωση. Είπε ο ΣΥΡΙΖΑ ότι δεν γίνεται αποκέντρωση. Εγώ θέλω να θυμίσω τι γινόταν, επί ημερών ΣΥΡΙΖΑ: Όλα κεντρικά. Όλα στον Υπουργό. Εκδρομές, διαγωνισμοί, επιλογές βιβλίων, συνεργασίες, έρευνες, τα πάντα, στον Υπουργό. Εμείς προσπαθούμε να αποκεντρώσουμε, να απεμπολήσουμε εξουσίες προς όφελος των ίδιων των σχολείων.

Ειπώθηκε χθες «η επιστροφή», λέει, «οι Διευθυντές - αφέντες». Και εγώ σας προτρέπω να δούμε λίγο τι γίνεται γύρω μας. Γύρω μας, στα άλλα εκπαιδευτικά συστήματα, υπάρχει αποκέντρωση στη λήψη απόφασης. Και ναι, ο Διευθυντής είναι ένα ηγετικό πρόσωπο, εντός της σχολικής μονάδας, είναι μια πολύ σημαντική θέση ευθύνης, η οποία βεβαίως, συνεπικουρείται, αυτό προτείνουμε και εμείς εδώ πέρα, και από άλλους εκπαιδευτικούς σε θέσεις ευθύνης.

Αξιολόγηση. Η αξιολόγηση είναι ο κανόνας στο 90% των χωρών της Ε.Ε.. Δυστυχώς, η χώρα μας είναι μια θλιβερή εξαίρεση. Αυτό αλλάζει. Αλλά δεν είναι δυνατόν, εν έτει 2021, να συζητάμε για το αν χρειάζεται να αποτυπώνουμε μια κατάσταση, για να βρούμε τρόπους να τη βελτιώσουμε. Η αλήθεια είναι ότι ιδεολογικά υπάρχει πολύ μεγάλη διάσταση, εδώ πέρα, μεταξύ της Κυβέρνησης και του Κόμματος της Αξιωματικής Αντιπολίτευσης. Θυμίζω ότι ο ΣΥΡΙΖΑ είχε καταργήσει την αξιολόγηση. Είχε καταργήσει, κατ’ αρχήν, την αξιολόγηση, ως κριτήριο, στην επιλογή στελεχών, είχε καταργήσει την εξωτερική αξιολόγηση σχολικής μονάδας, σκεφτείτε, είχε θεσπίσει νόμο, που επέλεγε στελέχη και είχε καταργήσει την αξιολόγηση από τα κριτήρια επιλογής των στελεχών. Δεν υπάρχει αμφιβολία, λοιπόν, ότι υπάρχει μεγάλη διάσταση φιλοσοφίας, μεταξύ των δύο Κομμάτων. Ωστόσο, φαίνεται ότι οι ψηφοφόροι του ΣΥΡΙΖΑ την θέλουν την αξιολόγηση, θετικό το θεωρώ και νομίζω ότι αυτό δείχνει σε τι βαθμό πλέον φτάνουμε, σε πεδία συγκλίσεων, σε επίπεδο κοινωνίας. Πέρα και πάνω από κόμματα, υπάρχουν πλέον πολιτικές, υπάρχουν πλέον θέσεις, που είναι αποδεκτές οριζοντίως, στην κοινωνία και αυτό νομίζω είναι ένα στοίχημα και είναι ένα μεγάλο κέρδος της κοινωνίας της ίδιας.

Υπάρχει μια προσπάθεια, που γίνεται, από την Αξιωματική Αντιπολίτευση να συνδέσει, να περιορίσει την επιμόρφωση, μόνο με την αξιολόγηση. Δεν ισχύει αυτό. Οριζόντιες επιμορφώσεις, που έχουν ξεκινήσει - δεν γινόντουσαν, επί ημερών του ΣΥΡΙΖΑ, σαφώς - έχουν ξεκινήσει, όμως, οριζοντίως. Ανέφερα, προηγουμένως, την επιμόρφωση σε ψηφιακά εργαλεία, όπου πάνω από 80.000 εκπαιδευτικοί συμμετείχαν. Και ρωτάω: Επί ΣΥΡΙΖΑ, έγινε κάποια τέτοια επιμόρφωση με 80.000 εκπαιδευτικούς; Οριζόντια επιμόρφωση και εργαστήρια δεξιοτήτων. Είναι βασική μας αρχή πως ό,τι νέο εισάγεται στο σχολείο, πρέπει να προηγείται επιμόρφωση. Οριζόντια επιμόρφωση ετοιμάζεται και για τα νέα προγράμματα σπουδών, που θα ξεκινήσουν, πιλοτικά. Άρα, είναι βασική μας αρχή η οριζόντια επιμόρφωση και, από κει και πέρα, μιλάμε για πρόσθετη επιμόρφωση, την οποία ακριβώς συνδέουμε με την αξιολόγηση, όπου εντοπίζονται, δηλαδή, περιθώρια βελτίωσης να εστιάζουμε, μέσω επιμόρφωσης, στη βελτίωση ακριβώς αυτών των σημείων.

Μια αναφορά στον κύριο Βερναρδάκη. Είπε «πουθενά δεν έχει στο νομοσχέδιο αξιολόγηση από κάτω προς τα πάνω». Ανακριβές, λυπάμαι, υπάρχει για όλα τα στελέχη εκπαίδευσης αξιολόγηση από υφισταμένους.

Είπε ο κ. Βερναρδάκης, «δεν υπάρχει αξιολόγηση σχολικής μονάδας». Την έχουμε ψηφίσει, κύριε Βερναρδάκη, την καταψήφισε ο ΣΥ.ΡΙΖ.Α., αλλά υπάρχει αξιολόγηση σχολικής μονάδας, έχει ψηφιστεί από πέρυσι.

Αλλά νομίζω, εδώ πέρα, εστιάζουμε στη διαφορά φιλοσοφίας. Είναι δυνατόν, εν έτει 2021 και ενώ η χώρα μας είναι από τις ελάχιστες, μαζί με την Τουρκία, που δεν έχει αξιολόγηση, να συζητάμε, για το αν χρειάζεται ή δεν χρειάζεται ένα εκπαιδευτικό σύστημα ένα μηχανισμό αποτύπωσης και βελτίωσης, ένα μηχανισμό ανατροφοδότησης, ένα μηχανισμό, με καθαρά βελτιωτικό χαρακτήρα; Και το λέω, απερίφραστα, η αξιολόγηση, όπως έχει προταθεί από την Κυβέρνηση, έχει διττή στόχευση και διττά αποτελέσματα επιβράβευσης σε αυτούς, οι οποίοι αποδίδουν πολύ καλά και επιμόρφωση, σε περίπτωση όπου εντοπίζονται περιθώρια βελτίωσης.

Για τον διευθυντή, που είπατε, προηγουμένως, για «διευθυντή-αφέντη». Ο διευθυντής του ελληνικού σχολείου έχει τις λιγότερες αρμοδιότητες από ό,τι σε όλες τις χώρες της Ευρωπαϊκής Ένωσης. Η ευθύνη του διευθυντή, στην Ελλάδα, για τη διαμόρφωση της ύλης, είναι στο 1%, σε σχέση με το 22% των χωρών του ΟΟΣΑ, η ευθύνη του διευθυντή, στην Ελλάδα για τη διαμόρφωση του πλαισίου αξιολόγησης των μαθητών είναι 5%, στην Ελλάδα και 32% στις χώρες του ΟΟΣΑ, η ευθύνη του διευθυντή στην Ελλάδα, αναφορικά με πρόσθετους πόρους, που μπορεί να αποκομίσει το σχολείο, είναι 5%, στην Ελλάδα, 40% στις άλλες χώρες του ΟΟΣΑ. Και επειδή πολύς λόγος έχει γίνει για την οικονομική αυτονομία, η οποία, διευκρινίζω, στο νομοσχέδιο προβλέπεται ρητά, ότι μιλάμε για πόρους επιπλέον της τακτικής χρηματοδότησης, σας παραπέμπω, κύριοι της Αξιωματικής Αντιπολίτευσης, σε πόρισμα της επιτροπής Γαβρόγλου του 2016, σχετικά με τη σημασία της αυτονομίας για το σχολείο, πόρισμα επί των ημερών της Κυβέρνησής σας.

Το σχολικό συμβούλιο, κύριε Φίλη, δεν καταργείται, το σχολικό συμβούλιο προβλέπεται και έχουμε ακούσει και τις παρατηρήσεις και ήταν και πολύ γόνιμες και οι παρατηρήσεις του κ. Κουντούρη, σε αυτή την κατεύθυνση. Δίνεται μεγαλύτερη δυνατότητα στο σχολείο να μπορέσει να αξιοποιήσει σχολικές εγκαταστάσεις και μετά το πέρας του ωραρίου, να κάνει μια δράση, να συνεργαστεί, με ένα άλλο σχολείο, να αναλάβει να κάνει ένα σεμινάριο. Δίνεται μεγαλύτερη ελευθερία στο σχολείο να αξιοποιήσει σχολικές εγκαταστάσεις.

Έγινε μια αναφορά στη δίχρονη προσχολική εκπαίδευση. Κύριε Φίλη, εγώ το είπα και το είπα εξαρχής, ότι αυτό το πρότεινε η Κυβέρνηση του ΣΥ.ΡΙΖ.Α.. Δεν ισχύει ότι η Νέα Δημοκρατία ψήφισε «όχι», ψήφισε «παρών», γιατί έλεγε τότε, ότι δεν έχετε κάνει τίποτα για να εξασφαλίσετε αίθουσες και ανθρώπινο δυναμικό και επιβεβαιωθήκαμε, με το χειρότερο τρόπο. Όταν αναλάβαμε την ηγεσία του Υπουργείου Παιδείας, το καλοκαίρι του 2019, ήρθαν τα στελέχη του Υπουργείου - επιλεγμένα από εσάς, τα δικά σας στελέχη - και μας είπαν «ξεχάστε τη δίχρονη προσχολική εκπαίδευση, για το Σεπτέμβριο». Αυτό μας είπαν, επί λέξει, γιατί, για παράδειγμα, σε 52 από τους 114 δήμους, που ήταν να ξεκινήσει, δεν υπήρχε η παραμικρή αίθουσα, δεν υπήρχε ο παραμικρός εκπαιδευτικός, τίποτα και ήμασταν μέσα Ιουλίου και δεν υπήρχε τίποτα. Τέτοια ήταν η προετοιμασία του ΣΥ.ΡΙΖ.Α., τόσο πολύ ήθελε τη δίχρονη προσχολική εκπαίδευση ! Εργαστήκαμε πολύ σκληρά και εργαστήκαμε, μαζί με τις Ομοσπονδίες, βοήθησαν πολύ με την Τοπική Αυτοδιοίκηση, προκειμένου να βρεθεί ό,τι χρειάζεται, ακριβώς και να μπορέσει να υλοποιηθεί και να προσληφθεί το προσωπικό για την υλοποίηση. Πιστεύουμε, αναφανδόν, στη δίχρονη προσχολική εκπαίδευση και γι’ αυτό και την κάναμε πράξη, από άκρη σε άκρη, σε όλη την Ελλάδα και με μεγάλη περηφάνια, μπορώ να σας ανακοινώσω, ότι από το Σεπτέμβριο θα λειτουργήσει σε όλη τη χώρα, σε κάθε δήμο της χώρας. Η Κυβέρνηση της Νέας Δημοκρατίας υλοποίησε και αυτήν την εξαγγελία.

Έγινε μια κριτική για τα ΠΕΚΕΣ. Υπάρχει και εδώ μία διαφορά φιλοσοφίας. Η δομή αυτή, όπως ήταν θεσμοθετημένη από τον ΣΥ.ΡΙΖ.Α., ήταν σε επίπεδο περιφερειακής διεύθυνσης, με αποτέλεσμα οι σύμβουλοι να είναι μακριά από τη σχολική μονάδα, να χρειάζεται να καλύπτουν πάρα πολλά χιλιόμετρα, μεταξύ των σχολείων. Εμείς έχουμε διαφορετική θεώρηση και η διαφορετική θεώρηση λέει ότι πρέπει να είναι πιο κοντά ο σύμβουλος στο σχολείο. Πόσο εύκολα θα στηρίξει ένας σύμβουλος, εάν έχει να διανύσει τόσα χιλιόμετρα, έχει να καλύψει τόσα σχολεία; Εμείς, λοιπόν, προβλέπουμε τους συμβούλους σε επίπεδο διεύθυνσης εκπαίδευσης, προβλέπουμε μικρότερο αριθμό σχολείων για τον κάθε σύμβουλο, προβλέπουμε μικρότερη γεωγραφική κάλυψη, για τον κάθε σύμβουλο, προκειμένου να είναι παρών και να βοηθάει τα μέλη της εκπαιδευτικής κοινότητας. Αυτή είναι η διαφορά φιλοσοφίας, είναι μια διαφορά, σχετικά με τη φύση της υποστήριξης του σχολείου.

Για να κλείσω στο θέμα της ελευθερίας και της αυτονομίας, επειδή έγινε πολύς λόγος, σχετικά με κατάργηση συλλογικοτήτων, με κατάργηση του Συλλόγου Διδασκόντων. Πώς έχουν τα πράγματα; Δεν αλλάζει κάτι, σε σχέση με αυτό, κύριοι του ΣΥΡΙΖΑ. Τι αλλάζει; Αλλάζει ότι μεταφέρονται αρμοδιότητες από το Υπουργείο - από τον Υπουργό - προς τα σχολεία. Αυτό αλλάζει. Ναι. Απεμπολούμε εξουσίες, αφαιρούμε αρμοδιότητες του Υπουργείου προς όφελος των σχολείων. Αρμοδιότητες, που είχε ο Γενικός Γραμματέας, που είχε ο Υπουργός, που είχε ο Υφυπουργός, μεταφέρονται στο σχολείο. Αυτό αλλάζει. Ναι. Γιατί πιστεύουμε σε ένα σχολείο πιο ελεύθερο και πιο αυτόνομο.

Δεν καταργούνται, όμως, βασικές αρμοδιότητες του Συλλόγου Διδασκόντων. Εμπλουτίζονται οι αρμοδιότητες του διευθυντή, μετά από μεταφορά από τον Υπουργό. Αλλά, αυτή, ξέρετε, είναι, επίσης, μια διαφορετική φιλοσοφία.

Επί των ημερών σας, θέλατε ο Υπουργός να αποφασίζει, για παράδειγμα, για το πόσα χρήματα θα παίρνει κάθε πανεπιστήμιο. Όλοι σας, όλοι οι Υπουργοί, που διετελέσατε, κανείς δεν τόλμησε να το αλλάξει αυτό. Κανείς. Αυθαίρετη απόφαση του κάθε Υπουργού πόσα χρήματα θα παίρνει κάθε πανεπιστήμιο.

Εμείς, από τον πρώτο μήνα, που είμαστε εκεί, είπαμε ότι αυτό δεν είναι λογικό. Δεν πρέπει να είναι αυθαίρετη απόφαση του Υπουργού. Πρέπει να υπάρχουν κριτήρια. Εμείς δεν θέλουμε το τεράστιο κράτος, τους Υπουργούς, με υπερεξουσίες. Γι’ αυτό, απεμπολήσαμε εξουσίες. Γι’ αυτό, βάλαμε κριτήρια και όχι αυθαίρετη απόφαση του κάθε Υπουργού.

Ας μην είμαστε, όμως, φοβικοί. Κάνουμε ένα βήμα στην κατεύθυνση της ενίσχυσης της ελευθερίας και της αυτονομίας. Ναι, μπορεί να υπάρξουν διαφοροποιήσεις. Ένα σχολείο μπορεί να κάνει παραπάνω δράσεις, μπορεί να αναπτύξει δραστηριότητες, ομίλους. Δεν είναι κακό αυτό. Θετικό είναι. Θετικό. Να υπάρξουν διαφοροποιήσεις, να υπάρξει πολυφωνία. Όλα αυτά είναι δείγματα υγιούς λειτουργίας. Κάθε σχολείο να έχει το χαρακτήρα του, να έχει τις ιδιαιτερότητές του.

Δεν μπορώ παρά να κάνω μια αναφορά στην κυρία Αναγνωστοπούλου, την οποία είδα να κουνά το κεφάλι της, προηγουμένως και η οποία, χτες, μίλησε για τα κολέγια. Στέλνουμε, λέει, τα παιδιά στα κολέγια, χωρίς να πει ούτε μία κουβέντα για τα δημόσια ΙΕΚ. Ούτε μία. Ξέρετε πόσες αιτήσεις υποβάλλονται για τα δημόσια ΙΕΚ; Και το λέω, με υπερηφάνεια για τα παιδιά μας. Επιτέλους, αναδεικνύεται ο παράλληλος δρόμος της κατάρτισης, ο πολλά υποσχόμενος δρόμος της κατάρτισης.

Όσο για τα κολέγια, τα οποία, δήθεν, ενισχύουμε. Μεγαλύτερη διαφήμιση από αυτήν, που κάνετε εσείς, δεν νομίζω ότι μπορεί να γίνει, αυτήν τη στιγμή. Μιλάτε μόνο για τα κολέγια, ενώ - όπως έδειξα και χτες στον Αρχηγό σας - οι πρώτες αποφάσεις, στην ιστορία της χώρας, όπου αναγνωρίστηκαν οι τίτλοι κολεγίων, στο δημόσιο εκπαιδευτικό σύστημα, οι πρώτες αποφάσεις, ποιανού ήταν; Δικές μας; Όχι. 2016: Νικόλαος Φίλης. 2018: Κωνσταντίνος Γαβρόγλου. Έβγαλα δύο, αλλά έχουμε 25 και όχι δύο αποφάσεις. Σωρηδόν αποφάσεις αναγνώρισης κολεγίων από την Κυβέρνηση του ΣΥΡΙΖΑ. Έκανε καλά; Βεβαίως, έκανε καλά, διότι ήταν ενωσιακή υποχρέωση.

Αλλά, ας έχουμε το θάρρος της γνώμης μας. Ας μην είμαστε υποκριτές. Ας λέμε αυτά, που κάνουμε, γιατί οφείλουμε να τα κάνουμε.

Τέλος, τέθηκε το θέμα της βίας κατά των γυναικών. Ένα σοβαρότατο ζήτημα, με αφορμή τα πρόσφατα περιστατικά. Να αναφέρω ότι η Κυβέρνησή μας έχει προβεί σε μια σειρά κινήσεων και δράσεων, σε σχέση με τέτοια φαινόμενα και μπούλινγκ και βίας.

Θα σας θυμίσω ότι, πέρσι, θεσμοθετήθηκαν οι Σύμβουλοι Σχολικής Ζωής. Ξεκίνησαν να λειτουργούν, από πέρσι, σε κάθε σχολείο της χώρας.

Επίσης, θα σάς θυμίσω ότι, πέρσι, προσελήφθησαν οι περισσότεροι ψυχολόγοι και κοινωνικοί λειτουργοί, όλων των τελευταίων χρόνων. Άνοιξαν 2.800 θέσεις.

Επίσης, ξεκίνησαν τα εργαστήρια δεξιοτήτων και, από Σεπτέμβριο, θα είναι σε κάθε σχολείο της χώρας. Στο πλαίσιο των εργαστηρίων, προβλέπονται θεματικές, όπως ο σεβασμός στον άλλο, σεβασμός στη διαφορετικότητα. Θεματικές, δηλαδή, που μπαίνουν στο υποχρεωτικό ωρολόγιο πρόγραμμα, για να καλλιεργήσουμε ακριβώς αυτές τις δεξιότητες στα παιδιά μας.

Και, βεβαίως, το παρόν νομοσχέδιο - και θέλω να πιστεύω ότι δεν θα ταχθεί κανείς «κατά» - προβλέπει 1.100 οργανικές θέσεις ψυχολόγων και κοινωνικών λειτουργών. Θα παρακαλούσα τη θέση των Κομμάτων, σε σχέση με το θέμα αυτό, συγκεκριμένα. Εάν τάσσεστε υπέρ της δημιουργίας 1.100 οργανικών θέσεων ψυχολόγων και κοινωνικών λειτουργών.

Τέλος, μια κουβέντα. Ομολογώ ότι εντυπωσιάζομαι, που ο ΣΥΡΙΖΑ τάσσεται, με τέτοιο τρόπο, υπέρ της εκκλησιαστικής εκπαίδευσης, αγωνιζόμενος να επεκταθεί η εκκλησιαστική εκπαίδευση. Έως σήμερα, η εικόνα, που είχα, ήταν ο ΣΥΡΙΖΑ κατά της εκκλησιαστικής εκπαίδευσης και κατά των Εκκλησιαστικών Ακαδημιών.

Το Κίνημα Αλλαγής. Το Κίνημα Αλλαγής, καταρχήν, θέλω να το ευχαριστήσω πάρα πολύ και πάλι. Όπως είπα, είχαμε μια πάρα πολύ γόνιμη συνάντηση, με την κυρία Κεφαλίδου - στην οποία εύχομαι και περαστικά - καθώς και με άλλα στελέχη του Κόμματος. Πολύ γόνιμο διάλογο.

Θέλω να θυμίσω, στο Κίνημα Αλλαγής, θέσεις του Κινήματος, κύριε Κωνσταντόπουλε, σε σχέση με τα ζητήματα, που συζητάμε.

Το Κίνημα Αλλαγής έχει πάρει, αναφανδόν, θέση υπέρ της αξιολόγησης, την έχει θεσμοθετήσει και στο παρελθόν. Έχει τοποθετηθεί ξεκάθαρα, αναφορικά με την ενίσχυση του ρόλου του διευθυντή και του υποδιευθυντή. Έχει τοποθετηθεί, ξεκάθαρα, σχετικά με τη δημιουργία και λειτουργία ομίλων εκπαίδευσης. Έχει τοποθετηθεί, ξεκάθαρα, σχετικά με την επαναφορά του θεσμού του σχολικού συμβούλου. Έχει τοποθετηθεί, ξεκάθαρα, σχετικά με την έμφαση και ιδιαίτερη προσοχή στην πρώιμη ανίχνευση δυσκολιών στα παιδιά προσχολικής. Όλα αυτά είναι μέσα στο νομοσχέδιο, μαζί με πολλά άλλα. Συνεπώς, βλέπω ότι υπάρχει μεγάλη σύγκλιση. Δεν μπορώ να πω, ότι παρακολούθησα ακριβώς την ίδια συλλογιστική στη δική σας τοποθέτηση, αλλά υπάρχει δρόμος, για να συζητήσουμε και περαιτέρω.

Είπατε, κύριε Κωνσταντόπουλε, ότι, με κλειστά σχολεία, φέρνουμε νομοσχέδιο. Όπως είπα και το πρωί, έχουμε φέρει έξι νομοσχέδια, τα έχουμε φέρει όλες τις εποχές του έτους, τα έχουμε φέρει, Δεκέμβριο, Ιανουάριο, Φεβρουάριο, καλοκαίρι. Δεν επιλέγουμε με βάση τις εποχές του έτους. Επιλέγουμε με βάση τον κυβερνητικό σχεδιασμό, σχετικά συνολικά με το κυβερνητικό πρόγραμμα.

Μιλήσατε για συρρίκνωση επαγγελματικής εκπαίδευσης. Θα σας θυμίσω, ότι πριν από επτά μήνες, ψηφίστηκε ένας νόμος, εδώ πέρα, ο οποίος προβλέπει μία ριζική αναδιάρθρωση της επαγγελματικής εκπαίδευσης και κατάρτισης. Πλέον, έρχεται πολύ πιο κοντά με τις ανάγκες της αγοράς. Πρώτο βήμα είναι να ανιχνεύσουμε ποιες είναι οι ανάγκες της αγοράς, τι χρειάζεται, από περιοχή σε περιοχή, η χώρα μας, ποιες ειδικότητες λείπουν και αυτά τα στοιχεία να λαμβάνονται υπόψη στη διαμόρφωση των ειδικοτήτων και των προγραμμάτων σπουδών. Θεσπίστηκαν και ιδρύθηκαν. Έχει σημασία, δεν είναι ότι απλά ψηφίστηκαν. Λειτουργούν από Σεπτέμβριο τα πρώτα έξι πρότυπα ΕΠΑΛ της χώρας μας, ένα εκ των οποίων είναι για παράδειγμα, στην Αργολίδα.

Επίσης, το παράλληλο μηχανογραφικό. Πέρασε ένα ξεκάθαρο μήνυμα για τις επιλογές, που έχουν οι νέοι μας και, όπως είπα προηγουμένως, επιλέγεται σε μεγάλο βαθμό από τους υποψηφίους, πλέον η κατάρτιση μπαίνει στο χάρτη.

 Σχετικά με τα υπηρεσιακά συμβούλια, είπατε ότι φεύγουν οι εκπαιδευτικοί. Δεν ισχύει αυτό, στα υπηρεσιακά συμβούλια συμμετέχουν κανονικά οι εκπαιδευτικοί. Δεν υπάρχει κάποια πρόβλεψη, για τα υπηρεσιακά συμβούλια.

Θέσατε το θέμα του διαγωνισμού. Είναι κάτι, που μας προβληματίζει, πράγματι. Είναι κάτι, το οποίο, με μεγάλη χαρά, να το συζητήσουμε και μαζί, για το πώς μπορεί να βελτιωθεί το καθεστώς πρόσληψης των εκπαιδευτικών μας. Το ζητούμενο, εδώ πέρα, ήταν να προχωρήσουμε, γρήγορα, σε μεγάλες ανάγκες, που είχε ο εκπαιδευτικός κλάδος. Όπως είπα πριν, δεν είχαν γίνει μόνιμοι διορισμοί για 12 χρόνια, στην Ειδική Αγωγή ποτέ. Ποτέ, στην ιστορία της χώρας, μέσω ΑΣΕΠ, δεν είχαν γίνει μόνιμοι διορισμοί στην Ειδική Αγωγή. Εμείς ξεπερνάμε τους 16.000 συνολικά. Έπρεπε να γίνουν, υπήρχε μια μεγάλη ανάγκη στο εκπαιδευτικό δυναμικό και γι’ αυτό ξεπεράσαμε τις ίδιες τις δεσμεύσεις μας και όπως είπε και ο εξαιρετικός Εισηγητής μας, ήμασταν ασυνεπείς, ως προς αυτό, με την έννοια ότι είχαμε υποσχεθεί λιγότερα και κάναμε πολλά περισσότερα, υπερδιπλάσια από αυτά, που είχαμε υποσχεθεί !

Εξήγησα, προηγουμένως επίσης, το θέμα του σχολικού συμβούλου, γιατί για μας ήταν σημαντικό να έρθει σε επίπεδο διεύθυνσης, για να είναι και πιο κοντά στη σχολική μονάδα και να καλύπτει μικρότερη γεωγραφική περιοχή και να μπορεί να καλύψει περισσότερα σχολεία, να έχει πιο έντονη φυσική παρουσία, δηλαδή, στα ίδια τα σχολεία.

Κύριε Δελή, επίσης, μου έκανε εντύπωση ότι δεν είπατε κουβέντα για τα δημόσια ΙΕΚ. Είπατε πανεπιστήμια ή κολέγια. Δημόσια ΙΕΚ δεν υπάρχουν; Η κατάρτιση δεν υπάρχει; Η δημόσια κατάρτιση δεν υπάρχει; Ανατρέξτε στα πρακτικά. Θα δείτε, ότι έχετε παρουσιάσει ένα δίπολο μεταξύ πανεπιστημίων και κολεγίων. Μεγαλύτερη διαφήμιση στα κολέγια δεν έχω ξαναδεί, πάντως. Ενώ έχουμε τόσα ΙΕΚ, έχουμε χιλιάδες καταρτισμένους στα ΙΕΚ, έχουμε ποιοτική δημόσια κατάρτιση, νομίζω είναι σημαντικό και στο Κοινοβούλιο να ακούγεται η σημασία αυτής της εναλλακτικής.

Είπατε ότι δεν έχουμε πάρει κανένα μέτρο για τα σχολεία, που να μας ζήτησαν οι εκπαιδευτικοί. Ζήτησαν δωρεάν τεστ, το κάνουν. Ζήτησαν προτεραιοποίηση σε εμβολιασμούς, το κάναμε. Ζήτησαν self-test, τα κάναμε. Ζήτησαν ενίσχυση ψυχολόγων και κοινωνικών λειτουργών, περισσότερους από ποτέ. Άμα θέλετε, κ. Δελή, να τα συζητήσουμε και αναλυτικότερα.

Είπατε κάτι για τις υπηρεσιακές μεταβολές. Έχουμε δρομολογήσει διαδικασίες, προκειμένου όλες οι υπηρεσιακές μεταβολές να έρθουν, πολύ πιο νωρίς. Είδατε, ότι φέτος έγιναν οι περισσότερες μεταθέσεις από ποτέ - αν έχετε διαφορετική εικόνα να μας το αναφέρετε - και πιο νωρίς από ποτέ. Όλες οι υπηρεσιακές μεταβολές έγιναν, πιο νωρίς, για να μπορέσουμε να οργανώσουμε καλύτερα τη σχολική χρονιά και από σεβασμό στον εκπαιδευτικό. Όπως είπα και προηγουμένως, ψηφιοποιούνται όλες οι διαδικασίες.

Φέτος, αν δεν περιμέναμε τους μόνιμους διορισμούς, θα είχαμε προχωρήσει, πολύ πιο νωρίς, αλλά θεωρήσαμε πολύ σημαντικό να περιμένουμε τους πίνακες του ΑΣΕΠ, για να ολοκληρώσουμε όλους τους διορισμούς, εντός καλοκαιριού και 1η Σεπτεμβρίου τα σχολεία μας να βρεθούν με 11.700 παραπάνω εκπαιδευτικούς μόνιμους στη γενική εκπαίδευση.

Η εκπρόσωπος της Ελληνικής Λύσης μίλησε για τα προγράμματα σπουδών και γιατί προχωράμε, με αυτόν τον τρόπο. Όπως θα ξέρετε, σε οτιδήποτε καινούργιο εισάγεται στην εκπαίδευση, θεωρούμε πολύ σημαντικό να προηγείται μια πιλοτική εφαρμογή. Γι’ αυτόν ακριβώς τον λόγο, έχει προβλεφθεί, όπως και παλιότερα, τα νέα προγράμματα σπουδών, τα οποία είναι έτοιμα και τα οποία είναι 123 στον αριθμό για τη γενική εκπαίδευση, να ξεκινήσει η πρώτη πιλοτική εφαρμογή τους, να διαπιστωθούν περιθώρια βελτίωσης, ενδεχομένως, για να αποκρυσταλλωθούν, να οριστικοποιηθούν και, εν συνεχεία, να ακολουθήσει η καθολική εφαρμογή.

 Κλείνω με το ΜέΡΑ25. Να ευχαριστήσω, δημοσίως, το είπα και στην κυρία Σακοράφα, για τον εξαιρετικό διάλογο, που είχαμε με εκπροσώπους του Κόμματος του ΜέΡΑ25. Να πω ότι και εδώ και στο ΜέΡΑ25, έχω διαπιστώσει πάρα πολλές προτάσεις, στις οποίες φαίνεται να υπάρχει συναντίληψη. Όπως, για παράδειγμα, το πολλαπλό βιβλίο, το οποίο συζητήσαμε, εκτενώς, με τους εκπροσώπους του Κόμματος και σε κάθε περίπτωση παραμένει αυτό, που είπα στην αρχή, ότι εδώ είμαστε, για να κάνουμε βελτιώσεις, να κάνουμε διορθώσεις και να είμαστε περήφανοι για τις αλλαγές, που κάνουμε. Με την έννοια, ότι αυτές προκύπτουν από το διάλογο. Αυτή είναι η ουσία του διαλόγου για μας, αυτή είναι η ουσία της δημόσιας διαβούλευσης. Πάντοτε, υπάρχουν περιθώρια να βελτιώνονται τα νομοθετικά κείμενα και αυτό θα ισχύσει, για όλη την επεξεργασία του νομοσχεδίου, μέχρι τη στιγμή της ψήφισης. Σας ευχαριστώ πάρα πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε και εμείς.

Το λόγο έχει ο κ. Κωτσός.

**ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε. Κυρία Υπουργέ, αγαπητές και αγαπητοί συνάδελφοι, πριν μπω στην παρουσίαση των άρθρων του νομοσχεδίου, θα μου επιτρέψετε να κάνω μερικές παρατηρήσεις, αναφορικά με τα όσα ειπώθηκαν, στη χθεσινή πρώτη συνεδρίαση, αλλά και στη σημερινή ακρόαση των φορέων.

Ειπώθηκε από συναδέλφους, και μάλιστα εμέμφοντο την κυρία Υπουργό, ότι έρχεται το νομοσχέδιο τέλος Ιουλίου και ενώ τα σχολεία είναι κλειστά. Αυτή, όμως, θυμίζω αγαπητοί συνάδελφοι της Αξιωματικής Αντιπολίτευσης, είναι η μόνιμη επωδός, μετά το Νοέμβριο, όταν ενέσκηψε η πανδημία, για όποιο νομοσχέδιο ήρθε στη Βουλή. Δηλαδή, ότι υπάρχει βιασύνη, ότι εν μέσω πανδημίας ή εν μέσω δύσκολων καταστάσεων, έρχονται και συζητούνται θέματα. Το ίδιο και τώρα. Μα, επιθυμούμε μια Βουλή μειωμένης λειτουργίας; Πεπερασμένη; Νομίζω, ότι εκείνο που προέχει είναι η γρήγορη νομοθέτηση ζητημάτων, που άπτονται της κοινωνίας και αυτό κάνει η Κυβέρνηση μας.

 Αναφέρθηκε για τους διορισμούς, οι οποίοι, όπως είπε και η Υπουργός, έχουν ξεπεράσει κάθε προσδοκία. Πέρυσι, 4.500 εκπαιδευτικούς της Ειδικής Αγωγής, 11.700 φέτος και ότι αυτοί οι διορισμοί είχαν ανακοινωθεί από την προηγούμενη Κυβέρνηση, από τον κ. Φίλη. Ναι, αλήθεια. Βρήκα συνέντευξή σας, στο «Χωνί», στις 11/6/16, είχατε ανακοινώσει 20.000 διορισμούς από το 2017 έως 2020. Τι πράξατε; Δυόμισι χρόνια, 2017, 2018 και το μισό 2019. Δεν προλάβατε. Αυτή είναι και η ποιοτική μας διαφορά, ότι εμείς δεν μένουμε στις εξαγγελίες, δεν μένουμε στις προθέσεις, είμαστε η Κυβέρνηση της αποτελεσματικότητας και της δράσης. Και ξέρετε, η πολιτική δεν κρίνεται από τις προθέσεις, είναι η τέχνη του εφικτού και κρίνεται εκ του αποτελέσματος. Και αν μη τι άλλο, η Κυβέρνηση της Ν.Δ. και ιδιαίτερα το Υπουργείο Παιδείας, με έξι νομοσχέδια συνολικά, και αποτελεσματικό είναι και πρωτοπόρο.

 Να έρθω λίγο και στη σημερινή ακρόαση των φορέων.

 **ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** *(ομιλεί εκτός μικροφώνου)*«Διονύσης»! Αυτό το όνομα θα λέω συνέχεια !

 **ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Γιατί δε λέτε, κ. Φίλη, ότι εισάγεται στην Αρχιτεκτονική;

 Κύριε Φίλη, δεν σας τιμάει αυτή η θέση. Δεν σας τιμάει να λαϊκίζετε στα παιδιά.

 Μπαίνει ή δεν μπαίνει στην Αρχιτεκτονική; Για απαντήστε στον ελληνικό λαό. Εισάγεται στην Αρχιτεκτονική, στα Γιάννενα, στην Πάτρα, στα Χανιά; Γιατί λέτε ότι κόβεται; Γιατί λέτε ανακρίβειες;

 **ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας):** Κυρία Υπουργέ, έψαχναν, αγωνιωδώς, να βρουν κάτι, για να στηρίξουν ένα αφήγημα, απέναντι σε αυτή τη διαδικασία. Βρήκανε τον Διονύση, γιατί στο σχέδιο πήρε λίγο κάτω από τη βάση. Ποια βάση, όμως; Είναι σαν να μου λέτε ότι ένας υποψήφιος για τη Σχολή Αστυνομίας έχει ατελείωτα μόρια, αλλά επειδή δεν έχει ύψος 1.70, είναι 1.69, κόβεται ! Και ανεβάζουμε τους τόνους.

Καταλαβαίνω την αγωνία σας, καταλαβαίνω και το άγχος σας. Θα σας θυμίσω ότι και στο ζήτημα αυτό της ελάχιστης βάσης, αλλά είχα σκοπό να το πω παρακάτω, η κοινωνία και μάλιστα ένα μεγάλο κομμάτι δικό σας, το 55,7, συμφωνεί. Εξακολουθείτε να είστε μακριά από την κοινωνία. Δικός σας ο δρόμος, δική σας και η ευθύνη και γι’ αυτό παραμένετε, μετά από δύο χρόνια, καθηλωμένοι δημοσκοπικά. Θα αναλάβετε την ευθύνη σας, ξέρετε πού το πάτε. Μια χαρά το πάτε.

Είπατε, λοιπόν, κύριε Φίλη ότι η ΔΟΕ και η ΟΛΜΕ αντιδρούν στο νομοσχέδιο. Στα δικά σας νομοσχέδια αντιδρούσαν;

 Μπορείτε να μου πείτε πολλά νομοσχέδια ή εκπαιδευτικές μεταρρυθμίσεις, που η ΟΛΜΕ και η ΔΟΕ δεν ήταν απέναντι;

 Η κοινωνία τι λέει; Η κοινωνία λέει 70% «ναι». 70% «ναι» στις πρωτοβουλίες του Υπουργείου, 70% «ναι» στις μεταρρυθμίσεις.

Και μάλιστα και σε αυτό, που κάνατε σημαία στο νομοσχέδιο, παρότι δεν το αφορά, αλλά είναι εκπαιδευτικό θέμα, την ελάχιστη βάση και οι δικοί σας άνθρωποι στο 55,7% είναι υπέρ. Στη δε αξιολόγηση, αντίστοιχα ποσοστά.

Θα μου επιτρέψετε, όμως, να μπω στην παρουσίαση των άρθρων και θα έχουμε την ευκαιρία και στη β΄ ανάγνωση.

Το παρόν νομοσχέδιο έχει 220 άρθρα, κατανεμημένα σε 10 μέρη. Συναντάμε ρυθμίσεις, που εντάσσονται, στον ευρύτερο σχεδιασμό μας, για την αναβάθμιση της ποιότητας της δημόσιας εκπαίδευσης, τη διαρκή και συστηματική αξιολόγηση των στελεχών, των εκπαιδευτικών και του έργου τους, την ενίσχυση της αυτονομίας των σχολικών μονάδων και τη θέσπιση ενός ολοκληρωμένου συστήματος εκκλησιαστικής εκπαίδευσης.

Το Α΄ μέρος περιγράφει, στα 2 πρώτα άρθρα, το αντικείμενο και τον σκοπό του νομοσχεδίου.

Στο Β΄ μέρος, από το 3ο ως το 55ο άρθρο, περιγράφονται διατάξεις για τις δομές και τα στελέχη της πρωτοβάθμιας και της δευτεροβάθμιας αυτοδιοίκησης.

 Οι αλλαγές, που προτείνονται, κινούνται σε δύο κεντρικούς άξονες, δομές και στελέχη της πρωτοβάθμιας και δευτεροβάθμιας εκπαίδευσης.

Με τα άρθρα 6 και 9, καθορίζονται διατάξεις, για τους επόπτες ποιότητας εκπαίδευσης, οι οποίοι θα αντικαταστήσουν τους συντονιστές εκπαιδευτικού έργου, για τη βελτίωση υποστήριξη του εκπαιδευτικού έργου, με καθαρά παιδαγωγικό χαρακτήρα.

 Το άρθρο 10 προβλέπει τη σύσταση οκτακοσίων θέσεων συμβούλων εκπαίδευσης, ώστε να είναι πιο κοντά στις σχολικές μονάδες.

Με τα άρθρα 11 και 15, μετατρέπουμε τα ΚΕΣΥ σε ΚΕΔΑΣΥ, σε Κέντρα Διεπιστημονικής Αξιολόγησης Συμβουλευτικής και Υποστήριξης και τα κάνουμε πιο αναβαθμισμένα, συστήνοντας 1.100 νέες οργανικές θέσεις, 550 θέσεις για ψυχολόγους και 550 για κοινωνικούς λειτουργούς, παρέχοντας και στους γονείς τη δυνατότητα να απευθύνονται νωρίτερα σε αυτά και να λαμβάνουν την υποστήριξη, που τους χρειάζεται.

Με το άρθρο 27, δημιουργούμε υπεύθυνους σχολικού επαγγελματικού προσανατολισμού στις Διευθύνσεις Εκπαίδευσης και ιδρύεται Γραφείο Συμβουλευτικής και Προσανατολισμού, ανά ομάδα σχολείων.

Στα άρθρα 30 έως 31, αναλύεται η επιλογή των στελεχών εκπαίδευσης, η οποία θα γίνεται με αύξηση της απαιτούμενης προϋπηρεσίας και απλούστευση των προϋποθέσεων συμμετοχής, με κοινή ελάχιστη διδακτική εμπειρία, για την επιλογή σε οποιαδήποτε θέση στελέχους.

Στο άρθρο 33, τα κριτήρια της επιλογής των στελεχών εκπαίδευσης περιγράφονται και με τα οποία αυξάνεται η απαιτούμενη προϋπηρεσία, για την ανάληψη θέσεων ευθύνης και προστίθεται, ως κεντρικό κριτήριο επιλογής, το αποτέλεσμα της αξιολόγησης του υποψηφίου, κάτι το οποίο είχε απαλειφθεί, επί ΣΥΡΙΖΑ, με το ν. 4547 του 2018. Ο αριθμός των υποψηφίων, που καλούνται στη συνέντευξη, μειώνεται, καθώς καλούνται οι μισοί, με τα περισσότερα μόρια στους προσωρινούς πίνακες επιλογής και τουλάχιστον τριπλάσιος αριθμός από τις προκηρυσσόμενες θέσεις. Προϋπόθεση για τη συμμετοχή στελεχών και εκπαιδευτικών, σε διαδικασίες επιλογής σε θέση ευθύνης, αποτελεί να μην έχουν αξιολογηθεί, ως ανεπαρκείς ή μη ικανοποιητικοί, αντιστοίχως, στις σχετικές εκθέσεις αξιολόγησης, κατά την τελευταία τετραετία. Ως προς τη διαδικασία επιλογής στελεχών εκπαίδευσης, προβλέπεται η δοκιμασία της μελέτης περίπτωσης.

Στα άρθρα 37 και 38, καθορίζονται τα συμβούλια επιλογής των στελεχών εκπαίδευσης και για πρώτη φορά, δεν θα συμμετέχουν αιρετά μέλη σε αυτά. Ένα οριζόντιο μέτρο, που ισχύει για όλο το δημόσιο.

Στο τρίτο μέρος, στα άρθρα 56 έως 83, περιέχονται ρυθμίσεις για την αξιολόγηση του έργου των στελεχών των εκπαιδευτικών και του λοιπού ειδικού προσωπικού της δημόσιας πρωτοβάθμιας και δευτεροβάθμιας εκπαίδευσης.

Στα άρθρα 57 έως 65, περιγράφεται η αξιολόγηση των στελεχών της εκπαίδευσης.

Στα άρθρα 66 έως 68, η αξιολόγηση του έργου των εκπαιδευτικών και των μελών του ειδικού εκπαιδευτικού και βοηθητικού προσωπικού. Βασική επιδίωξη μας είναι η υιοθέτηση ενός πλήρους οριοθετημένου πλαισίου αξιολόγησης, που θα δημιουργήσει μία ισχυρή βάση, η οποία θα βελτιώνει την ατομική απόδοση των εκπαιδευτικών και θα διορθώνει, μέσα από στοχευμένες επιμορφώσεις, τα προβλήματα, όπου παρουσιάζονται.

Με το άρθρο 57, με την έναρξη κάθε σχολικού έτους, τα στελέχη της εκπαίδευσης συντάσσουν εκθέσεις, σχετικά με το σχεδιασμό δράσης και τον προγραμματισμό του έργου τους, ώστε μετά να αποτιμηθούν.

Το άρθρο 58 καθορίζει τα όργανα αξιολόγησης και το άρθρο 60 την αξιολογική κλίμακα, η οποία θα είναι εκατοντάβαθμη. Εισάγονται, όμως και διευρύνονται επιμέρους κριτήρια αξιολόγησης, στα οποία περιλαμβάνονται η γνώση του αντικειμένου της θέσης, η άσκηση διοικητικού και οργανωτικού και εκπαιδευτικού έργου, καθώς επίσης και η υπηρεσιακή συνέπεια και η επάρκεια. Βαθμολογείται, πλέον, κάθε επιμέρους θεσμοθετούμενο κριτήριο.

Στο άρθρο 66, καθορίζονται τα όργανα και το αντικείμενο αξιολόγησης των εκπαιδευτικών, των μελών του ειδικού εκπαιδευτικού προσωπικού και του ειδικού βοηθητικού προσωπικού της δημόσιας εκπαίδευσης.

Σύμφωνα με το άρθρο 67, το έργο των εκπαιδευτικών αξιολογείται σε τετράβαθμη περιγραφική κλίμακα. Κάθε εκπαιδευτικός καταχωρεί τα στοιχεία του σε ηλεκτρονικό φάκελο, σε ειδική ψηφιακή εφαρμογή στο gov.gr, σχετικά με την επιμορφωτική του εμπειρία, το παιδαγωγικό και συγγραφικό του έργο, τη συμμετοχή του σε ερευνητικά και ευρωπαϊκά προγράμματα και οτιδήποτε αναβαθμίζει το ρόλο του στην εκπαιδευτική και διδακτική διαδικασία.

Τα άρθρα 73 έως 76 καθορίζουν τη διαδικασία αξιολόγησης του έργου των εκπαιδευτικών. Η αξιολογική κρίση διαμορφώνει τα κατά βάση, από την αποτίμηση του παρεχόμενου από τον αξιολογούμενο έργο, από τον αξιολογητή και τους αξιολογητές του. Τα τεκμήρια του ηλεκτρονικού φακέλου του αξιολογούμενου απλώς συνεκτιμώνται. Με την υιοθέτηση του νέου συστήματος αξιολόγησης, δημιουργούνται οι βάσεις για τη μεγαλύτερη αποδοτικότητα και αποτελεσματικότητα του εκπαιδευτικού έργου, μέσα από έναν ισχυρό, αποτελεσματικό μηχανισμό ανατροφοδότησης του, που, έχοντας ως εργαλείο δράσης τις επιμορφώσεις, διασφαλίζει την αυτοβελτίωση των στελεχών εκπαίδευσης, καθώς και των λοιπών εκπαιδευτικών και των μελών του ειδικού εκπαιδευτικού προσωπικού και του ειδικού βοηθητικού προσωπικού.

Στο τέταρτο μέρος, στα άρθρα 84 έως 108, περιέχονται διατάξεις, που αποσκοπούν στην απόδοση μεγαλύτερης ελευθερίας, στην οργάνωση της διδασκαλίας και στη βελτίωση του περιεχομένου του διδακτικού έργου και της σχολικής εμπειρίας εν γένει.

Στα άρθρα 84 έως 91, προβλέπεται μεγαλύτερη ελευθερία στην οργάνωση της διδασκαλίας.

Στα άρθρα 92 έως 103, υπάρχει μέριμνα για την ενίσχυση του ρόλου του διευθυντή, του προϊσταμένου της σχολικής μονάδας και των εκπαιδευτικών σε θέσεις ευθύνης.

Στα άρθρα 104 έως 108, θεσπίζεται πλαίσιο αυξημένης διαφάνειας και λογοδοσίας. Τα κυριότερα ζητήματα, που αντιμετωπίζονται, με τις προτεινόμενες διατάξεις, είναι η ανάδειξη της δημιουργίας και της πρωτοβουλίας των εκπαιδευτικών της χώρας, καθώς δίνεται μεγαλύτερη ελευθερία στην οργάνωση της διδασκαλίας.

Με το άρθρο 88, συστήνεται το Μητρώο Διδακτικών Βιβλίων και η Ψηφιακή Βιβλιοθήκη.

Με το άρθρο 85, καθιερώνεται η δυνατότητα επιλογής διδακτικού βιβλίου. Ο εκπαιδευτικός έχει την επιλογή να κάνει την επιλογή βιβλίου, μέσα από την προτεινόμενη λίστα από το Ινστιτούτο Εκπαιδευτικής Πολιτικής.

Με τα άρθρα 92 έως 103, ενισχύεται ο ρόλος του διευθυντή της σχολικής μονάδας, ώστε να λαμβάνει όλες εκείνες τις αποφάσεις, που θα καθιστούν τη σχολική μονάδα ως αυτόνομη.

Τα άρθρα 104 έως 108 θεσπίζουν πλαίσιο της διαφάνειας της λογοδοσίας των σχολικών μονάδων, γιατί η ενισχυμένη αυτονομία απαιτεί και ένα πλαίσιο ελέγχων και ισορροπιών.

Στο πέμπτο μέρος, στα άρθρα 109 έως 166, περιλαμβάνονται διατάξεις, που αφορούν στην εκκλησιαστική εκπαίδευση. Συγκεκριμένα, αναφέρονται στη δευτεροβάθμια εκκλησιαστική εκπαίδευση, στις σχολές μαθητείας υποψηφίων κληρικών και στις ανώτατες εκκλησιαστικές ακαδημίες.

Με το άρθρο 110, ορίζεται ο σκοπός των εκκλησιαστικών σχολείων, ο οποίος είναι να φοιτούν μαθητές, που επιθυμούν να εμβαθύνουν στην Ορθοδοξία, ως εκκλησιαστική, πνευματική και πολιτιστική παράδοση.

Στο άρθρο 127, καθορίζεται το εκπαιδευτικό προσωπικό των εκκλησιαστικών σχολείων.

Στα άρθρα 138 έως 164, καθορίζονται οι σχολές μαθητείας των υποψηφίων κληρικών, οι ΣΜΥΚ, ο τρόπος οργάνωσης και λειτουργίας τους, ο σκοπός εκπαίδευσης και κατάρτισης των υποψηφίων κληρικών της Ορθόδοξης Εκκλησίας του Χριστού.

Τέλος, με το άρθρο 166, εξορθολογίζεται η τριτοβάθμια εκκλησιαστική εκπαίδευση, με τη συνένωση των δυνάμεων σε υφιστάμενες δομές. Συμπτύσσονται, από τέσσερις σε δύο, οι ανώτατες εκκλησιαστικές ακαδημίες.

Κυρίες και κύριοι συνάδελφοι, πρόκειται για ένα νομοσχέδιο, που αφουγκράζεται τις ανάγκες της ελληνικής κοινωνίας και ανταπεξέρχεται σε αυτές. Εμείς έχουμε την πολιτική βούληση και κυρίως, την τόλμη και το θάρρος και προχωράμε σε βαθιές τομές, που χρειάζεται η εκπαίδευση. Μακάρι, να το είχατε και εσείς ή να το αποκτήσετε.

Θα ήθελα, εν κατακλείδι, να σας καλέσω, τουλάχιστον στο επίπεδο της εκπαίδευσης, να βρούμε το ελάχιστο επίπεδο συνεννόησης μεταξύ μας, για να μπορέσουμε να φανούμε χρήσιμοι στην κοινωνία και στη γενιά του αύριο. Εμείς έχουμε αποδείξει ότι είμαστε η Κυβέρνηση του αποτελέσματος. Ελάτε κοντά μας και να είστε σίγουροι ότι θα έχετε επιτελέσει ένα σημαντικό και σοβαρό έργο. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής) :** Κι εμείς σας ευχαριστούμε.

Το λόγο έχει ο Εισηγητής της Μειοψηφίας, κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):**  Ευχαριστώ, κύριε Πρόεδρε.

Κυρία Υπουργέ, δεν θα ήθελα να είμαι στη θέση σας, σήμερα. Σας μιλάω ανθρώπινα και όχι με κομματικό πάθος. Είστε μια νέα πολιτικός και έχετε, με διάφορες ενέργειές σας, καταστήσει εχθρούς σας τη μεγάλη πλειοψηφία των νέων παιδιών.

Είδατε τα social media σήμερα; Χιλιάδες παιδιά, δεκάδες χιλιάδες παιδιά, που δεν είναι κομματικά υποκινούμενα - θα το καταλάβετε, αν διαβάσετε - ζητούν την παραίτησή σας. Έχουν προσωπικά μαζί σας; Γιατί δεν τη ζήτησαν και χθες; Γιατί δεν τη ζήτησαν και προχθές, όταν έχετε βουλιάξει σε όλες τις δημοσκοπήσεις, σε σχέση με την αξιολόγηση του έργου σας στο Υπουργείο Παιδείας; Γιατί, σήμερα, τα παιδιά παρεμβαίνουν; Γιατί ένιωσαν το μαχαίρι στο λαιμό τους και διάφορα επιχειρήματα, σαν του προηγούμενου, συμπαθούς συναδέλφου, ότι το σχέδιο είναι σαν το ύψος του παιδιού και κόβεται κάποιος για το σχέδιο για 0,43 στην Αρχιτεκτονική ή κόβεται ένας υποψήφιος αστυφύλακας, επειδή είναι ένα πόντο χαμηλότερος, είναι για να προκαλέσουν νέες αντιδράσεις των παιδιών και κυρίως, αν είχαμε επιθεωρήσεις, όπως παλιά, το καλοκαίρι, σκετς σε επιθεωρήσεις !

Δεν είναι, όμως, για γέλια το θέμα. Είναι για περίσκεψη και για οργή η σφαγή των παιδιών της γενιάς της πανδημίας. Δεν το έχετε καταλάβει όλοι; Δεν έχετε το μήνυμα αυτό από τις πόλεις σας, από τις γειτονιές σας; Δεν βλέπετε τις οικογένειες ότι ανησυχούν ακόμη και άνθρωποι, που ψηφίζουν Νέα Δημοκρατία; Μόνο η Αντιπολίτευση τα λέει αυτά;

 Θα ξυπνήσετε άσχημα και μην κοιμάστε πάνω στις δημοσκοπήσεις, πολλές από τις οποίες διαψεύδονται, μόλις δημοσιεύονται. Δείτε λίγο την πραγματικότητα και μιλήστε, με το ένστικτό σας, με το συναίσθημά σας και με τη λογική σας.

Έχετε 2 παιδιά μικρά, κυρία Υπουργέ, όταν μεγαλώσουν θα θυμούνται, θα ακούσουν ότι η μητέρα τους, στα χρόνια αυτά, που ήταν μικρά αυτά τα παιδιά, «κατέσφαξε», τουλάχιστον, 20.000 18χρονα παιδιά από τα πανεπιστήμια ! Αυτό είναι το παράσημο σας !

 Προχωρώ, τώρα, στα υπόλοιπα ζητήματα. Η κυρία Υπουργός έχει μια ικανότητα να ρίχνει, ως φέιγ βολάν, αριθμούς, νούμερα. Μας είχε πει ότι ήταν δωρεάν η CISCO και τελικά πληρώσαμε δεκάδες εκατομμύρια. Τα είδαμε, τα διαβάσαμε. Μας είχε πει ότι δεν τελειώνουν το πανεπιστήμιο, παρά μόνο το 9% των φοιτητών. Μας λέει τώρα ότι μόνο το 1% των αρμοδιοτήτων του σχολείου έχει ο διευθυντής, ενώ το 80% το έχει ο Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Δεν είπα αυτό.

 **ΝΙΚΟΛΑΟΣ ΦΙΛΗΣ (Εισηγητής της Μειοψηφίας):**  Το δέχομαι, κυρία Υπουργέ. Ό,τι καταλαβαίνω απ’ όσα λέτε. Είπατε κάτι άλλο. Εντάξει.

Πάμε στο πιο σοβαρό. Χθες, στην Ολομέλεια, ενώπιον όλων των συναδέλφων, απαντώντας στο θέμα του παιδιού, του Διονύση, που κόπηκε για 0,4 από το σχέδιο και την Αρχιτεκτονική, είπατε, «Μα και πέρυσι θα κοβόταν». Πόση ήταν η βάση, πέρυσι; Πέρυσι, η βάση στην Αρχιτεκτονική ήταν 10 και με τα σημερινά, 10 συμψηφιστικά. 8 και 12 μπορεί να ήταν γραμμικό και ελεύθερο σχέδιο, 10 μέσος όρος και φέτος ήταν 16,43. Ποιος, λοιπόν, αποκλείει τα παιδιά από τα πανεπιστήμια; Παιδί, με 18.000 μόρια στα βασικά μαθήματα, με 2.800 στο σχέδιο, του λείπουν 44 μόρια και δεν μπαίνει στην Αρχιτεκτονική Σχολή. Αυτή είναι η μάχη που δίνετε;

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Αρχιτεκτονική δεν μπαίνει; Δεν μπαίνει στην Αρχιτεκτονική;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):**  Δεν μπαίνειστο Μετσόβιο και στην Αρχιτεκτονική Θεσσαλονίκης. Τι θέλετε να μας πείτε τώρα;

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Να ανακαλέσετε, κ. Φίλη. Να ανακαλέσετε.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Δεν θα ανακαλέσω τίποτα. Βάλτε μέσα το μαχαίρι, όταν μιλάτε. Ντροπή σας, είστε και μητέρα νέων παιδιών !

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Επαναλαμβάνω, λοιπόν, και κλείνει η συζήτηση. Εξοργίζετε τους νέους ανθρώπους και τις οικογένειες. Είστε απαράδεκτη. Έχετε ένα μαχαίρι και το ανεμίζετε, το τυλίγετε, με δημοσκοπήσεις ψεύτικες, στημένες, που τις διαψεύδει η ζωή.

 Προχωράμε τώρα.

 Λέω, λοιπόν, ότι με τα νούμερα δεν τα πάτε καλά, διότι έχουμε τα στοιχεία εδώ όλα μπροστά μας, τα επίσημα της Ευρωπαϊκής Ένωσης. Τα στοιχεία, τα οποία λένε ότι στην Ευρωπαϊκή Ένωση το 32,7% - στοιχεία του 2018 είναι - στην ηλικία 25 – 64 ετών είναι πτυχιούχοι τριτοβάθμιας εκπαίδευσης, ενώ στη χώρα μας, είναι 31,7%, το ίδιο, δηλαδή, σχεδόν το ίδιο. Και στις δύο περιπτώσεις, τα ποσοστά, σε σχέση με μια δεκαετία πριν, έχουν αυξηθεί και θα συνεχίσουν να αυξάνουν, διότι αυτό αποτελεί πολιτική της Ευρωπαϊκής Ένωσης.

Οι περισσότεροι νέοι, με καλές σπουδές, για μια οικονομία υψηλής τεχνολογίας και καινοτομίας, ικανή να ανταγωνιστεί την Ινδία και την Κίνα, δεν ισχύει αυτό για σας. Γιατί εσείς θέλετε μια οικονομία τουρισμού, real estate, καζίνο, χαμηλής ειδίκευσης, χαμηλής αμοιβής, χωρίς σταθερές σχέσεις εργασίας, απομακρυσμένη από την ευρωπαϊκή προοπτική.

 Για ποιο λόγο η Ευρωπαϊκή Ένωση προσελκύει νέους Έλληνες επιστήμονες; Επειδή τους χρειάζεται; Όχι. Επειδή αποτελούν προϊόν πληθωρισμού άλλων χωρών; Επειδή οι καλύτερες σπουδές και τα καλύτερα εφόδια σημαίνουν διεκδίκηση καλύτερων συνθηκών εργασίας, καλύτερων μισθών, μεγαλύτερης αυτοπεποίθησης στην κοινωνία και στην αγορά εργασίας.

Εσείς καταδικάζετε τα παιδιά σε αυτό, που ανέφερα νωρίτερα, σε προσαρμόσιμους, ευέλικτους, φθηνούς, χωρίς δικαιώματα εργαζόμενους, σε μια χαμηλή κοινωνία, κάτι σαν το Πακιστάν της νότιας Ευρώπης.

Για να αποδείξει, κατά τη γνώμη της, η Υπουργός ότι καλώς κόβει εισακτέους, διακινεί διάφορα στατιστικά, ανάλογα με το ακροατήριό της. Για παράδειγμα, λέει « ένα 30% φοιτητών δεν παίρνει ποτέ πτυχίο». Ποια είναι η έρευνα αυτή;

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων)**: Είναι από τον ΙΟΒΕ, το 2017.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Αφήστε τον ΙΟΒΕ…

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων)**: Ούτε ο ΙΟΒΕ σας κάνει;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Βεβαίως. Ο ΙΟΒΕ; Η δουλειά των βιομηχάνων, που διυλίζουν τα στοιχεία, για τα δικά τους μέτρα, αυτούς θα εμπιστευτούμε; Δεν έχουμε ΕΚΕ; Δεν έχουμε στατιστική υπηρεσία; Δεν έχουμε υπηρεσίες του κράτους; Ένα ιδιωτικό Ινστιτούτο, που έχει ιδιοτέλεια στις αναλύσεις του, αυτό θα εμπιστευτούμε; Πού ξέρει το ΙΟΒΕ;

 Ακούστε τι λέει, ότι «ένα 30% των φοιτητών δεν παίρνει ποτέ πτυχίο». Είπα, ότι και στην Ευρώπη, υπάρχει σε ανάλογο ποσοστό, αφετέρου στην Ελλάδα υπάρχουν και περαιτέρω εξηγήσεις. Εγώ μπαίνω στη συζήτηση.

 Πρώτον, οι σπουδές έχουν μεγαλύτερο φόρτο, μιλώ και πάλι με αριθμούς. 330 διδακτικές μονάδες στην Ελλάδα, 300 σε όλη τη δυτική Ευρώπη.

 Δεύτερον, η Ελλάδα έχει, εδώ και μια δεκαετία, συντριβεί στα γρανάζια των μνημονίων, που εκτόξευσαν τα οικονομικά προβλήματα της οικογένειας.

Πόσοι νέοι υποχρεώθηκαν να κάνουν πέρα τις σπουδές και να εργαστούν;

Πόσες οικογένειες υποχρεώθηκαν να σταματήσουν να πληρώνουν το νοίκι και τα άλλα φοιτητικά έξοδα στα παιδιά τους;

Πού είναι αυτά τα στατιστικά στοιχεία, για να καταλάβω τι σημαίνει ότι «ένα 30% των φοιτητών δεν παίρνει ποτέ πτυχίο»;

Θα μπορούσαμε να πούμε και άλλα. Στην Ελλάδα, δεν υπάρχει ευελιξία στις σπουδές. Ένα παιδί μπαίνει σε μια σχολή και θέλει να κάνει κάτι άλλο, για να κάνει κάτι άλλο στο πανεπιστήμιο, πρέπει να ξαναδώσει εξετάσεις, για να μπει στο πανεπιστήμιο. Δεν υπάρχει ευελιξία, μέσα στα πανεπιστήμια.

Χρειαζόμαστε, διαρκώς, καλύτερα πανεπιστήμια, διαρκώς, υψηλότερου επιπέδου σπουδές, καλύτερα προσαρμοσμένα στις εξελίξεις, που να προικίζουν, με μόρφωση, περισσότερους νέους και χρειάζεται να τους στηρίξουμε περισσότερο, για να ολοκληρώσουν τις σπουδές τους. Αυτό πρέπει να είναι το όραμα μιας κοινωνίας, μιας κυβέρνησης που νοιάζεται, όχι οι τεχνητοί κόφτες και η αποστολή των νέων «πακέτο» στα ιδιωτικά κολέγια.

Πάμε τώρα στα άλλα στοιχεία. Ακούσαμε, εδώ, για τους διορισμούς. Είπε, προηγουμένως, ο κ. συνάδελφος, ότι ο Φίλης, είχε πει στην εφημερίδα «Το Χωνί», το 2016, ότι θα κάνουν 20.000 διορισμούς.

Πότε το είχα πει; Τα είχα πει με την Τρόικα. Υπήρχε απαγόρευση διορισμών από την Τρόικα.

**ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας):** Είπατε ότι θα κάνετε το 2016, αλλά το χρησιμοποιήσατε το 2017. *(Ομιλεί εκτός μικροφώνου)*

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Κύριε Κωτσό, δε θυμάστε τα στοιχεία.

Πότε βγήκαμε από την Τρόικα; Το καλοκαίρι του 2018. Ποια ήταν η πρώτη κίνηση που έκανε η τότε Κυβέρνηση; Να διαπραγματευτεί και να κερδίσει, ότι κάθε μία αποχώρηση από το δημόσιο και ειδικότερα από την εκπαίδευση, σημαίνει μία πρόσληψη.

Τι ψήφισε τότε η Νέα Δημοκρατία; Κατά. Ήθελε κάθε πέντε αποχωρήσεις να γίνεται μία πρόσληψη!

Εάν δεν πέρναγε αυτή η πολιτική του ΣΥΡΙΖΑ, βγαίνοντας από τα μνημόνια, που έγινε για να βγούμε από τα μνημόνια αυτή η συμφωνία, σήμερα, η Νέα Δημοκρατία, η σημερινή σας Κυβέρνηση θα μπορούσε να πάρει 1/5 των διορισμών, δηλαδή, περίπου 3.000 διορισμούς και όχι 16.000, που μας λέτε.

 Τρίτον, όχι μόνο πετύχαμε αυτή τη βασική ρήτρα για τους διορισμούς, την οποία είχατε καταψηφίσει, αλλά περάσαμε και σύστημα διορισμών, το οποίο το καταψηφίσατε, τότε και αυτό. Με αυτό το σύστημα, κάνετε τώρα, μετά τρία χρόνια, τους διορισμούς, αυτό που καταψηφίσατε και λοιδορούσατε, τότε.

Τέταρτον, κατορθώσαμε να βρούμε τα χρήματα από τον κρατικό προϋπολογισμό, για τους πρώτους 4.500 διορισμούς στην Ειδική Αγωγή. Είναι δικό μας έργο το ενδιαφέρον στην Ειδική Αγωγή. Μέσα στα μνημόνια, είχε διαλυθεί η Ειδική Αγωγή, ρωτήστε όποιον θέλετε και θα καταλάβετε, υπήρχε χαμηλό ενδιαφέρον της πολιτείας. Εμείς πήραμε πρωτοβουλίες και ανεβάσαμε το ενδιαφέρον και αναδιοργανώσαμε από το 2016 και μετά, σταθερά και ανοδικά την Ειδική Αγωγή.

Όταν, λοιπόν, εμείς χάσαμε τις εκλογές το 2019, όχι μόνο είχαμε προκηρύξει τον διαγωνισμό για την Ειδική Αγωγή, είχαμε βρει και τα χρήματα στον προϋπολογισμό και εσείς κάνατε έναν ολόκληρο χρόνο, για να τους διορίσετε !

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Δεν προλάβατε.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Όχι δεν προλάβαμε, είχαμε βρει τα χρήματα, αλλά οι διορισμοί δεν γίνονται, όποτε θέλουμε εμείς.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Τίποτα δεν είχε γίνει, τίποτα δεν υπήρχε στο Υπουργείο.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Κυρία Κεραμέως, εκτίθεστε συνέχεια.

Είχε γίνει προκήρυξη διαγωνισμού, η οποία προϋποθέτει χρήματα από τον κρατικό προϋπολογισμό.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Είχε προχωρήσει ο ΑΣΕΠ;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Η κυρία Υπουργός αισθάνεται να πιέζεται από τη συνείδησή της!

Σας ξαναλέω, όχι μόνο λόγια, η Κυβέρνηση του ΣΥΡΙΖΑ βρήκε τα χρήματα, έκανε τον διαγωνισμό και ήταν η διαδικασία του ΑΣΕΠ να ολοκληρωθεί, τον Νοέμβριο του 2019.

Πότε ολοκληρώθηκε -όχι η διαδικασία του ΑΣΕΠ- η πολιτική πρόθεση της Κυβέρνησης; Η βούληση ποια ήταν; Ένα χρόνο μετά. Τα είχατε όλα, δηλαδή, είχατε το σύστημα επιλογής, το διαγωνισμό και τα χρήματα, δεν το κάνατε, μέχρι το Νοέμβριο. Και κάνατε ένα χρόνο μετά, τους 4.500 διορισμούς στην Ειδική Αγωγή.

Δεύτερον. Είχαμε αναφερθεί στις υπόλοιπες 15.000 θέσεις για τη Γενική Παιδεία και είχαμε κάνει, με απόφαση του Υπουργικού Συμβουλίου, δέσμευση κονδυλίων για την επόμενη χρονιά, για το επόμενο Προϋπολογισμό, δηλαδή, για τον Προϋπολογισμό του 2020.

Κάναμε δέσμευση κονδυλίων. Κάνατε δύο χρόνια.

Καλώς τα κάνατε και δεν τσακωνόμαστε γι’ αυτό, καλύτερα αργά, παρά ποτέ. Αλλά, να ξέρουμε, πώς έγινε. Με τη δική σας πολιτική του πέντε προς ένα, θα είχαμε σήμερα 3.000 και όχι 15.000 ή 16.000, που μας λέτε. Άρα, είναι έργο ΣΥΡΙΖΑ αυτό.

Δεν το καταλάβατε ακόμη, να το ξαναπώ;

Με τη δική σας πολιτική, πέντε προς ένα, που λέγατε και ψηφίζατε στη Βουλή, θα είχαμε σήμερα μόνο 3.000 διορισμούς, αν τους κάνατε κι αυτούς.

Αν δεν το καταλάβατε, να το ξαναπούμε.

**ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας):** 17.000 διορισμούς κάνατε.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Πάμε τώρα στο επόμενο θέμα. Ακούω τρία στοιχεία, που λέει, η κυρία Υπουργός και είμαι έτοιμος να τα αναγνωρίσω. Διορισμοί; Απάντησα.

Δεύτερον, νέα προγράμματα σπουδών και τρίτον, επιμόρφωση. Ξέρετε, αν στο Ι.Ε.Π. -δημοσιευμένα κιόλας- υπάρχουν τα νέα προγράμματα σπουδών και οι επιμορφώσεις από την εποχή της Κυβέρνησης ΣΥΡΙΖΑ; Είναι έτοιμα, δηλαδή, για να προχωρήσουν. Και ότι αυτά τώρα εσείς, πάνω-κάτω, παίρνετε; Είναι δημοσιευμένα αυτά τα στοιχεία.

Είναι δημοσιευμένα στοιχεία και είναι η χρυσή εποχή του Ι.Ε.Π., με επικεφαλής τότε, τον κύριο Κουζέλη και τον κύριο Χαραμή. Και τώρα έρχεται ο κύριος Αντωνίου και «κλέβει όσο μπορεί», από τη δόξα αυτής της περιόδου. Καλά κάνει, αρκεί να είναι για το καλό της πατρίδας. Αλλά τα διαστρέφει κιόλας και εκεί θα φτάσουμε τώρα.

Τρίτο και σημαντικό, αυτονομία. Η αυτονομία έχει τρία επίπεδα. Πρώτον, διοίκηση. Δεύτερον, οικονομία. Τρίτον, παιδαγωγική.

Υπάρχει διοίκηση, σήμερα, στην αυτονομία, με βάση το νομοσχέδιο; Υπάρχει αποκέντρωση;

Πράγματι, το κράτος, το κράτος και όχι μόνο η εκπαίδευση, είναι πολύ συγκεντρωτικό, στην Ελλάδα. Έχει δίκιο σε αυτό η κυρία Υπουργός. Και το Υπουργείο Παιδείας, συγκεντρωτικό. Πρέπει να αποκεντρωθεί; Βεβαίως. Αλλά η αποκέντρωση σημαίνει και δημοκρατία, σημαίνει και εμπιστοσύνη στους παρακάτω. Δε σημαίνει «στήνω μια ενδιάμεση ιεραρχία, κομματικά και πελατειακά προσδιορισμένη, για να δίνω αρμοδιότητες». Και αυτό κάνετε. Στήνετε μια ενδιάμεση σκληρή ιεραρχία ελέγχου και επιτήρησης, η οποία δεν συνιστά αποκέντρωση, συνιστά αυτό, που ανέφερα νωρίτερα, μια μεταβίβαση στο ίδιο επίπεδο, στο επίπεδο του κόμματος.

Θέλετε απόδειξη; Πως γίνανε οι επιλογές των Διευθυντών Εκπαίδευσης, πέρυσι το καλοκαίρι; Το θυμάστε; Το ξέρει όλη η αίθουσα. Έγιναν με αποκεντρωμένο τρόπο; Κι άλλη απόδειξη. Ποιοι αναλαμβάνουν, τώρα, να κάνουν την επιλογή των στελεχών; Τα Συμβούλια Επιλογής, τα οποία διορίζονται από τον Υπουργό, χωρίς κριτήρια. Δεν ξέρουμε ποια είναι τα κριτήρια; Γίνεται χωρίς κριτήρια. Τίποτα μέσα στο νόμο. Και όχι μόνο αυτό. Και με αποκλεισμένους, για πρώτη φορά, στα 100 χρόνια, τους εκπροσώπους των εκπαιδευτικών. Αυτό τι σημαίνει; Καταλαβαίνουμε όλοι. «Το γαλάζιο πάρτι των ημετέρων».

Πηγαίνω και παρακάτω. Υπάρχει σχολείο αυτόνομο, που δεν είναι δημοκρατικό; Δηλαδή, ενός ανδρός ή μιας γυναικός αρχή θα είναι το σχολείο; Μάνατζερ θα έχουμε; Αφέντες; Όταν αφυδατώνουμε το Σύλλογο Καθηγητών από τις εκπαιδευτικές και άλλες αρμοδιότητές του και όλα πηγαίνουν στα χέρια του διευθυντή, αυτό τι είναι; Αυτό δεν είναι ακριβώς δημοκρατία, αυτό είναι αυταρχικός τρόπος διοίκησης της εκπαίδευσης, από πάνω μέχρι κάτω.

Τέταρτον, όταν το σχολικό συμβούλιο, που, με νόμο του ΠΑΣΟΚ, το 1985 και μετά της Νέας Δημοκρατίας, αποτελείτο από όλους τους καθηγητές, από εκπροσώπους συλλόγων γονέων, από εκπροσώπους των μαθητών και του δήμου, τώρα καταργείται και έχουμε το διευθυντή, που θα φέρετε εσείς, ξανά, ένας καθηγητής, ένας γονιός και δύο διορισμένοι από το δήμαρχο. Δέστε δημοκρατία! Όχι εκλεγμένοι από το δημοτικό συμβούλιο. Δύο διορισμένοι από το δήμαρχο. Τρεις, μάλιστα ! Αυτό τι είναι ακριβώς; Δημοκρατία, όχι. Είναι κομματικό κράτος, που πηγαίνει σε αυτό, που είπε και εκπρόσωπος των διευθυντών, ο κ. Κουντούρης, στο μοντέλο να μην έχουν την ευθύνη λειτουργίας σχολείου οι εκπαιδευτικοί, αλλά οι εκτός εκπαίδευσης φορείς. Είναι μειοψηφία οι εκπαιδευτικοί στο σχολικό συμβούλιο. Μόνος αφέντης είναι ο διευθυντής.

Πάμε τώρα στο δεύτερο επίπεδο. Είπα το διοικητικό. Στο οικονομικό, το κράτος έχει υποχρέωση να δίνει όλα τα χρήματα, που είναι αναγκαία, για να λειτουργεί το σχολείο. Δεν τα δίνει το κράτος και όχι μόνο δεν τα δίνει, αλλά το μεσοπρόθεσμο, που ψηφίσατε, πριν λίγες μέρες, εάν συνδυάσουμε και την προβλεπόμενη αύξηση του ΑΕΠ, για την επόμενη τετραετία, βλέπετε ότι υπάρχει ποσοστιαία μείωση των κονδυλίων για την εκπαίδευση, αλλά και τα σημερινά δεν είναι αρκετά. Πρέπει να αυξηθούν, σταδιακά, άμεσα στο 4,5% του ΑΕΠ, όσο είναι ο μέσος όρος στην Ευρωπαϊκή Ένωση.

Εσείς λέτε κάτι άλλο τώρα, ότι ο διευθυντής θα βρίσκει και πόρους από χορηγίες. Τι κάνετε ακριβώς; Βάζετε το σχολείο στην αγορά, για να ανοίγει σε τοπικές και άλλες επιχειρηματικές δραστηριότητες. Αυτό πιστεύετε ότι είναι ένα μοντέλο, που βοηθάει το σχολείο της δημοκρατίας και της γειτονιάς; Τι κάνετε, ακριβώς; Δεν προτρέχω. Λέω κάτι άλλο. Στα πανεπιστήμια βάζετε πέναλτι: 20% μετά τις αξιολογήσεις στα διάφορα ιδρύματα, εάν δεν περάσουν τις αξιολογήσεις, που έχετε βάλει. Θα γίνει το ίδιο και στα σχολεία; Αξιολόγηση και περιορισμός της χρηματοδότησης από το κράτος; Ρωτώ, δεν προτρέχω.

Τρίτο επίπεδο, το παιδαγωγικό. Πράγματι, πρέπει να ενισχύσουμε την παιδαγωγική πρωτοβουλία των εκπαιδευτικών. Αυτό σημαίνει διαρκή επιμόρφωση όλων των εκπαιδευτικών. Αφήστε τώρα τι λέει το ΙΕΠ, γενικά. Το νομοσχέδιο εστιάζει στην επιμόρφωση, ως εργαλείο στιγματισμού όσων εκπαιδευτικών θα αξιολογούνται αρνητικά, στην αξιολόγηση. Λέω το νομοσχέδιο τι λέει. Το ΙΕΠ λέει αυτά που λέει. Το νομοσχέδιο λέω τι λέει. Η αναφορά στην επιμόρφωση είναι αυτή. Τελεία, τίποτε άλλο. Όποιος δεν παίρνει καλό βαθμό στην αξιολόγηση, θα τον στέλνουμε για επιμόρφωση. Δηλαδή, όχι βελτίωση των ανθρώπων, αλλά στιγματισμός. Δηλαδή, δύο ειδών εκπαιδευτικοί, μέσα στο σχολείο. Διότι – προσέξτε – αν κάποιου του λες «είσαι ανίκανος, πήγαινε για επιμόρφωση», τον βοηθάς; Όχι, βέβαια, δεν τον βοηθάς. Τον καταδικάζεις.

Στο παιδαγωγικό πεδίο της αυτονομίας, είναι το θέμα του πολλαπλού βιβλίου, στο οποίο αναφέρεται το Υπουργείο. Πράγματι, το ένα και μοναδικό βιβλίο, όπως το ξέρουμε, πρέπει να αλλάξει. Συμφωνούμε. Πώς θα αλλάξει, όμως; Μας προτείνετε ένα σύστημα, το οποίο λέει ότι οι καθηγητές της ειδικότητας θα αποφασίζουν, το Φεβρουάριο, ποιο βιβλίο θα διδαχθεί του χρόνου στο σχολείο και θα δίνουν παραγγελία, μέσα από διαδικασίες, στο «Διόφαντο», για να το τυπώνουν. Αλλιώς, δεν υπάρχει βιβλίο δωρεάν στην εκπαίδευση! Άρα, λοιπόν, πρώτο θέμα, οι καθηγητές της προηγούμενης σχολικής χρονιάς θα προκαθορίζουν ποιο βιβλίο θα διδάξουν οι καθηγητές της επόμενης σχολικής χρονιάς ! Το αφήνω αυτό.

Δεύτερο και σημαντικό θέμα, από όσα βιβλία περάσουν στο index του ΙΕΠ και τυπωθούν, για να μοιραστούν εναλλακτικά, ένα θα πάει σε κάθε σχολείο. Άρα, από το ένα βιβλίο, που είχαμε τώρα, πάμε ξανά στο ένα. Ποια είναι η αλλαγή; Ακούω εγώ «πολλαπλό βιβλίο». Τι θα αλλάξει, δηλαδή; Είναι βιβλία ισοδύναμα, εκπαιδευτικά, αφού τα εγκρίνει το ΙΕΠ και αντί να έχει το βιβλίο άλφα, θα έχει το βιβλίο βήτα. Ένα βιβλίο, σε κάθε περίπτωση, ενώ η σωστή ιδέα, για να εγκαταλειφθεί το σημερινό σύστημα του ενός και μοναδικού βιβλίου, σημαίνει, πρώτον, βιβλίο αναφοράς και οδηγός. Άλλου τύπου βιβλία, όχι τα σημερινά. Υπάρχει διεθνής εμπειρία, να μην αναφερθώ σε αυτό.

Δεύτερον και πολύ ισχυρό, παντού, σε κάθε σχολείο, πλούσια σχολική βιβλιοθήκη, με πολλά αντίτυπα, που να μπορούν τα παιδιά, μέσα από ένα πλούτο βιβλιογραφίας, να συμμετέχουν, με ένα τρόπο ελκυστικό, με έναν τρόπο παιγνιώδη, μερικές φορές, αλλά πάντως, με έναν τρόπο ουσιαστικό, στο μεγάλο ταξίδι της μάθησης, όχι ένα βιβλίο «πάρτο στο κεφάλι», αυτό ή το άλλο. Τρίτο στοιχείο, είπα «βιβλίο – οδηγός», βιβλιοθήκη σχολική, παντού πλούσια, είναι τα συστήματα τα ψηφιακά, προσεγμένο υλικό από εκεί.

Κυρίες και κύριοι συνάδελφοι, δεν επεκτείνομαι περισσότερο, πηγαίνω μόνο σε τρία ζητήματα, πολύ σύντομα. Πρώτον, είπε η κυρία Υπουργός ότι έχει τη δική μου υπογραφή μια απόφαση, για τη συμμετοχή για υποψήφιους αναπληρωτές εκπαιδευτικούς αποφοίτων κολλεγίων του 2016. Βεβαίως, δεν το κρύψαμε ποτέ, μας υπεβλήθη και την αλλάξαμε. Μας υπεβλήθη από την ΤΡΟΙΚΑ, το 2016 και την καταργήσαμε, το 2018, μόλις βγήκαμε και την επαναφέρατε εσείς, διότι την ονομάσατε «ευρωπαϊκή υποχρέωση». Δεν είναι ευρωπαϊκή υποχρέωση, είναι μνημονιακός καταναγκασμός. Μας υπεβλήθη, το 2016, εφαρμόστηκε για δύο, τρεις περιπτώσεις -ασήμαντος αριθμός- αλλά εφαρμόστηκε το ποιοτικό στοιχείο, τονίζω, και το 2018, βγαίνοντας από τα μνημόνια, από τις πρώτες πράξεις, που κάναμε, για την ανόρθωση του κύρους της εκπαίδευσης ήταν και αυτή, να καταργήσουμε αυτόν τον καταναγκασμό και τον ξαναφέρατε εσείς, να η απόδειξη !

Μην κάνετε, λοιπόν, εξυπνάδες, όταν κουβεντιάζουμε, το ξέρουμε όλοι. Ποιοι πρωτοστατούσαν στο να γίνει ο καταναγκασμός αυτός; Η «Τρόικα εσωτερικού» θα πω και ονόματα στην κουβέντα αφορούν και το Κόμμα σας και όχι μόνο το Κόμμα σας. Η Τρόικα εσωτερικού, που έστελνε χαρτάκια στη διαπραγμάτευση, «αυτό και αυτό θα κάνετε ».

Εμείς έχουμε την υπερηφάνεια ότι το 2016, μόλις βγήκαμε, τα σχολεία ξεκίνησαν, μετά από 15 χρόνια διάλυσης, με όλα τα βιβλία και όλους τους εκπαιδευτικούς, από την 1η Σεπτεμβρίου. Το ακούτε, κυρία Κεραμέως; Έχουμε την περηφάνια να πούμε ότι από το Σεπτέμβρη του 2016 και κάθε χρόνο εφεξής, τα σχολεία ξεκίνησαν, με όλους τους εκπαιδευτικούς και με όλα τα βιβλία, από την 1η Σεπτεμβρίου! Μακάρι, να συνεχίσετε την παράδοση. Θα είμαστε χαρούμενοι, αν τη συνεχίσετε. Αυτό είναι το έργο, που κάναμε, στην εκπαίδευση και το ξέρει ο κόσμος.

Προσχολική. Βεβαίως, το νομοθετήσαμε, το 2018, βρήκαμε από τους 110 δήμους τους 60- 70 και μείνανε 50. Τι κάνατε εσείς, μέσα σε τρία χρόνια, έκτοτε – και όχι εσείς, για να μην είμαι άδικος, ο κύριος Μπακογιάννης, που είναι Δήμαρχος και των δήμων αυτών; Απόθεμα σχολικών κτιρίων έχουμε στο Δήμο της Αθήνας, αλλά δεν έκανε τίποτα, επί δύο χρόνια και τώρα, παραμονές του Σεπτεμβρίου, πάει και βρίσκει αδόμητους χώρους, τελευταίες γωνίες αναπνοής των ανθρώπων, όπως είναι το Πάρκο Μαβίδη- Δημητριάδη, στα Κάτω Πατήσια και βάζει κοντέινερ. Μπράβο, μετά από τρία χρόνια Δήμαρχος, βάζει κοντέινερ σε αδόμητους χώρους της Αθήνας !

Κοιτάξτε, άφησα τελευταίο ένα θέμα, στο οποίο δεν αναφέρθηκα και θα παρακαλούσα μία ανοχή. Αφορά την εκκλησιαστική εκπαίδευση, μας ενδιαφέρει το ζήτημα πολύ, διότι θέτει μείζον ζήτημα δημοκρατικής τάξης. Πρώτον, είμαστε υπέρ της κατάργησης της δευτεροβάθμιας εκκλησιαστικής εκπαίδευσης των γυμνασίων και των λυκείων όλων. Δεν έχουν κανένα λόγο ύπαρξης. Τα μείωσε στα μισά η κυρία Διαμαντοπούλου, ως Υπουργός, έχουν εκπέσει σε μια βαθιά κρίση, είναι σχολεία υποβαθμισμένα, το ομολογεί και το σχέδιο, αν το διαβάσει κανένας, είναι σχολεία, τα οποία εξυπηρετούν πελατειακά κυκλώματα ορισμένων Μητροπόλεων. Και το χειρότερο, επειδή έχουν και οικοτροφεία, είναι και σχολεία, τα οποία προάγουν τον ιδρυματισμό, σε μερικές εκατοντάδες παιδιά.

 Αν τα λέω αυτά εγώ, ο «άθεος Φίλης», όπως με αποκαλούν, δεν έχει καμία σημασία. Τα λένε μητροπολίτες αυτά. Θα τα καταθέσουμε στην Ολομέλεια της Βουλής, εάν έχετε αντίρρηση. Προ καιρού, προσωπικότητες της Εκκλησίας λένε αυτό το πράγμα. Ιδρυματισμός. Και σε μερικές περιπτώσεις, ερμαφρόδιτος ιδρυματισμός. Διότι, βεβαίως, είναι ιστορικό το Σχολείο, η Αθωνιάδα, για την Επανάσταση του 1821 κ.λπ.. Έχετε πάει στο Άγιο Όρος, ποτέ; Έχω πάει, αρκετές φορές και έχω επικοινωνία. Λοιπόν, εκεί παραβιάζεται η αρχή του αγένειου. Απαγορεύεται, δηλαδή, να υπάρχει αγένειο παιδί, στο Άγιο Όρος. Σε μια κοινωνία μοναστική, ενηλίκων, έχουμε 10χρονα και 15χρονα παιδιά ανήλικα. Προσέξτε, κύριοι συνάδελφοι, μην περιμένετε να ακούσετε πράγματα ξανά, όπως προ 5ετίας. Έχουμε ευθύνη και σε συνεννόηση με το Οικουμενικό Πατριαρχείο και με τις αρχές του Άθως, αλλά και την Εκκλησία της Ελλάδος, για τα υπόλοιπα σχολεία, πρέπει να καταργήσουμε αυτόν τον ερμαφρόδιτο χαρακτήρα σχολείων, που υπάρχει στη χώρα μας, τη δευτεροβάθμια εκκλησιαστική εκπαίδευση. Έχει χώρο για σχολή, στο Άθως. Μια σχολή συντηρητών εκκλησιαστικών κειμηλίων. Βεβαίως, έχει, αλλά όχι για ανήλικα παιδιά. Άρα, δεν υπάρχει καμία χρησιμότητα γι’ αυτό το σχολείο, γι’ αυτήν την εκκλησιαστική δευτεροβάθμια εκπαίδευση.

Μη όντας εκκλησιαστικές ακαδημίες, που καταργείτε τις δύο από του χρόνου και άλλες δύο με τις ΕΔΕ. Εμείς είμαστε εναντίον της ίδρυσης των εκκλησιαστικών ακαδημιών. Όταν ιδρύθηκαν, ήταν με πρωτοβουλία του μακαρίτη του Χριστόδουλου και με συναίνεση της Νέας Δημοκρατίας, τότε, και της κυρίας Γιαννάκου. Ιδρύθηκαν, προ 15ετίας. Έχουν διαμορφώσει μια πραγματικότητα. Πρέπει να πάψει να υπάρχει η σημερινή πραγματικότητα. Βεβαίως. Ποια θα είναι η διαδοχή, όμως; Αυτό που πάτε να κάνετε, τώρα; Διότι άκουσα τον σεβασμιότατο, κύριο Αθηναγόρα, που λέει ότι νομοθετεί η πολιτεία. Εδώ σκεπτόμαστε διάφορα πράγματα. Να λέει αυτό το πράγμα ο κύριος Αθηναγόρας; Δεν νομοθετεί η πολιτεία. Συνομοθετεί, αυτή τη στιγμή, η Εκκλησία με την Πολιτεία. Αυτό γίνεται. Να μην πω ότι νομοθετεί η Εκκλησία. Αυτά που ίδρυσε ο μακαριστός, τα καταργεί σήμερα ο μακαριότατος. Έτσι θα πάμε; Υπάρχει όργανο στο Υπουργείου, που είναι το Επιστημονικό Συμβούλιο των Ανώτατων Εκκλησιαστικών Ακαδημιών, με πρόεδρο τον Αρχιμανδρίτη, Γρηγόρη Παπαθωμά και με άλλα μέλη. Έχουν εισήγηση οι άνθρωποι. Σας την έχουν δώσει. Ακούσαμε κάτι απαντήσεις από τον κύριο Αθηναγόρα. Λυπούμαι, δεν είναι απαντήσεις αυτές.

Ξαναλέω, λοιπόν, ότι η εισήγηση έχει δοθεί και στην Ιερά Σύνοδο και στην κυρία Υπουργό και δεν υπάρχει απάντηση. Διότι ο νόμος για την Εκκλησιαστική Ακαδημία λέει ότι το Ανώτατο Συμβούλιο, στο οποίο αναφέρομαι, που είναι μέσα στο Υπουργείο, νομοθετημένο όργανο, πρέπει να εκφέρει υποχρεωτικά γνώμη για σύσταση, κατάργηση, συγχώνευση ακαδημιών και δεν το αφήσατε να εκφέρει γνώμη.

Ποια θα μπορούσε να είναι η λύση; Όχι γρήγορα και βιαστικά, αλλά να την προετοιμάσουμε: Η ένταξη των ανώτατων εκκλησιαστικών ακαδημιών στον ενιαίο χώρο τριτοβάθμιας εκπαίδευσης, ως τμήματα ή ως προγράμματα σε θεολογικές σχολές. Δεν γίνεται, αμέσως, θέλει συζήτηση. Καμία αντίρρηση. Θέλει. Αλλά έτσι, όμως, διασφαλίζει κανείς ό,τι καλό υπάρχει, μέχρι στιγμής. Αφήνεις πίσω ό,τι κακό υπάρχει και αποδίδεις στην εκκλησιαστική εκπαίδευση ένα υψηλό πανεπιστημιακό επίπεδο. Διότι, έως σήμερα έχουν βγει περίπου 600 κληρικοί από τις ακαδημίες, επί 15 χρόνια. Δεν λέω ότι όλοι αυτοί είναι δημόσιοι υπάλληλοι. Κληρικοί.

Τι γίνεται, σήμερα; Ενώ αυτοί βγαίνουν από 4ετείς σχολές, υψηλού επιπέδου, κατά τεκμήριο, τώρα τους πηγαίνετε σε ΙΕΚ παπάδων, τα ΣΔΙΤ, όπως ονομάζονται.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Συντομεύστε, κύριε Φίλη. Πλησιάζουμε τα 35 λεπτά.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ολοκληρώνω, αμέσως.

Ένταξη των ακαδημιών στον ενιαίο ακαδημαϊκό χώρο της τριτοβάθμιας εκπαίδευσης, στις θεολογικές σχολές, ως ξεχωριστά τμήματα, σαν τα παλιά ποιμαντικά, θα πει κάποιος ή ως προγράμματα, που θα αναλαμβάνουν τμήματα ή προγράμματα, το σοβαρό έργο της κατάρτισης, της επιμόρφωσης των ιερέων, που δεν είναι δεσποτοκρατούμενα ΣΜΥΚ, που μικραίνουν την αποστολή της ιεροσύνης, αλλά θα είναι πανεπιστημιακού επιπέδου σπουδές. Το θέλουμε αυτό; Αυτό προτείνουμε εμείς. Και όχι αυτά, τα οποία, δυστυχώς, σήμερα με βιαστικό τρόπο, εμφανίζονται να νομοθετούνται, παρά την πολύχρονη συζήτηση.

Πράγματι, συζήτηση έγινε, δεν υπήρχε και επιτάχυνση. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο Ειδικός Αγορητής του Κινήματος Αλλαγής, ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Κύριε Πρόεδρε, κυρίες και κύριοι συνάδελφοι, κυρία Υπουργέ. Σε συνέχεια της τοποθέτησής μου, επί της αρχής του νομοσχεδίου.

Το νομοσχέδιο, που φέρνετε, κυρία Υπουργέ, φέρνει πολλές και μεγάλες ανακατατάξεις τόσο στη λειτουργία του σχολείου, αλλά και στην διοίκηση της εκπαίδευσης. Εδώ, θα έλεγα, ότι εισάγει πολλά γεγονότα και πολλά ζητήματα, αλλά πολύ φοβάμαι, πως τελικά το βούλευμα της εκπαιδευτικής κοινότητας δεν θα σας απαλλάξει τόσο από τις εντάσεις, όσο και από τις αμφισβητήσεις, που εν τοις πράγμασι, θα προκύψουν, στην πορεία των πραγμάτων.

Ακούγοντας τον κ. Φίλη, που μίλησε για αξιοκρατία, θυμήθηκα, εδώ σε αυτήν την ίδια Αίθουσα, έναν διαξιφισμό μεταξύ εμού και του κ. Φίλη, που μιλούσαμε για την αξιοκρατία, περί της τοποθέτησης των περιφερειακών διευθυντών. Ενθυμούμαι, αγαπητέ Νίκο, 13 περιφερειακοί διευθυντές. Οι 12 απ’ το ΣΥΡΙΖΑ και ένας απ’ τους ΑΝΕΛ. Απλά, αυτά περί της αξιοκρατίας. Γιατί ο καθένας μιλάει από όπου κάθεται. Επειδή υπάρχει συνέχεια στο κράτος, κ. Φίλη, καλό είναι όλοι ενθυμούμαστε το παρελθόν. Γιατί τα στερνά τιμούν τα πρώτα.

Εξαρχής τονίσαμε τα ζητήματα, που προκύπτουν, από την εφαρμογή και ιδιαίτερα την εφαρμογή της αξιολόγησης, με έναν τιμωρητικό τρόπο. Τη σύνδεση του σχολικού συμβούλου, τη συγκρότηση του συμβουλίου επιλογής των διευθυντών των σχολικών μονάδων και φυσικά, τη μη προσμέτρηση της διδακτικής προϋπηρεσίας. Και τούτο βέβαια, στους υποστηρικτικούς θεσμούς της εκπαίδευσης. Βλέπε σχολικούς συμβούλους, καθώς και καινοτόμες δράσεις. Αυτά, για μας, κυρία Υπουργέ, είναι κόκκινες γραμμές.

Τώρα, όσο αφορά τα άρθρα. Το πρώτο μέρος του νομοσχεδίου περιέχει διατάξεις για τη δομή της εκπαίδευσης και την επιλογή στελεχών. Οι αλλαγές, που έρχονται, πράγματι, αγαπητοί συνάδελφοι, είναι μεγάλες. Σημειώνω εδώ, ότι υπάρχει ένα περίγραμμα ρόλου και έργου κάθε θέσης στελέχους της εκπαίδευσης.

Άρθρο 4. Κακώς δεν προσμετράτε, κυρία Υπουργέ, ως διδακτική υπηρεσία, την υπηρεσία των τέως σχολικών συμβούλων, όπως επίσης των εκπαιδευτικών των Κέντρων Περιβαλλοντικής Εκπαίδευσης, των υπεύθυνων αγωγής υγείας και πολιτιστικών θεμάτων. Εδώ, να θυμίσω, ότι η κατάργηση της προσμέτρησης αυτής της προϋπηρεσίας ή υπηρεσίας πραγματοποιήθηκε, με το νόμο 4547 του 2018, επί Κυβερνήσεως ΣΥΡΙΖΑ – ΑΝΕΛ και μάλιστα τούτο, μετά από 36 έτη.

Εσείς, κυρία Υπουργέ, τότε, ως Αντιπολίτευση, και εγώ, ως τομεάρχης Παιδείας του ΠΑ.ΣΟ.Κ./ΚΙΝΑΛ., είχαμε διαφωνήσει και, αν μη τι άλλο, περιμέναμε, τουλάχιστον, να τους δικαιώσετε. Μέχρι σήμερα, δεν το κάνατε. Δείτε το.

Οι εκπαιδευτικοί, λοιπόν, βρέθηκαν σε πλήρη ανατροπή και μάλιστα της επαγγελματικής τους πορείας. Είναι διάταξη, που επιβάλλεται, κυρία Υπουργέ, να αλλάξετε και πρέπει να την αλλάξετε. Σας ακούσαμε, βέβαια πως το θεωρείτε δίκαιο και αναμένουμε, λοιπόν, τη νομοτεχνική βελτίωση.

 Άρθρο 5. Σε αυτό άρθρο, βλέπουμε ότι προωθείται η αποκέντρωση αρμοδιοτήτων προς τις Περιφερειακές Διευθύνσεις Εκπαίδευσης, κάτι που θα συνέβαλλε στην αποτελεσματικότητα της διοίκησης. Αποκέντρωση, αγαπητοί συνάδελφοι, που θα μπορούσε να περιλαμβάνει τις μεταθέσεις εντός της ίδιας Περιφερειακής Εκπαίδευσης, τις πιστώσεις των αναπληρωτών, τις αρμοδιότητες της επαγγελματικής εκπαίδευσης, της κατάρτισης και της διά βίου μάθησης.

 Άρθρο 6. Εδώ, κυρία Υπουργέ, προτείνετε έναν Περιφερειακό Επόπτη Ποιότητας, με υπερεξουσίες, που θα ελέγχει, δηλαδή, την Πρωτοβάθμια και Δευτεροβάθμια εκπαίδευση. Τούτο, βέβαια και ως εκπαιδευτικός μπορώ να σας πω ότι είναι πρακτικά αδύνατο να εφαρμοστεί και εμείς, το Κίνημα Αλλαγής, το ΠΑ.ΣΟ.Κ., σας προτείνουμε, σε αντίθεση αυτού, σε κάθε Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης, έναν Προϊστάμενο Παιδαγωγικής Καθοδήγησης, για την Πρωτοβάθμια Εκπαίδευση και έναν Προϊστάμενο Παιδαγωγικής Καθοδήγησης, για τη Δευτεροβάθμια Εκπαίδευση και τούτο, φυσικά, με βάση την προϋπάρχουσα νομοθεσία και με το ν. 4547/2018 και φυσικά με το Καθηκοντολόγιο.

Επίσης, οι αρμοδιότητες για επιμόρφωση, που το άρθρο αυτό δίνει στον Περιφερειακό Επόπτη Ποιότητας, μένουν, αγαπητοί συνάδελφοι, γράμμα κενό, αφού δεν υπάρχουν τι; Δεν υπάρχουν αντίστοιχες υποδομές.

 Άρα, πρέπει, κυρία Υπουργέ, να το ξαναδείτε και να μας φέρετε νομοτεχνική βελτίωση επ’ αυτού.

 Επίσης, στο άρθρο 8, σχετικά με τα επιμορφωτικά σεμινάρια. Πρέπει να δοθεί, αγαπητοί συνάδελφοι, δυνατότητα σε Επόπτες και Συμβούλους Εκπαίδευσης, για χρήση δύο διδακτικών ημερών για σεμινάρια, όπως τούτο φυσικά προβλεπόταν, κατά το παρελθόν, καθώς και η πριμοδότηση των σεμιναρίων, εκτός ωραρίου, διότι η επιμόρφωση των στελεχών είναι κομβικής σημασίας και τούτο φυσικά, για την ανταπόκριση στο έργο τους.

Άρθρο 10. Κυρία Υπουργέ, εδώ θέλω την προσοχή σας. Οι Σχολικοί Σύμβουλοι δεν χρειάζονται μετονομασία. Αυτό που χρειάζονται είναι η πρόβλεψη για υπαγωγή τους στον Περιφερειακό Διευθυντή Εκπαίδευσης, όχι στον Διευθυντή Εκπαίδευσης, στον Περιφερειακό Διευθυντή Εκπαίδευσης.

Τα άρθρα 12 και 15 είναι σε θετική κατεύθυνση. Σωστά, υπάγονται ο Προϊστάμενος ΚΕ.Δ.Α.Σ.Υ. και τα υπηρεσιακά ζητήματα των εκπαιδευτικών ΚΕ.Δ.Α.Σ.Υ. στον Περιφερειακό Διευθυντή, κάτι που θα έπρεπε να ισχύσει και για τους Επόπτες Ποιότητας και τους Συμβούλους Εκπαίδευσης, όπως τόνισα και νωρίτερα.

Κλείνω την τοποθέτησή μου, για το πρώτο Κεφάλαιο, με το άρθρο 16.

 Άρθρο 16. Αφορά τα σχολικά δίκτυα εκπαιδευτικής υποστήριξης. Ένας θεσμός, που είχε προβλεφθεί από την Κυβέρνηση του ΠΑ.ΣΟ.Κ.. Ωστόσο, εδώ να θυμίσω ότι εμείς είχαμε προτείνει τα σχολικά δίκτυα να λειτουργούν και στις συλλογικότητες των σχολείων, ως Leader School, ιδίως με τις ειδικότητες, που δεν έχουν ωράριο, να πάρουν φυσικά οργανική θέση στο δίκτυο αυτό. Πρόταση, που σας κάνουμε έκκληση να την ξαναδείτε και να την εξετάσετε.

Περνάω στο δεύτερο Κεφάλαιο. Αφορά την επιλογή στελεχών της εκπαίδευσης. Οι προϊστάμενοι των Κ.Ε.ΠΕ.Α. είναι ορθότερο να επιλέγονται με κριτήρια στελεχών, όπως οι Διευθυντές Σχολικών Μονάδων και Ερευνητικών Κέντρων.

 Επίσης, οι Περιφερειακοί Διευθυντές και οι Διευθυντές Εκπαίδευσης πρέπει να έχουν εμπειρία διοίκησης και παιδαγωγικής καθοδήγησης.

Ωστόσο, η προϋπόθεση, που θέτει το άρθρο 31, περί ξένης γλώσσας, από τους Συμβούλους Εκπαίδευσης, φαίνεται ότι δεν έχει λογική. Και τούτο, γιατί; Αυτή η προϋπόθεση ούτε ισχύει για τους προϊστάμενους τους, αλλά ούτε και έχει χρηστικότητα, στην άσκηση των καθηκόντων τους. Το ορθό θα ήταν τα στελέχη αυτά να επιλέγονται, με τις προϋποθέσεις της παρ. 2 του άρθρου 31, δηλαδή, να απαιτείται μία θητεία, ως Διευθυντής Σχολικής Μονάδας.

 Περαιτέρω, αγαπητοί συνάδελφοι, στο ίδιο άρθρο, η προϋπόθεση ο υποψήφιος να έχει οργανική ή προσωποπαγή θέση, στο οικείο ΚΕΔΑΣΥ, καθιστά, ως επιλογή προϊσταμένου, τι; Κλειστό κύκλωμα, γεγονός που δεν μας κάνει να συμφωνήσουμε και, φυσικά, δεν είναι αποδεκτό. Αντ’ αυτού, θα έπρεπε να τίθενται οι προϋποθέσεις, όπως και δεκαπενταετής εκπαιδευτική υπηρεσία και η τριετής υπηρεσία, σε δομές Ειδικής Αγωγής. Ομοίως, κυρία Υπουργέ, οι ρυθμίσεις για τις θέσεις των Διευθυντών Δημοτικών Σχολείων και Διευθυντών Νηπιαγωγείων οδηγούν σε περιορισμένο κύκλο υποψηφίων. Θα πρέπει εδώ να το ξαναδείτε. Τέλος, για τους Προϊσταμένους Τμημάτων Εκπαιδευτικών Θεμάτων πρέπει να ισχύσουν τα κριτήρια και η μοριοδότηση, για την επιλογή των Διευθυντών Σχολικών Μονάδων. Δεν μπορεί, αγαπητοί συνάδελφοι, ο Προϊστάμενος Διευθυντής του σχολείου να έχει λιγότερα προσόντα από αυτόν.

Για την επιλογή των στελεχών, σωστή η επαναφορά των κριτηρίων του ν. 3848/2010, όπως είναι τα κριτήρια συνέντευξης, δηλαδή, να μαγνητοφωνείται και να υπάρχει Τράπεζα Θεμάτων. Είναι ρυθμίσεις του ν. 3848/2010, επί Κυβέρνησης ΠΑ.ΣΟ.Κ., που διασφαλίζουν, φυσικά, την αντικειμενικότητα της διαδικασίας. Εδώ, να θυμίσω είναι ο νόμος, που ψηφίστηκε, από 255 Βουλευτές, το 2010 και «εν μία νυκτί» καταργήθηκε, επί υπουργίας Αρβανιτόπουλου, αλλά και στη συνέχεια, αποδομήθηκε, εντελώς, από την Κυβέρνηση ΣΥΡΙΖΑ- ΑΝΕΛ.

Άρθρο 33. Αναφέρεται στην αξιολόγηση, η οποία αποτιμάται με 25 μονάδες και κατά την πρώτη εφαρμογή εξαιρείται. Ωστόσο, επειδή, στο κράτος υπάρχει συνέχεια, όπως είπα και πριν και μοριοδοτούνται λειτουργίες, επιμορφώσεις και δράσεις, που πλέον δεν υπάρχουν, για λόγους νομικής και ηθικής τάξης, θα πρέπει να υπάρξει αναγνώριση της αξιολόγησης. Μάλιστα, αναγνώριση της αξιολόγησης, μετά από τριάντα πέντε χρόνια, δηλαδή, 800 στελεχών Σχολικών Συμβούλων και Διευθυντών Εκπαίδευσης και 2.000 εκπαιδευτικών των Πρότυπων και Πειραματικών Σχολείων. Και τούτο, κυρία Υπουργέ, μπορεί να υλοποιηθεί, με σχετική προσθήκη, στις μεταβατικές διατάξεις, όπου φυσικά, δεν θα αφορά τα 25 μόρια, αλλά κλιμακούμενα, μέχρι και τέσσερα μόρια.

Στο άρθρο 37, έχουμε με στόχο την αντικειμενικότητα και αξιοκρατία στις επιλογές, να προβλεφθεί η συμμετοχή του εκπροσώπου ΕΚΔΔΑ στα Περιφερειακά Συμβούλια Επιλογής Διευθυντών και, αντίστοιχα, εκπροσώπου του ΙΕΠ στα Συμβούλια Επιλογής Συμβούλων Εκπαίδευσης. Θα σταθώ, αγαπητοί συνάδελφοι, στην παρ. 9 του άρθρου αυτού, όπου προβλέπεται η συμμετοχή στο Συμβούλιο Επιλογής Διευθυντών Σχολικών Μονάδων εκπαιδευτικών, με δεκαπενταετή εμπειρία και αυξημένα προσόντα.

Κυρία Υπουργέ, εδώ θέλω την προσοχή σας, δύο φορές. Αν οι εκπαιδευτικοί αυτοί με τα αυξημένα προσόντα θα διεκδικούσαν οι ίδιοι τη θέση του Διευθυντή, αναπόφευκτα, δημιουργείται η αίσθηση ότι θα υπάρξουν παρεμβάσεις στην επιλογή των στελεχών, την ίδια στιγμή, που οι αιρετοί απομακρύνονται από τα Συμβούλια, με βάση το νομοσχέδιο. Κυρία Υπουργέ, στη ρύθμιση αυτή, διαμορφώστε το «σε τρία τα μέλη του Συμβουλίου, που είναι σχολικοί σύμβουλοι», οι οποίοι, άλλωστε, αξιολογούν τους Διευθυντές των Σχολικών Μονάδων.

Επίσης, εδώ κυρία Υπουργέ, δεν μπορεί να υποβαθμίζεται ο Σύλλογος Διδασκόντων, που, έως σήμερα, διατύπωνε γνώμη και εξέφραζε γνώμη και μάλιστα, ακόμα και για τη θέση του Υποδιευθυντή. Για τη θέση αυτή πρέπει να καθοριστούν κριτήρια και όχι να αποφασίζει εν τοις πράγμασι, ουσιαστικά, ο Διευθυντής. Μην κάνουμε έναν υπερδιευθυντή, σε μία Σχολική Μονάδα.

Τέλος, στο άρθρο 48, να σημειώσω ότι δεν υπάρχουν δομές επιμόρφωσης, αφού η Κυβέρνηση ΣΥΡΙΖΑ- ΑΝΕΛ κατήργησε τα 13 Περιφερειακά Επιμορφωτικά Κέντρα, τα 13 ΠΕΚ, ενώ το ΙΕΠ δεν έχει υποδομή επιμόρφωσης. Αν θέλετε, λοιπόν, πλαίσιο επιμόρφωσης επανιδρύστε τα ΠΕΚ και προσδιορίστε, με σαφήνεια, την επιμόρφωση, με ειδική αναφορά στο ΕΚΔΔΑ, όπως προέβλεπε ο ν. 3848/2010, που είπα πριν, ο οποίος και υπερψηφίστηκε από τα 4/5 της Βουλής.

Αγαπητοί συνάδελφοι, το δεύτερο μέρος του νομοσχεδίου περιέχει διατάξεις για την αξιολόγηση των εκπαιδευτικών. Για εμάς η αξιολόγηση είναι κομβικής σημασίας, γιατί όλοι μιλάμε, ότι πρέπει οι εκπαιδευτικοί να αξιολογούνται, ουδείς έχει διαφορετική άποψη, για την παροχή ποιοτικής εκπαίδευσης και δεν πρέπει, φυσικά, να σταματά, όπως είπα και στη συζήτηση επί της αρχής, μόνο στους εκπαιδευτικούς, αλλά να περιλαμβάνει την αξιολόγηση των δομών, των προγραμμάτων, των πόρων. Το νομοσχέδιο, λοιπόν, καθιερώνει την περιγραφική αξιολόγηση στους εκπαιδευτικούς και την αριθμητική αξιολόγηση για τα στελέχη, κάτι που θα προκαλέσει, κυρία Υπουργέ, προβλήματα, στο μετασχηματισμό της αξιολόγησης, γι’ αυτό θα πρέπει να τεθεί ειδική πρόβλεψη, ώστε οι εκπαιδευτικοί, που επιθυμούν θέσεις στελέχους της εκπαίδευσης, να δηλώνουν, εγγράφως, ότι επιθυμούν να αξιολογηθούν, με τα αντίστοιχα κριτήρια, διαφορετικά, θα υπάρχουν δύο μέτρα και δύο σταθμά.

Στο άρθρο 61, είμαστε αντίθετοι στην ανώνυμη αξιολόγηση των προϊσταμένων από τους υφισταμένους τους, υπάρχει και σχετική απόφαση του Σ.τ.Ε., που το έχει επικυρώσει. Για ηθικούς και παιδαγωγικούς λόγους, λοιπόν, η αξιολόγηση θα πρέπει να είναι ξεκάθαρη και θα πρέπει να είναι επώνυμη και όλοι οι εμπλεκόμενοι - και οι κρίνοντες και οι κρινόμενοι- να είναι υπεύθυνοι των πράξεων τους και φυσικά για τις κρίσεις τους.

Έρχομαι στο τρίτο μέρος του νομοσχεδίου. Αγαπητοί συνάδελφοι, η αυτονομία της σχολικής μονάδας απαιτεί δυνατότητα διαχείρισης πόρων, προσωπικού, προγραμμάτων σπουδών, διδακτικής βαθμολογίας. Στην Ελλάδα, ωστόσο, απαιτούνται και επιπλέον στοιχεία, όπως η αποκέντρωση των αρμοδιοτήτων, η ευελιξία στα προγράμματα σπουδών, η εμβάθυνση στην ύλη, η εφαρμογή στα σύγχρονα προγράμματα και ιδιαίτερα, η εφαρμογή σύγχρονων συνεργατικών διδακτικών τεχνικών, μεταφορά αρμοδιοτήτων στη σχολική μονάδα και με το απαραίτητο, φυσικά, πλαίσιο ελέγχου.

Στο νομοσχέδιο, ωστόσο, αυτό που βλέπουμε, ουσιαστικά, είναι η μεταφορά αρμοδιοτήτων του συλλόγου διδασκόντων στον διευθυντή. Οι ρυθμίσεις, που φέρνετε, κυρία Υπουργέ, δεν αρκούν για την αυτονομία της σχολικής μονάδας. Το πολλαπλό βιβλίο δοκιμάστηκε στο παρελθόν, χωρίς αποτέλεσμα, η εφαρμογή του δύσκολη, το κόστος πολλαπλάσιο, άλλωστε, η σύγχρονη προσέγγιση είναι ο φάκελος μαθήματος και το ψηφιακό βιβλίο. Μην ξεχνάτε, ότι είμαστε στην εποχή του 5G και του ψηφιακού μετασχηματισμού.

Στο άρθρο 86, λείπει οποιαδήποτε αναφορά, κυρία Υπουργέ, στην Τράπεζα Θεμάτων για το λύκειο, στο ειδικό απολυτήριο, στα θέματα διαβαθμισμένης δυσκολίας, η δε ρύθμιση για ενδοσχολική επιμόρφωση των εκπαιδευτικών είναι, θα έλεγα, ατελής, χωρίς κανόνες, χωρίς έλεγχο και βέβαια, χωρίς έλεγχο στην ποιότητά τους.

Θα σταθώ στο άρθρο 104. Κυρία Υπουργέ, η πανελλαδική εξέταση μαθητών της ΣΤ΄ Δημοτικού, αλλά και της Γ΄ Γυμνασίου δεν αξιολογεί το εκπαιδευτικό σύστημα, αντίθετα, υποβαθμίζει την παιδαγωγική διάσταση της διαδικασίας μάθησης και ενισχύει τον ανταγωνισμό. Αυτό που απαιτείται, σήμερα, είναι οι ποιοτικές αλλαγές στη λειτουργία του σχολείου, όπως η επαναφορά ολοήμερου προγράμματος ΕΑΕΠ, η θεσμοθέτηση ομίλων στο Γυμνάσιο, η πιστοποίηση της πληροφορικής και της ξένης γλώσσας, επίσης στο Γυμνάσιο. Εμείς προτείναμε, με το απολυτήριο Γυμνασίου, να πιστοποιείται η ξένη γλώσσα και η εκμάθηση των ηλεκτρονικών υπολογιστών.

Αγαπητοί συνάδελφοι, στα άρθρα για την Εκκλησιαστική Εκπαίδευση, με τις διατάξεις τακτοποιούνται και αντιστοιχούνται τα εκκλησιαστικά σχολεία, τα οποία λειτουργούν, με τη μορφή πρότυπων σχολείων. Οι σχολές μαθητείας υποψηφίων κληρικών λειτουργούν, ως μετα-δευτεροβάθμια Εκκλησιαστική Εκπαίδευση, με πιστοποίηση επιπέδου 5, καθορίζεται επίσης η μαθητεία, το δίπλωμα της οποίας είναι προϋπόθεση διορισμού. Σημαντική είναι η ρύθμιση για τη συγχώνευση στις ενότητες στις Εκκλησιαστικές Ακαδημίες της Θεσσαλονίκης και Ιωαννίνων, με τις Ακαδημίες Αθηνών και Κρήτης και σημειώνω εδώ, ότι το διοικητικό προσωπικό των εκκλησιαστικών αυτών λυκείων παραμένει στη Διεύθυνση της Εκκλησιαστικής Εκπαίδευσης, πρέπει να υπάγεται, με βάση το νόμο, στο οικείο ΚΥΣΔΕ, με νόμιμη εκπροσώπηση.

Εν τοις πράγμασι, αυτό που θα ήθελα να πω, κυρία Υπουργέ, είναι να φέρουμε τους καλύτερους κληρικούς, γιατί οι καλύτεροι κληρικοί μπορούν και βιώνουν τα καθημερινά προβλήματα της κοινωνίας καλύτερα και μπορούν να έχουν και τις απαντήσεις, που θα πρέπει να δώσουν.

Κλείνω με τις ρυθμίσεις για την τριτοβάθμια εκπαίδευση. Σωστή η χρήση ηλεκτρονικών μέσων, για τη διενέργεια των εκλογικών διαδικασιών στα πανεπιστήμια. Περαιτέρω, όσον αφορά την ΕΘΑΑΕ, χρειάζεται η οργάνωση και η θωράκιση της. Και τούτο, φυσικά, με πόρους και προσωπικό. Δεν μπορεί να λειτουργεί με αποσπασμένους.

Επίσης, η κατάργηση ή μετονομασία τμημάτων πρέπει να γίνεται, με ομόφωνη γνώμη της Συγκλήτου και όχι απλή γνώμη, καθώς και γνώμη της ΕΘΑΑΕ, αλλά και διαβούλευση με τις τοπικές κοινωνίες. Όχι fast track διαδικασίες. Πρέπει, επιτέλους, ο χάρτης της τριτοβάθμιας εκπαίδευσης της χώρας μας να καθορίζεται, με στοιχεία αντικειμενικά και όχι με πολιτικές αποφάσεις, κατά το δοκούν και κρίσεις, με δύο μέτρα και δύο σταθμά.

Θέλω να σας θυμίσω, το 2019, στην εκλογική μου Περιφέρεια, την Αιτωλοακαρνανία, ήταν το Τμήμα Διαχείρισης Πολιτισμικού Περιβάλλοντος και Νέων Τεχνολογιών του Πανεπιστημίου Πατρών, που λειτουργούσε, με έδρα το Αγρίνιο. Αυτό το Τμήμα είχε πιστοποιηθεί από την τότε ΑΔΙΠ, από την τότε Ανεξάρτητη Αρχή. Είχε 18 μέλη ΔΕΠ, είχε μεταπτυχιακό πρόγραμμα, διδακτορικό πρόγραμμα, σε εξέλιξη, είχε επαγγελματικά δικαιώματα, είχε κτηριακές και υλικοτεχνικές υποδομές. Είχε 500 φοιτητές και 1.000 αποφοίτους. Μάλιστα, οι φοιτητές πίστευαν ότι το Τμήμα τους θα λειτουργούσε, ως το 2023. Αυτό το Τμήμα, κυρία Υπουργέ, καταργήθηκε, με μια πολιτική απόφαση του κ. Γαβρόγλου. Και, εν πάση περιπτώσει, αφότου καταργήθηκε, σας έχει έρθει, κατ’ επανάληψη, το θέμα αυτό, στο Υπουργείο σας, για την επανίδρυσή του. Κωφεύσατε. Μιλήσατε για απόφαση της Συγκλήτου, για Εισήγηση της ΕΘΑΑΕ. Δεν μπορείτε να υπερβείτε και να πάρετε μια πολιτική απόφαση; Κάτι, το οποίο, όμως, το κάνατε. Πώς το κάνατε; Γιατί, επί υπουργίας του κ. Γαβρόγλου, είχε ιδρυθεί και η Νομική Σχολή της Πάτρας. Για τη Νομική Σχολή, βρήκατε τον τρόπο να την καταργήσετε. Για το Τμήμα Διαχείρισης Πολιτισμικού Περιβάλλοντος και Νέων Τεχνολογιών, δεν βρήκατε το θάρρος να το επανιδρύσετε. Επανιδρύστε το, για να μην υπάρχουν δύο μέτρα και δύο σταθμά.

Κυρία Υπουργέ, καθιερώσατε την ελάχιστη βάση εισαγωγής, που θα αφήσει περίπου 10.000 μαθητές εκτός πανεπιστημίων. Μάλιστα, οδηγεί πανεπιστημιακά τμήματα της επαρχίας σε κλείσιμο. Και αν όχι σε κλείσιμο, σίγουρα σε υποβάθμιση. Και όλα αυτά, εν μέσω δυσκολιών, που αντιμετωπίζουν οι μαθητές, λόγω της πανδημίας του κορωνοϊού.

Δεν είναι αργά, κυρία Υπουργέ, να το δείτε ξανά. Και να το δείτε ξανά, γιατί εγώ είμαι της άποψης ότι ένας μαθητής, με 2 ή 3 ή 4, δεν θα μπορέσει να πάρει πτυχίο από το πανεπιστήμιο και να μην τον εγκλωβίσουμε.

Όμως, ήρθε η ώρα να δώσουμε τη δυνατότητα, από τούδε και στο εξής, να μπορέσει ο μαθητής –αφού θα αξιολογούνται και οι δομές και οι εκπαιδευτικοί και οι μαθητές – να εισαχθεί φέτος στο πανεπιστήμιο. Και, μάλιστα λόγω της πανδημίας, να μην ισχύσει η βάση εισαγωγής. Ιδιαίτερα, κυρία Υπουργέ, να μην ισχύσει η βάση εισαγωγής στις σχολές. Διότι, βλέπουμε παιδιά, τα οποία θα βρίσκονταν να σπουδάζουν στην Πάτρα, θα βρεθούν στη Θεσσαλονίκη. Και θα μπούμε στη διαδικασία των μετεγγραφών.

Παρεμπιπτόντως, σας έχω καταθέσει μία Ερώτηση, που αφορά, λόγω της πανδημίας, σε παιδιά, που έχουν χάσει τον έναν ή και τους δύο γονείς. Σας ζήτησα τη μοριοδότηση, δηλαδή, της ίδιας εξέλιξης, που έτυχαν παιδιά, είτε στο Μάτι, λόγω πυρκαγιών, είτε στη Δυτική Ελλάδα, λόγω των σεισμών, είτε στην Κρήτη, λόγω των καταστροφών. Θέλω να το δείτε.

Μάλιστα, να σας πω ότι γνωρίζω και συγχαίρω, αυτήν τη στιγμή, τον μαθητή Δημήτρη Καρακώστα, ο οποίος έχασε και τους δύο γονείς του. Είναι, μάλιστα, 4 αδέρφια. Πολύτεκνη οικογένεια. Έχουν χάσει τη ζωή τους και οι δύο τους γονείς. Γνωρίζω, όμως, κυρία Υπουργέ, ότι δεν τυγχάνει της πολυτεκνίας.

 Το παιδί μπήκε, αλλά εδώ έχουμε να κάνουμε με δύο πράγματα, με την πολυτεκνία, η οποία δεν θα υφίσταται, επειδή έχει χάσει και τους δύο γονείς του και αυτό πρέπει να το δούμε νομοθετικά και το δεύτερο, που θέλω να πω, είναι ότι αυτά τα παιδιά, που έχασαν τον ένα ή και τους δύο γονείς, κατ’ εξαίρεση, να λάβουν ετήσια υποτροφία για όσα χρόνια θα είναι φοιτητές. Δηλαδή, αν είναι πενταετής η σχολή για πέντε χρόνια, αν είναι εξαετής, όπως η Ιατρική, για έξι χρόνια. Δείτε το.

Ως προς την συζήτηση των άρθρων, επιφυλάσσομαι για την Ολομέλεια.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.)**: Μας έκανε σήμερα την τιμή η κυρία Υπουργός και απάντησε στην κριτική του Κ.Κ.Ε., για το νομοσχέδιο και το θέμα. που διάλεξε για να μας απαντήσει είναι η τεχνικοεπαγγελματική εκπαίδευση και τα δημόσια ΙΕΚ. Δηλαδή, εσείς, η Κυβέρνηση, δηλαδή, της Νέας Δημοκρατίας, είστε υπέρ των δημόσιων ΙΕΚ; Από πού προκύπτει αυτό; Από την υποχρηματοδότηση, που τα έχετε καταδικάσει; Από τα ακατάλληλα, τα παμπάλαια εργαστήρια, που έχουν και που είναι, σε πολλές περιπτώσεις και επικίνδυνα; Από το προσωπικό τους, που είναι σε εργασιακή ομηρία; Από τους σπουδαστές τους, που πληρώνουν από την τσέπη τους τα αναλώσιμα, για να λειτουργήσουν οι σχολές τους; Ή μήπως από το πλαφόν, που βάλατε, κυρία Υπουργέ, σε προηγούμενο νόμο σας, ότι για να λειτουργήσουν δημόσια ΙΕΚ στην επαρχία, πρέπει να έχουν τουλάχιστον 100 σπουδαστές και 200 στις μεγάλες πόλεις;

Αλήθεια, αυτά τα δημόσια ΙΕΚ, που υπάρχουν, καλύπτουν τις σημερινές ανάγκες των νέων; Όχι και το ξέρετε. Γι’ αυτό και τα ιδιωτικά ΙΕΚ και τα πάσης φύσεως κολέγια, ξεφυτρώνουν, σαν τα μανιτάρια και γι’ αυτά τα ιδιωτικά ΙΕΚ, γι’ αυτά τα κολέγια, για την πελατεία τους, δηλαδή, ενεργοποιήσατε τον κόφτη της ελάχιστης βάσης εισαγωγής, που πετάει απέξω - και εσείς σήμερα το ομολογήσατε – τουλάχιστον, 25.000 μαθητές.

Αυτό είναι ένα νομοσχέδιο - γίγας, με 220 άρθρα, που καταπιάνεται, με ένα σωρό θέματα από το νηπιαγωγείο, μέχρι το πανεπιστήμιο. Εξετάζοντας το κανείς, άρθρο προς άρθρο, αν και είναι λιγάκι δύσκολο αυτό, κεφάλαιο προς κεφάλαιο, καλύτερα, συμπεραίνει κανείς εύκολα ότι η βασική ουσία του νομοσχεδίου, ο κεντρικός του άξονας, γύρω από τον οποίο συναρθρώνονται και όλοι οι υπόλοιποι, βρίσκεται στο τέταρτο μέρος του, που έχει τον τίτλο «Διατάξεις για την αυτονομία της σχολικής μονάδας». Εδώ, σε αυτό ακριβώς το τμήμα, βρίσκεται και ο σκληρός πυρήνας των αλλαγών, που εισάγονται, στη λειτουργία και στο περιεχόμενο του σχολείου. Εδώ, βρίσκονται όλα τα νομοθετικά υλικά και είναι μπόλικα, με τα οποία θα επιχειρήσετε να οικοδομήσετε ένα πιο ταξικό σχολείο, ένα σχολείο – επιχείρηση, που θα προσαρμόζει τη δομή και το περιεχόμενο της λειτουργίας του, κατηγοριοποιώντας τους μαθητές του, το σχολικό του πρόγραμμα και, φυσικά, τη χρηματοδότηση του. Γιατί εκεί κατευθείαν οδηγεί, η λεγόμενη αυτονομία του σχολείου, στη λειτουργία σχολείων διαφόρων κατηγοριών και πολλών, πάρα πολλών ταχυτήτων και με ό,τι βεβαίως αυτό σημαίνει και για τους μαθητές, αλλά και για τους εκπαιδευτικούς.

Αυτονομία των σχολείων, λοιπόν, έξω ο συγκεντρωτισμός από την εκπαίδευση, φωνάζουν όλες οι αστικές κυβερνήσεις και από κοντά και όλοι οι διεθνείς ιμπεριαλιστικοί οργανισμοί, από την Ευρωπαϊκή Ένωση, ως τον ΟΟΣΑ. Κρίση αυτονομίας, τους έπιασε όλους αυτούς, για την εκπαίδευση, βέβαια, για τους κοινωνικούς τομείς της πολιτικής, όχι για όλα, για να μην ξεχνιόμαστε.

 Αρχίζετε, λοιπόν, να υλοποιείτε αυτήν την αυτονομία, επισήμως και στη χώρα μας, με το σημερινό νομοσχέδιο. Το τι εννοείτε, βεβαίως, φαίνεται από τα άρθρα του νομοσχεδίου.

Άρθρο 98: Αξιοποίηση σχολικών κτιρίων, υποδομών και λοιπών εγκαταστάσεων. Άρθρο, το οποίο καταψηφίζουμε, βέβαια, όπως και όλα τα άρθρα, από το 84ο μέχρι το 103ο τα οποία αναφέρονται στην αυτονομία. Οι σχολικές υποδομές, στο σύνολό τους, μετατρέπονται από χώρο δημόσιο, από χώρο μάθησης, σε ένα πεδίο εμπορικής και επιχειρηματικής δράσης πάσης φύσεως. Επιτρέπεται η πραγματοποίηση εκδηλώσεων, συνεδρίων, σεμιναρίων και συνεργασιών, με τρίτους φορείς, με απόφαση του διευθυντή του σχολικού συμβουλίου και του δήμου, οι οποίοι έχουν τη δυνατότητα να καθορίζουν και το αντίτιμο, για κάθε εκδήλωση, τον τρόπο είσπραξης και απόδοσης των εσόδων. Πάρα πολύ γρήγορα, θα δούμε τα σχολικά προαύλια να μετατρέπονται σε πάρκινγκ, με εισιτήριο και σε συναυλιακούς χώρους, μέχρι και να διατίθενται τα σχολικά κτίρια, για την προώθηση εμπορικών προϊόντων και τη διεξαγωγή σεμιναρίων, πάντα επί πληρωμή.

Θα πει κάποιος εδώ, καλά, εσείς τι θέλετε; Θέλετε τα σχολεία μας να είναι σκέτα ξερά ντουβάρια; Απαντάμε, όχι. Εμείς θέλουμε τα σχολεία να είναι ανοιχτά στους γονείς και στους εργαζόμενους, να λειτουργούν, ως κυψέλες μάθησης, πολιτισμού, αθλητισμού, συλλογικής δραστηριότητας, γι’ αυτό και παλεύουμε, για να ενισχυθούν οι υποδομές των σχολείων. Τα θέλουμε, σε κάθε γειτονιά, σαν ένα μόνιμο ανοιχτό χώρο μάθησης και διαπαιδαγώγησης. Γι’ αυτό και δεν θέλουμε να τα εκμεταλλεύονται οι επιχειρήσεις και οι ιδιώτες. Γι’ αυτό και δεν πρέπει ο λαός να επιτρέψει σε όλους αυτούς να κάνουν τις μπίζνες τους, με φόντο τα σχολεία των παιδιών του.

Πάμε τώρα στο άρθρο 99, χρηματοδότηση σχολικών μονάδων και διαχείριση χορηγιών. Για πρώτη φορά, στη χώρα μας, επίσημα και με τη βούλα του νόμου, αυτού του νομοσχεδίου τέλος πάντων, τα σχολεία θα μπορούν να επιλέγουν και άλλες πηγές χρηματοδότησης, πέρα από την κρατική χρηματοδότηση. Πηγές, που σχετίζονται, βεβαίως, με τις επιχειρηματικές δραστηριότητες, που, λίγο πριν ανέφερα, στο άρθρο 98, χορηγίες, δωρεές, κληρονομιές, παροχές τρίτων και επιχορηγήσεις από άλλες πηγές. Θα επιτρέπεται, ακόμα - ακόμα και η χρηματοδότηση από το λεγόμενο «μαύρο κουτί», γιατί τέτοιο είναι, εκείνο το «μαύρο κουτί» των πανεπιστημίων, των ειδικών λογαριασμών κονδυλίων και έρευνας. Δημιουργείται, έτσι, ένα απαράδεκτο σκηνικό οικονομικών συναλλαγών, εξαρτήσεων, μια κυριολεκτικά γκρίζα ζώνη, που οποιοσδήποτε θέλει να προωθήσει τα δικά του επιχειρηματικά συμφέροντα, θα μπορεί να χρησιμοποιεί το σχολείο, ως φόντο, αλλά και ως εργαλείο. Ανοίγει, έτσι, διάπλατα ο δρόμος, για να μπουν στα σχολεία πάσης φύσεως ιδιώτες, μη κυβερνητικές οργανώσεις, επιχειρήσεις, κυριολεκτικά κάθε καρυδιάς καρύδι, ώστε να πραγματοποιεί προγράμματα, να διοργανώνει δραστηριότητες, να κάνει την προπαγάνδα του στα παιδιά, με βάση τα δικά του συμφέροντα και τις δικές τους επιδιώξεις.

Αλήθεια, κυρία Υπουργέ, θεωρείτε αμελητέο ζήτημα το ποιος μιλάει και το τι λέει στα παιδιά μας; Ήδη, συνωστίζονται, για να μπουν στα σχολεία μας ξένες πρεσβείες. Όπως των Ηνωμένων Πολιτειών, που, μέσα από προγράμματα και ιδρύματα, όπως το Fulbright, που το χρηματοδοτείτε και από πάνω, με χρήματα του κρατικού προϋπολογισμού, προωθεί, λέει, ανταλλαγές μαθητών και γνωριμία, με την κουλτούρα των Ηνωμένων Πολιτειών, ώστε να εξωραΐζεται, φυσικά, γιατί αυτός είναι ο στόχος, η πολιτική του αμερικανικού ιμπεριαλισμού ! Ήδη, χτυπάνε τις πόρτες των ελληνικών σχολείων. Χτυπάει αυτές τις πόρτες το Γερμανικό Υπουργείο Εξωτερικών, που μέσα από γερά χρηματοδοτούμενες δράσεις του προγράμματος «Μνήμες Κατοχής» - τρομάρα τους - επιχειρεί να ξαναγράψει την ιστορία του Β΄ Παγκοσμίου Πολέμου. Ήδη, χτυπούν τις πόρτες τους μη κυβερνητικές οργανώσεις, ακόμα και κακόφημες, αλλά και διάφορες επιχειρήσεις, όπως η Cosco, στον Πειραιά, που έχει ήδη ετοιμάσει προγράμματα, για τα σχολεία. Όλοι αυτοί, λοιπόν, θα μπορούν, με ένα μικρό ή μεγαλύτερο αντίτιμο, να αποκτούν επιρροή στις τοπικές κοινωνίες, μέσα από τη χρηματοδότηση του σχολείου. Τι θα τους κοστίζει, άλλωστε; Θα μπορούν να αποκτούν δικαίωμα, μέχρι και στο περιεχόμενο του σχολείου και στο τι διδάσκεται στα παιδιά, πράγμα που είναι, βεβαίως και ένας από τους βασικούς τους στόχους.

Την ίδια στιγμή, το κράτος μια χαρά τα βολεύει. Απαλλάσσεται από τη δική του ευθύνη να χρηματοδοτεί, αποκλειστικά, τα σχολεία για το σύνολο των αναγκών τους, όπως είναι νομίζω και η συνταγματική του επιταγή ή κάνω λάθος;

Οι δαπάνες, λοιπόν, του κρατικού προϋπολογισμού περιορίζονται στα απολύτως ελάχιστα βασικά και αναγκαία και, για το οτιδήποτε παραπάνω, η ευθύνη μεταφέρεται στο ίδιο το σχολείο.

Μετά από όλα αυτά, τι λέτε τώρα εσείς; Δεν θα ξεσπάσει ο ανταγωνισμός, ανάμεσα στα σχολεία, για να βρουν χορηγούς; Ποιος θα βρει τον καλύτερο χορηγό; Δεν θα κατηγοριοποιούνται και γι’ αυτό το λόγο τα σχολεία; Και τι θα γίνει με εκείνα τα σχολεία, που θα μείνουν πίσω; Μήπως θα οδηγούνται στο κλείσιμο;

Αυτή είναι η μία πλευρά της αυτονομίας. Προσέξτε, η οικονομική πλευρά. Υπάρχει και άλλη πλευρά, που ίσως είναι και χειρότερη, είναι η λεγόμενη «παιδαγωγική αυτονομία».

Με τα άρθρα 84 και 85, θεσμοθετείται το λεγόμενο «πολλαπλό βιβλίο». Και εδώ έχει ενδιαφέρον το επιχείρημα, που ακούω, συνέχεια, από την κυβερνητική πλειοψηφία, ένα επιχείρημα μονότονο όσο και αδύναμο. Λέτε: «Mα, ακόμα και για μια σχολική εκδρομή πρέπει να αποφασίζει το Υπουργείο; Εσείς, όμως, δεν διορθώνετε μονάχα αυτό. Μαζί με αυτό, φέρνετε και το «πολλαπλό βιβλίο». Τι σχέση έχει το ένα με το άλλο;

 Θα υπάρχουν, λοιπόν, με τα άρθρα αυτά, παραπάνω από ένα σχολικά βιβλία για το κάθε μάθημα. Όλα τα βιβλία, που θα εγκρίνονται, θα είναι διαθέσιμα, σε ηλεκτρονική μορφή, τα λέει αυτά το νομοσχέδιο, για τα σχολεία, τους μαθητές, τους εκπαιδευτικούς.

Ο στόχος εδώ είναι διπλός. Πρώτον και νομίζω χρειάζεται να το πούμε και αυτό, σε ένα πλήρως εμπορευματοποιημένο περιβάλλον παραγωγής του σχολικού βιβλίου, η «κουκουβάγια» του Οργανισμού Εκδόσεως Διδακτικών Βιβλίων, η «γλαύκα», που λέγαμε, πέταξε μακριά, μας άφησε. Σε ένα τέτοιο περιβάλλον, λοιπόν, με την άμεση εμπλοκή των μεγάλων εκδοτικών οίκων και των ιδιωτικών συγγραφικών ομάδων, διευρύνεται η αγορά, μοιράζεται και η πίτα των ευρωπαϊκών, κυρίως ευρωπαϊκών κονδυλίων, τα συγγραφικά δικαιώματα, σε πιο πολλούς επιχειρηματίες. Ανοίγει, δηλαδή, κανονικά η αγορά.

Τα βιβλία, που θα εντάσσονται στο μητρώο, θα αποκτούν πρόσβαση και στις αντίστοιχες χρηματοδοτήσεις, ανεξάρτητα από το πόσο τελικά το κάθε βιβλίο θα τρέξει και θα κερδίσει τις προτιμήσεις των μαθητών και των σχολείων.

 Μέσα από τα πολλά, όμως και αυτό είναι το κύριο, μέσα από τα πολλά και διαφορετικά σχολικά βιβλία, για το κάθε μάθημα, διασπάται, κυριολεκτικά, διαλύεται ο ενιαίος χαρακτήρας της σχολικής γνώσης. Διαφοροποιείται και συνεπώς κατηγοριοποιείται αντικειμενικά για το τι μαθαίνουν τα παιδιά σε κάθε σχολείο. Αυτό πρόκειται να συμβεί, από την ώρα που θα υπάρχουν σχολικά βιβλία πολλών επιπέδων, σχολικά βιβλία πολλών ταχυτήτων, σχολικά βιβλία χαμηλού επιπέδου, σχολικά βιβλία μετρίου επιπέδου, σχολικά βιβλία υψηλού βαθμού δυσκολίας και επιπέδου, τα οποία θα απευθύνονται σε μαθητές σχολείων κατηγοριοποιημένων, ανάλογα και αντίστοιχα. Να μην πούμε, τώρα εδώ, συνοικίες και ονόματα, τα ξέρουμε όλοι.

 Η ανάγκη λέμε εμείς για μια ενιαία, για μια αδιάσπαστη γνώση για όλα τα παιδιά, ανεξάρτητα από το φύλο τους, τη θρησκεία τους, ανεξάρτητα από την κοινωνική τους προέλευση, για ένα σχολείο, που θα τα δίνει όλα σε όλους και όχι κάποια σε λίγους, πρέπει να υποστηρίζεται και από ένα βιβλίο ενιαίο, σύγχρονο, επιστημονικά και παιδαγωγικά τεκμηριωμένο, ως προς το περιεχόμενο, καλογραμμένο και, φυσικά, προσαρμοσμένο, ως προς τη μορφή του, στις ανάγκες των μαθητών, που απευθύνεται. Όχι σαν αυτά, που έχουν τώρα τα παιδιά και που είναι κυριολεκτικά για πέταμα και τα ανέχεστε όλοι τόσα χρόνια.

Είναι άλλο πράγμα η αναγκαία προσαρμογή, που πρέπει να κάνει ο εκπαιδευτικός και σας διαβεβαιώ, κυρία Υπουργέ, ότι οι περισσότεροι εκπαιδευτικοί την κάνουν αυτήν την προσαρμογή στην τάξη τους, με τα παιδιά τους.

 Είναι άλλο πράγμα η προσαρμογή στους τρόπους και στους ρυθμούς της διδασκαλίας, ανάλογα με την τάξη του, ανάλογα με τα παιδιά του, με σκοπό την κατάκτηση της γνώσης από όλους τους μαθητές του και άλλο πράγμα να ξεκινάει κανείς από το ότι «Μα, δεν παίρνουν όλα τα παιδιά τα γράμματα και σ’ αυτά που δεν τα παίρνουν, ας δώσουμε λοιπόν, εκείνα τα βιβλία τα χαμηλού επιπέδου». Το πολλαπλό βιβλίο, σας πληροφορώ, ίσως να το γνωρίζετε κιόλας, ότι δεν είναι και τόσο μοντέρνα και τόσο καινούργια ιδέα, όπως ίσως νομίζουν μερικοί. Ήδη, από το μακρινό 1998, με Υπουργό Παιδείας, τον Γεράσιμο Αρσένη, εμφανίστηκε, τότε πρωτολανσαρίστηκε και αποσύρθηκε άρον - άρον, από το μπάχαλο, που δημιουργήθηκε, ειδικά στα μαθήματα, που εξετάζονταν, πανελλαδικά.

Πάμε στο άρθρο 105. Με αυτό το άρθρο, προσέξτε, είναι και αυτό μέσα στην αυτονομία και στο σχολείο – επιχείρηση, με αυτό το άρθρο, ακόμα και η ιστοσελίδα του σχολείου γίνεται, μέσω σύγκρισης και κατηγοριοποίησης των σχολείων. Η δημιουργία και η συντήρηση αυτής της ιστοσελίδας, σε κάθε σχολείο, γίνεται υποχρεωτική. Το σχολείο – επιχείρηση, άλλωστε, πρέπει να προβάλλει το προϊόν του στους γονείς – πελάτες και στους επίδοξους χορηγούς του, με κάθε λεπτομέρεια. Αν δεν τους αρέσει, ως γνωστόν, μπορεί να επιλέγουν από αλλού. Τι κρίμα, αλήθεια. Τι κρίμα και τι απαξίωση, για τόσους και τόσους εκπαιδευτικούς, που, με τόσο πολύ μεράκι, έστησαν και στήνουν θαυμάσιες, πραγματικά εκπληκτικές, σχολικές ιστοσελίδες.

Πριν προχωρήσουμε στα υπόλοιπα θέματα, θέλουμε να αναφερθούμε, πρώτα, στην Ειδική Αγωγή. Διατηρεί, λοιπόν, το νομοσχέδιο το νόμο 4547 του 2018, το νόμο του ΣΥΡΙΖΑ, δηλαδή. Παραμένει, δυστυχώς, η περίοδος του πειραματισμού, για την Ειδική Αγωγή μιλώ, με την ευθύνη να βαραίνει το Σύλλογο Διδασκόντων του σχολείου και μόνον εφόσον και όταν αποτύχουν τα μοντέλα της παρέμβασης στο σχολείο, θα ενεργοποιείται το όπλο της διεπιστημονικής διερεύνησης και αξιολόγησης. Κι εμείς ρωτάμε: Αν χαθεί ο χρόνος, μάλλον αν αυτός ο χρόνος, που θα έχει χαθεί, αποδειχθεί πολύτιμος για την εξέλιξη του παιδιού, τι γίνεται τότε; Όσο για την πρώιμη παρέμβαση, για την οποία υπερηφανεύεστε, κοιτάξτε, με επιστημονικούς όρους, δεν θεωρείται και τόσο πρώιμη η παρέμβαση στην ηλικία των τεσσάρων ετών. Πρώιμη είναι, αλλά μόνο σε σχέση με τη διάρθρωση του εκπαιδευτικού συστήματος και την πόρτα του νηπιαγωγείου, που είναι το κατώφλι του εκπαιδευτικού συστήματος.

Αλήθεια, τι θα γίνει με κείνη την ιδιότητα του παιδονευρολόγου, την τόσο απαραίτητη, όπως και οι άλλες, βέβαια, και την τόσο δυσεύρετη στις δημόσιες δομές, την οποία κατάργησε ΣΥΡΙΖΑ, δεν την επανέφερε η Νέα Δημοκρατία, και έτσι αναγκάζονται οι γονείς αυτών των παιδιών, για να πάρουν αυτήν την τόσο απαραίτητη και αναγκαία γνωμάτευση, να τρέχουν σε δημόσιους φορείς, να περιμένουν μήνες και μήνες, να ταλαιπωρούνται ή να πηγαίνουν στους ιδιώτες και να πληρώνουν αδρά γι΄ αυτές τις βεβαιώσεις;

Για τις δομές και τα στελέχη της εκπαίδευσης, ο νόμος δεν πρωτοτυπεί. Βασίζεται στον προηγούμενο νόμο 4547 του 2018 του ΣΥΡΙΖΑ ,τον οποίο και τροποποιεί, αφού κρατάει τις βασικές του αρμοδιότητες, σχεδόν ίδιες και το μόνο νέο, που ιδρύει, είναι οι θέσεις, δήθεν, παιδαγωγικού υποστηρικτικού χαρακτήρα, στην πραγματικότητα του αξιολογητικού χαρακτήρα. ιδρύονται νέοι τύποι στελεχών και νέα όργανα εποπτών ποιότητας και πάει λέγοντας. Από τις αρμοδιότητές τους, όμως, αν καθίσει κανείς και τις δει, δεν είναι μόνο φανερό πως είναι πρακτικά αδύνατο, από αυτές τις αρμοδιότητες, που τους αναθέτετε, να είναι δίπλα στους εκπαιδευτικούς, για να τους βοηθάνε και να τους ενισχύουν. Στην ουσία, αποτελούν την πιο τρανταχτή απόδειξη, ότι ο εκπαιδευτικός θα είναι κυκλωμένος, περικυκλωμένος, από παντού, για να μην ξεφύγει ρούπι από τις κατευθύνσεις του Υπουργείου. Για ποια αποκέντρωση, για ποια αυτονομία μας μιλάτε;

Τα άρθρα 56 έως 83. Είναι τα άρθρα της αξιολόγησης των εκπαιδευτικών. Αποτελούν το μαστίγιο για την εφαρμογή από τους δασκάλους των παιδιών μας της κεντρικής αντιεκπαιδευτικής πολιτικής, χωρίς να επιτρέπεται η παραμικρή, όμως, παρέκκλιση. Και μας μιλάτε πάλι για αυτονομία και αποκέντρωση;

 Εδώ, ο κρατικός έλεγχος, πάνω στους εκπαιδευτικούς, θα είναι, όχι μόνο ασφυκτικός, θα είναι συνεχής, εξονυχιστικός, ένα δαμόκλειο σπαθί, συνέχεια, πάνω από το κεφάλι τους. Τί μηχανισμός αποτύπωσης και βελτίωσης του εκπαιδευτικού συστήματος; Μηχανισμός εφαρμογής της αντιδραστικής εκπαιδευτικής πολιτικής. Ένας βούρδουλας θα είναι η αξιολόγησή σας για όσους την αντιμάχονται και την αποκαλύπτουν αυτήν την πολιτική.

Να μιλήσουμε λιγάκι και για τους δείκτες; Δεν μπορώ, πρέπει να τους πω λιγάκι, για να καταλάβει και ο κόσμος, που μας ακούει. Ακούστε. Δείκτες αξιολόγησης. Διεκπεραίωση καθηκόντων, που αναθέτει ποιος άλλος; Ο διευθυντής ! Συμβολή στην εύρυθμη λειτουργία του σχολείου. Συμμετοχή στη λειτουργία της σχολικής μονάδας και την αυτοαξιολόγηση, για να μην ξεχνιόμαστε. Ενεργό συμμετοχή στην καθημερινότητα της σχολικής ζωής. Ικανότητα επίλυσης προβλημάτων. Συλλογικός προγραμματισμός. Εσωτερική αξιολόγηση. Συνεργασία με συναδέλφους. Επικοινωνία, συνεργασία με γονείς και φορείς.

Οι δείκτες είναι τόσοι πολλοί, είναι τόσο μεγάλο το φάσμα, που καλύπτουν, είναι τόσο γενικόλογοι - υπάρχει και αυτή η τεταρτοβάθμια κλίμακα - που δίνουν, κυριολεκτικά, τη δυνατότητα στον αξιολογητή να αξιολογήσει, όπως θέλει. Αυθαίρετα.

Είναι χαρακτηριστικό, κυρία Υπουργέ, και πιθανά να το ξέρετε, σίγουρα το ξέρετε, το παράδειγμα της Αγγλίας, που τους πάνω από 100 δείκτες αξιολόγησης, αντικειμενικά, δεν τους έχει πιάσει μέχρι τώρα, κανένας εκπαιδευτικός στην Αγγλία. Από εκεί έρχεται αυτό το «φασούλι». Με αποτέλεσμα, στα σχολεία των φτωχών συνοικιών του Λονδίνου και των μεγαλουπόλεων των αγγλικών, να οδηγείται το μεγαλύτερο κομμάτι των εκπαιδευτικών, στην εξουθένωση, την παραίτηση ή την απόλυση.

 Δεν είναι, λοιπόν, καθόλου τυχαίο, που ο διευθυντής ή ο προϊστάμενος του σχολείου, ενός τέτοιου σχολείου – επιχείρηση, αποκτά τέτοιες υπερεξουσίες και στην ουσία, μετατρέπεται σε μάνατζερ. Θα του ταίριαζε, ίσως περισσότερο, αντί να λέγεται «διευθυντής», να λεγόταν «διοικητής». Όπως δεν θα έπρεπε να λέγεται ο σύμβουλος, «σύμβουλος», αλλά «αξιολογητής».

Δεν έχουμε, βέβαια, καμιά αυταπάτη σαν Κόμμα, για το πώς λειτουργεί το σχολείο και ποια είναι τα όρια του αστικού σχολείου, μέσα στον καπιταλισμό. Κάτι τέτοιες μικροαστικές θεωρίες, για νησίδες παιδαγωγικής ελευθερίας κ.λπ., εμείς δεν τα παίρνουμε και πολύ στα σοβαρά. Αυτό, όμως, δεν σημαίνει ότι αδιαφορούμε, για το ότι η αστική τάξη, συνολικά - η Κυβέρνηση είναι το εκτελεστικό της όργανο - επιχειρεί να κλείσει κάθε ρωγμή, ώστε να περιορίσει στο ελάχιστο κάθε δυνατότητα και την παραμικρή ακόμα δυνατότητα παρέμβασης κάποιων εκπαιδευτικών, που πονάνε, που αγωνίζονται. Ριζοσπαστική παρέμβαση, πάνω στη λειτουργία του σχολείου.

Κλείνω, με μια αναφορά στην εκκλησιαστική εκπαίδευση. Οφείλουμε να την πούμε, και να τοποθετηθούμε. Είμαστε αρνητικοί στις ρυθμίσεις της εκκλησιαστικής εκπαίδευσης, χωρίς να μπαίνουμε καθόλου στην ουσία αυτών των διατάξεων. Και είμαστε αρνητικοί, γιατί έχουμε τη βασική, τη θεμελιακή θέση του διαχωρισμού. Δεν ξέρω. Μπορεί να το ξεχάσατε κιόλας. Αυτά τα έχει πει ο Διαφωτισμός από τον 18ο αιώνα. Ακόμα, εκκρεμεί στην Ελλάδα και έχετε μεγάλη ευθύνη και εσείς της Νέας Δημοκρατίας και εσείς του ΣΥ.ΡΙΖ.Α., για το ότι αυτός ο τόσο αναγκαίος διαχωρισμός Εκκλησίας από το Κράτος, δυστυχώς, παραμένει. Είναι μια ιστορική ανορθογραφία η χώρα μας, ως προς το ζήτημα αυτό και έχετε πάρα πολύ μεγάλη ευθύνη. Από την ώρα, λοιπόν, που έχουμε αυτήν τη θεμελιακή θέση, δεν μπαίνουμε σε καμία συζήτηση για τέτοιου είδους ρυθμίσεις εκκλησιαστικών ζητημάτων και είμαστε αρνητικοί σε αυτές τις διατάξεις. Ευχαριστώ πάρα πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε, κύριε Δελή.

Το λόγο έχει η Ειδική Αγορήτρια της Ελληνικής Λύσης, η κυρία Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Σας ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, ξεκινώντας από τα δύο πρώτα άρθρα, αξίζει να σημειωθεί ότι έχουμε ξαναμιλήσει σε αυτήν την Αίθουσα και για την αναβάθμιση του σχολείου, αλλά και για την αξιολόγηση των εκπαιδευτικών. Προφανώς, χρειάζεται περαιτέρω αναβάθμιση και πιο ενισχυμένη αξιολόγηση; Μάλλον.

 Στο πρώτο κεφάλαιο, που αφορά στις δομές και στα στελέχη της πρωτοβάθμιας και της δευτεροβάθμιας εκπαίδευσης, παρατηρείται, στο άρθρο 4, η χρήση του όρου «ενταξιακή εκπαίδευση». Σε όλο το κείμενο του σχεδίου νόμου, πρέπει να αντικατασταθεί ο όρος «ενταξιακή εκπαίδευση» με τον διεθνώς χρησιμοποιούμενο και ορθότερο όρο «συμπεριληπτική εκπαίδευση», όπως προτείνει και η Εθνική Συνομοσπονδία Ατόμων με Αναπηρία.

Στο άρθρο 5, αναφορικά με τις αποκεντρωμένες υπηρεσίες πρωτοβάθμιας και δευτεροβάθμιας εκπαίδευσης του Υπουργείου Παιδείας και Θρησκευμάτων, απαιτείται να διευκρινιστεί, στη δεύτερη παράγραφο, ότι πρόκειται για θρησκευτική μειονότητα, με την προσθήκη της λέξης «θρησκευτική».

Με το άρθρο 6, συστήνεται η θέση του περιφερειακού επόπτη ποιότητας της εκπαίδευσης και στην περίπτωση θα΄ του έργου του, γίνεται λόγος για την καταπολέμηση κάθε μορφής αποκλεισμού και διακρίσεων και την προώθηση της ενταξιακής εκπαίδευσης, ενισχύοντας και στηρίζοντας τους εκπαιδευτικούς, με επιμορφώσεις, άρα, μιλάμε για ενσωμάτωση λαθρομεταναστών. Επίσης, δεν προκύπτει η αμοιβή της θέσεως αυτής και δεν αναφέρεται κατά πόσον χρειάζεται η σύστασή της. Δεν μπορεί να καλυφθεί από τις ήδη υπάρχουσες θέσεις;

Στο άρθρο 7, προβλέπεται η σύσταση περιφερειακού συμβουλίου εποπτών, σε κάθε περιφερειακή διεύθυνση πρωτοβάθμιας και δευτεροβάθμιας εκπαίδευσης. Οι αμοιβές; Τις μαντεύουμε; Θα διευκολυνθούν οι διαδικασίες, με όλες αυτές τις συστάσεις θέσεων ή θα επιβαρυνθούν;

Με το άρθρο 8, ορίζεται ότι σε κάθε διεύθυνση πρωτοβάθμιας εκπαίδευσης, καθώς και σε κάθε διεύθυνση δευτεροβάθμιας εκπαίδευσης, συνιστάται από μία θέση επόπτη ποιότητας της εκπαίδευσης. Και εδώ, προκύπτουν τα ίδια ερωτήματα με το περιφερειακό συμβούλιο εποπτών.

Στο άρθρο 9, για την κοινή συνεδρίαση εποπτών ποιότητας της εκπαίδευσης και συμβούλων εκπαίδευσης, δημιουργείται μεγάλος προβληματισμός, για το εάν και κατά πόσον θα υπάρξει ουσιαστικός συντονισμός όλων αυτών των οργάνων. Θα δούμε αναβάθμιση ή μήπως ελλοχεύει ο κίνδυνος της ισοπέδωσης;

 Με το άρθρο 10, συνιστώνται 800 θέσεις συμβούλων εκπαίδευσης.

 Με το άρθρο 4 του ν. 4547 του 2018, ιδρύθηκαν τα περιφερειακά κέντρα εκπαιδευτικού σχεδιασμού, γνωστά ως ΠΕΚΕΣ. Αυτά είναι τα μόνα, τα οποία λειτουργούν εντός σχεδιασμού, χωρίς να έχει παραταθεί η θητεία τους. Με το άρθρο αυτό, καταργείτε τα ΠΕΚΕΣ και συστήνετε σώμα συμβούλων εκπαίδευσης. Με ποια λογική; Παρατηρούμε, επίσης, ότι υπάρχουν μόνο δύο θέσεις συμβούλων, για καθεμία από τις ειδικότητες των θεραπευτών λόγου, των σχολικών νοσηλευτών, των εργασιοθεραπευτών, εργοθεραπευτών και των φυσικοθεραπευτών, με ό,τι συνεπάγεται για τα καθήκοντα των συμβούλων αυτών. Επιπλέον, επισημαίνεται η παντελής απουσία συμβούλου, για την ειδικότητα του κλάδου ΠΕ31 κινητικότητας, προσανατολισμού και δεξιοτήτων καθημερινής διαβίωσης τυφλών, των συμβούλων επαγγελματικού προσανατολισμού τυφλών και των ειδικών στην ελληνική νοηματική. Η σύσταση των θέσεων αυτών συνεπάγεται και επιβάρυνση του κρατικού προϋπολογισμού;

 Στο άρθρο 11, προβλέπεται η μετατροπή των κέντρων εκπαιδευτικής και συμβουλευτικής υποστήριξης, τα οποία ιδρύθηκαν, με το άρθρο 6 του ν. 4547 του 2018, ΦΕΚ 102/Α, σε κέντρα διεπιστημονικής αξιολόγησης, συμβουλευτικής και υποστήριξης. Είναι σοβαρή πολιτική να αλλάξουμε τα ονόματα, χωρίς αξιολόγηση; Όσο δε για τις υπηρεσίες, άλλο είναι να νομοθετηθείτε κάτι και άλλο είναι να εφαρμόζεται στην πράξη. Θα είναι σε θέση τα ΚΕΔΑΣΥ να προσφέρουν όλες αυτές τις υπηρεσίες, που περιγράφονται, στο σχέδιο νόμου, ειδικά σε περιόδους πανδημίας;

Στο άρθρο 12, προβλέπεται η σύσταση Ειδικής Επιτροπής για την Παρακολούθηση της λειτουργίας των Κέντρων Διεπιστημονικής Αξιολόγησης, Συμβουλευτικής και Υποστήριξης της Περιφερειακής Διεύθυνσης Πρωτοβάθμιας και Δευτεροβάθμιας Εκπαίδευσης, άλλη μία Επιτροπή, άλλος ένας ελεγκτικός μηχανισμός, αμοιβές, η γραφειοκρατία σε όλο της το μεγαλείο.

Ως προς τις περιοχές αρμοδιότητας των Κέντρων Διεπιστημονικής Αξιολόγησης, Συμβουλευτικής και Υποστήριξης του άρθρου 13, σε κάποιες περιφέρειες, όπου υπάρχει δυνατότητα δημιουργίας περισσοτέρων του ενός Κέντρου, υπάρχει σχεδιασμός για την καλύτερη εξυπηρέτηση των πολιτών, όμως δεν το κάνετε, σε όλες τις περιπτώσεις. Για παράδειγμα, έχετε βάλει δύο, στον Πειραιά. Γιατί να μη γίνει ένα Κέντρο, στον Πειραιά και το άλλο, στο Πέραμα; Το ίδιο ισχύει και για την Πάτρα.

 Στο άρθρο 14, για τη διοίκηση των Κέντρων Διεπιστημονικής Αξιολόγησης, Συμβουλευτικής και Υποστήριξης, θα θέλαμε να μας διευκρινίσετε, εάν για τη θέση του προϊσταμένου, πρόκειται για διορισμό νέου εκπαιδευτικού ή αν θα είναι ένας εκπαιδευτικός, που θα βγει από τις σχολικές αίθουσες, για να ασκήσει καθήκοντα διοίκησης.

 Στο άρθρο 18, τα Κέντρα Περιβαλλοντικής Εκπαίδευσης, τα οποία μετατράπηκαν σε Κέντρα Εκπαίδευσης για την αειφορία, μετατρέπονται τώρα σε Κέντρα Εκπαίδευσης για το περιβάλλον και την αειφορία. Μετονομασία, ξανά και ξανά, για ποιο λόγο; Υπάρχει ταυτόχρονη επιβάρυνση του προϋπολογισμού;

Στο άρθρο 19, για την οργάνωση και στελέχωση των Κέντρων Εκπαίδευσης για το περιβάλλον και την αειφορία, η παράγραφος 7, αναφορικά με τη χρηματοδότηση, είναι επικίνδυνα ασαφής. Θα συμπεριλαμβάνονται και Μ.Κ.Ο. στους φορείς χρηματοδότησης;

 Για τα άρθρα 20, 21, 22, 23 και 24 ανακύπτει ο εξής προβληματισμός. Υπάρχει πληρότητα επάρκειας στους εκπαιδευτικούς αυτού του κλάδου στις σχολικές αίθουσες, προκειμένου να γίνει δεκτή η δυνατότητα απόσπασης κάποιων από αυτούς, για να εκτελέσουν διοικητικά καθήκοντα; Προβλέπεται κάποιο επιπλέον επίδομα στην εν λόγω θέση απόσπασης;

 Διαφωνούμε με το γεγονός, ότι στο άρθρο 25, αποσπάται εκπαιδευτικό προσωπικό, για ζητήματα πολιτιστικών θεμάτων, που μπορούν να διευθετηθούν, από το ήδη υπάρχον προσωπικό, χωρίς να απαιτούνται αποσπάσεις ή συστάσεις.

Προκαλεί εντύπωση στο άρθρο 21, όπου γίνεται λόγος για τους υπεύθυνους περιβαλλοντικής εκπαίδευσης, τη στιγμή που λίγα άρθρα παραπάνω μιλούσαμε για το Κέντρο Εκπαίδευσης για το περιβάλλον και την αειφορία.

 Το είπαμε και χθες, θα το ξαναπούμε και σήμερα, για τα υπέρογκα ποσά του άρθρου 28. Γι’ αυτόν μάλλον το λόγο, δημιουργούνται τόσες προσωποπαγείς θέσεις, συμβούλια, επιτροπές, υπεύθυνοι.

Διαφωνούμε, επίσης, με τις εξοντωτικές διατάξεις του άρθρου 29. Υπερβολικές εξουσίες στον εκάστοτε Υπουργό Παιδείας και Θρησκευμάτων είναι βέβαιο πως θα έχουν μόνο τα αντίθετα αποτελέσματα.

Στο Κεφάλαιο Β΄ τώρα, σχετικά με την επιλογή των στελεχών της εκπαίδευσης, προβλέπονται, στο άρθρο 30, οι διαδικασίες επιλογής των στελεχών αυτών, δεν διευκρινίζεται, όμως, με ποια κριτήρια γίνεται ο διαχωρισμός και η κατηγοριοποίηση.

 Στο άρθρο 36, για τις επιτροπές αποτίμησης του συγγραφικού και ερευνητικού έργου, πώς εξασφαλίζεται το αδιάβλητο των επιτροπών αυτών;

 Υπάρχει σχετικός έλεγχος των θέσεών τους και γιατί να συγκροτούνται, με απόφαση του Υπουργού Παιδείας και Θρησκευμάτων;

 Στο άρθρο 38, περιγράφεται, σε πολύ γενικά πλαίσια, η δοκιμασία επιλογής, χωρίς συγκεκριμένα κριτήρια, με σημαντική συμβολή της συνέντευξης. Γιατί δεν περιορίζονται περαιτέρω παράμετροι;

 Στο άρθρο 40, θα θέλαμε να διευκρινιστεί η φράση της παραγράφου 4, η οποία αναφέρει ότι «στη συνέντευξη καλείται το 50% με στρογγυλοποίηση στην πλησιέστερη ακέραιη μονάδα των υποψηφίων, που έχουν συμπεριληφθεί στους αξιολογικούς πίνακες της παραγράφου 3, οι οποίοι έχουν συγκεντρώσει το μεγαλύτερο αριθμό αξιολογικών μονάδων και αριθμός υποψηφίων, τουλάχιστον, τριπλάσιος από τον αριθμό των προκηρυσσόμενων θέσεων».

 Με το άρθρο 44, ως προς την απαλλαγή στελεχών της εκπαίδευσης από την άσκηση των καθηκόντων τους, οι λόγοι υγείας της παραγράφου 1 α΄ περιλαμβάνουν και τον μη εμβολιασμό;

 Στο άρθρο 48, για την επαγγελματική ανάπτυξη των στελεχών της εκπαίδευσης, προβλέπεται ο σχεδιασμός και η υλοποίηση προγραμμάτων επιμόρφωσης των εκπαιδευτικών, που επιλέγονται και τοποθετούνται σε θέσεις στελεχών της εκπαίδευσης. Πρόκειται για ένα θετικό μέτρο, αλλά με τι ύψος δαπανών;

 Εκφράζουμε ξανά την αντίθεσή μας στις εξουσιοδοτικές διατάξεις του άρθρου 49, αυτήν τη φορά.

 Παρακάτω, στο άρθρο 58, για τα όργανα της αξιολόγησης. Στο σύνολο, η αξιολόγηση με τον τρόπο, που νομοθετείτε, φαίνεται εντελώς τυπική και επιφανειακή.

Στο άρθρο 61, ως προς τις διαδικασίες αξιολόγησης. Αναφέρεται στην παράγραφο 6, ότι στην αξιολόγηση των στελεχών της εκπαίδευσης, λαμβάνεται υπόψη η αξιολόγηση του έργου τους και από το μόνιμο προσωπικό, που υπάγεται στα στελέχη αυτά. Τα στελέχη εκπαίδευσης να αξιολογούνται από το σύνολο των υφισταμένων τους, δηλαδή, τόσο το μόνιμο προσωπικό όσο και τους αναπληρωτές.

Ως προς τις ενστάσεις του άρθρου 62, αναφέρεται ότι ο αξιολογούμενος έχει το δικαίωμα να ασκήσει ένσταση, ενώπιον του αρμοδίου οργάνου, αν ο μέσος όρος βαθμολογίας της Έκθεσης Αξιολόγησης είναι μικρότερος του 90. Πρόκειται για ένα υψηλό ποσοστό, το οποίο ενδέχεται να δημιουργήσει τον κίνδυνο για την άσκηση πολλών ενστάσεων, ταυτοχρόνως, εντός, μάλιστα, μιας μικρής αποκλειστικής προθεσμίας 12 ημερών.

Σχετικά με τα κριτήρια αξιολόγησης του άρθρου 66. Τι θα γίνει με τους εκπαιδευτικούς, που διδάσκουν δύο και τρία μαθήματα, αγγλικής, γαλλικής, γερμανικής, διδάσκουν ιστορία, πληροφορική, μαθηματικά, αυτοί, ως προς τι θα αξιολογηθούν;

Το άρθρο 72, για την καταχώριση των στοιχείων σε ηλεκτρονικό φάκελο, είναι μεν καινοτόμο, πλην όμως, στο παρόν, αναφέρεται ο εκπαιδευτικός «δύναται να καταχωρεί». Επομένως, κάποιοι μπορεί να καταχωρούν, ενώ άλλοι όχι; Έτσι, μπορούμε να μιλάμε για απόλυτη διαφάνεια;

Στην παράγραφο 3, αναφέρεται ότι ο αξιολογούμενος καταχωρεί στην ψηφιακή εφαρμογή την Έκθεση Αυτοαξιολόγησης. Δεν θα έπρεπε να υπάρχει καν τέτοια μορφή αξιολόγησης του εαυτού τους.

Στα άρθρα 73, 74, 75 και 76, προκαλεί, πράγματι, εντύπωση η δυνατότητα του αξιολογούμενου να υποβάλλει σε διάστημα 5 ημερών έκθεση με τις παρατηρήσεις του, σε περίπτωση που υπάρχει διαφωνία, ως προς την αξιολογική κρίση. Πρόκειται για ρύθμιση, η οποία μειώνει την ίδια την αξία της αξιολόγησης.

Για την περιοδικότητα της αξιολόγησης του άρθρου 77, παρατηρείται ότι η αξιολόγηση των μόνιμων εκπαιδευτικών, σχετικά με το πεδίο α΄ γίνεται, ανά 4 χρόνια, δηλαδή, ως προς τη γενική και ειδική γνωστικού αντικειμένου από το Συμβούλιο, ως προς το παιδαγωγικό κλίμα και διαχείριση της τάξης από το Διευθυντή, ενώ η αξιολόγηση του πεδίου β΄, δηλαδή, η υπηρεσιακή συνέπεια και επάρκεια από το Διευθυντή και από το Συμβούλιο, γίνεται ανά δύο έτη. Για ποιο λόγο συμβαίνει αυτό;

Στο άρθρο 78, αναφέρεται η αξιοποίηση των αποτελεσμάτων της αξιολόγησης. Για ποιους λόγους, αν το έργο μόνιμου εκπαιδευτικού κριθεί, ως μη ικανοποιητικό, του επιβάλλεται, ως κύρωση, επιμορφωτικό πρόγραμμα, ενώ στο δοκίμιο επιβάλλεται, ως κύρωση, η μη μονιμοποίησή του; Ορθότερο είναι να υπάρχουν εξίσου αυστηρές διατάξεις και για τις δύο κατηγορίες. Το επιμορφωτικό πρόγραμμα μπορεί να χαρακτηριστεί, ως ένα αρκετά χαλαρό μέτρο.

Στο άρθρο 84, γίνεται αναφορά στο Μητρώο Διδακτικών Βιβλίων και στην Ψηφιακή Βιβλιοθήκη Διδακτικών Βιβλίων. Ποια βιβλία θα εγκρίνονται με τα κριτήρια και από ποιους; Και βεβαίως, σε καμία περίπτωση δεν πρέπει να καταργηθεί το έντυπο βιβλίο.

Ως προς την επιλογή των διδακτικών βιβλίων του άρθρου 85, δεδομένου ότι το πολλαπλό βιβλίο, σε κάποια μορφή του, έχει εφαρμοστεί, την περίοδο 1996 – 2001, επί υπουργίας του αείμνηστου Γεράσιμου Αρσένη, έχουμε στοιχεία για τα προβλήματα, που εμφανίστηκαν, κατά τη χρήση του. Αξιολογήθηκε η εν λόγω παρέμβαση; Ελέγχθηκε η επίδραση στους μαθητές και στην εκπαιδευτική διαδικασία, σε περίπτωση μη ομοφωνίας; Για τα μαθηματικά, για παράδειγμα, θα αποφασίσουν οι άλλες ειδικότητες ή ο Διευθυντής; Αν είναι μαθηματικός όλα καλά, αλλά, αν δεν είναι;

Στα γυμνάσια διδάσκουν μαθηματικά, σε σημαντικό ποσοστό, καθηγητές άλλων ειδικοτήτων, με δεύτερη ανάθεση. Άρα, θεωρούμε ότι ο πτυχιούχος μια συγγενικής σχολής έχει μεγαλύτερη ικανότητα να επιλέξει το κατάλληλο βιβλίο, σε σχέση με μία επιτροπή του Ι.Ε.Π..

Αν τυχόν αλλάξει καθηγητής, σε ένα τμήμα, στη μέση της χρονιάς, θα έχει δικαίωμα να αντικαταστήσει το βιβλίο του προηγούμενου, με αυτό της δικής του επιλογής ή θα υποχρεωθεί να διδάσκει το υπάρχον, με το οποίο, ενδεχομένως, να μην συμφωνεί; Επίσης, η ρύθμιση αυτή μπορεί να δημιουργήσει μια κατάσταση, στην οποία οι μαθητές θα αποκομίζουν διαφορετικά εφόδια από τη χρήση διαφορετικών βιβλίων.

Σε κάθε περίπτωση, θα πρέπει τα βιβλία, έντυπα ή ψηφιακά, όπως και κάθε άλλο συμπληρωματικό έντυπο ή ψηφιακό υλικό, να πληρούν τα κριτήρια της προσβασιμότητας, για όλες τις κατηγορίες μαθητών, με αναπηρία και ειδικές εκπαιδευτικές ανάγκες.

Η αξιολόγηση των μαθητών, όπως αναφέρεται στο άρθρο 86, θα έπρεπε να γίνεται ανά τρίμηνο και όχι ανά τετράμηνο. Η συχνότερη ενημέρωση των γονέων είναι καθοριστικής σημασίας.

Ως προς τις συνεργασίες με τρίτους φορείς, όπως αναφέρεται στο άρθρο 87, δεν γίνεται αντιληπτό πού αποσκοπούν οι συνεργασίες με τους φορείς αυτούς. Στην αποκόμιση κέρδους του σχολείου ή του οικονομικού κέρδους του τρίτου φορέα;

 Λόγω του εύρους του νομοσχεδίου, θα αναφερθούμε στις υπόλοιπες διατάξεις και στην επόμενη συνεδρίαση.

Για εμάς, στην Ελληνική Λύση, αποτελεί επιτακτική ανάγκη η ριζική αναδιάρθρωση της ελληνικής Παιδείας, διότι μόνο, με αυτόν τον τρόπο, μπορεί να εξασφαλιστεί η συνέχεια του ελληνισμού και της Ορθοδοξίας μας.

Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε πολύ.

Το λόγο έχει η κυρία Σακοράφα, Ειδική Αγορήτρια του ΜέΡΑ25.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Σας ευχαριστώ πολύ, κύριε Πρόεδρε.

Κύριοι συνάδελφοι, αναγκάζομαι να ξεκινήσω με μια παρατήρηση ως προς τη διαδικασία. Θεωρώ αδιανόητο, κύριε Πρόεδρε, να συζητείται νομοσχέδιο του Υπουργείου Παιδείας και να αποκλείονται οι εκπρόσωποι των γονέων. Θα μου επιτρέψετε να πω ότι δεν χωρά καμία απολύτως δικαιολογία, γιατί αυτό σημαίνει ότι το Κοινοβούλιο απαξιοί να ακούσει στην κοινωνία, δηλαδή, αυτούς, που θα υποστούν στις ζωές τους τις συνέπειες των νόμων. Με συγχωρείτε, κύριε Πρόεδρε, αλλά αυτό είναι και θέμα δημοκρατίας.

Για την οικονομία του χρόνου, δεν θα επαναλάβω, αλλά θα προχωρήσω στις παρατηρήσεις μου, σε συνέχεια της χθεσινής μου παρέμβασης.

Ενδεικτική της κυβερνητικής αντίληψης, κύριοι συνάδελφοι, και της νοοτροπίας της είναι η διάταξη του άρθρου 56. Εκεί, ορίζεται ότι η μη συμμετοχή στις διαδικασίες αξιολόγησης αποτελεί πειθαρχικό παράπτωμα, που επισύρει και συγκεκριμένες ποινές, όπως η στέρηση μισθού, η αναστολή της μισθολογικής εξέλιξης, ο αποκλεισμός από την επιλογή στελεχών, για τα επόμενα 8 χρόνια και η στέρηση του δικαιώματος νομιμοποίησης για τους δόκιμους.

Η άρνηση διαλόγου και η περιφρόνηση της κοινωνικής συναίνεσης οδηγεί την Κυβέρνηση, αναγκαστικά, στη μόνη λύση επιβολής, δηλαδή τον εκβιασμό, με την απειλή τιμωρίας, που ολοκληρώνει το μοντέλο του αυταρχικού κράτους. Και μάλιστα, τον πιο «άμεσο εκβιασμό», πρώτα και πάνω απ’ όλα φυσικά, τον οικονομικό, για εργαζόμενους, που προσπαθούν να ζήσουν τις οικογένειές τους, στην Ελλάδα της παρατεινόμενης και συνεχόμενης κρίσης.

Εν τω μεταξύ, ρητά προβλέπεται και η συνέπεια της αρνητικής αξιολόγησης, για όσους ακολουθούν τις συλλογικές αποφάσεις του σωματείου τους.Έτσι νομίζετε ότι θα αντιμετωπίσετε τις συλλογικές αποφάσεις των επαγγελματικών κλάδων;

Έτσι πιστεύετε ότι θα πατάξετε τη συντριπτική πλειοψηφία τους, που έχει αποδείξει έμπρακτα ότι δεν υπακούει και δεν υποτάσσεται στις αυταρχικές γνωμοδοτήσεις αυτής της Κυβέρνησης;

Προφανώς, δεν μπορείτε να παραβλέψετε ούτε να ξεχάσετε ότι βρήκατε απέναντί σας τις συλλογικές τους αποφάσεις σε τόσα θέματα, όπως την αξιολόγηση της σχολικής μονάδας, την ηλεκτρονική ψηφοφορία, για τις κάμερες στην τάξη, για τις τηλεαπουσίες και ούτω καθεξής.

Από το άλλο μέρος, η ελληνική Πολιτεία -θα μου επιτρέψετε να πω- ρίχνει «λευκή πετσέτα», ως προς την υποχρέωσή της, να καλύψει πραγματικά τις ανάγκες της ελληνικής εκπαίδευσης.

Πιστεύετε στ’ αλήθεια ότι θα λύσετε το πρόβλημα της έλλειψης προσωπικού, τα δεκάδες χιλιάδες κενά, με ευρεσιτεχνίες, όπως ενδεικτικά με το μέτρο της ανάθεσης διδασκαλίας;

Αναφέρομαι στο άρθρο 100, κύριοι συνάδελφοι, με το οποίο μπορεί ο διευθυντής ή ο προϊστάμενος της σχολικής μονάδας να αναθέσει έως και πέντε ώρες υπερωριακή διδασκαλία, για την κάλυψη διδακτικών αναγκών.

Το ίδιο και στο άρθρο 171, όπου προβλέπεται η ανάθεση υπερωριακής απασχόλησης για την κάλυψη κενών, που αφορούν στην Ειδική Αγωγή. Υπερωρίες και εκεί και όχι με ένα μόνιμο επαρκές προσωπικό.

Ακόμα και εκεί, που υποτίθεται ότι όλοι αναγνωρίζουν πως υπάρχει η μεγαλύτερη ανάγκη προσοχής και μέριμνας, για τις αυξημένες ανάγκες αυτών των παιδιών.

«Λευκή πετσέτα» από την Κυβέρνηση είναι και οι διατάξεις, που προβλέπουν την εξασφάλιση πόρων για τα σχολεία, μέσα από τη διοργάνωση εκδηλώσεων, τη δυνατότητα χρηματοδότησης, δηλαδή, από δωρεές, χορηγίες κ.λπ.. Συγχωρέστε με, αλλά θα χρησιμοποιήσω μια παραστατική κοινή έκφραση: Η ελληνική πολιτεία «την κάνει με ελαφρά πηδηματάκια» και όσον αφορά την υποχρέωσή της, την κρατική χρηματοδότηση για τη στήριξη της λειτουργίας των σχολείων, αποποιούμενη, στην ουσία, τη συνταγματική της υποχρέωση.

Το πιο σημαντικό, όμως, είναι, ότι η εφαρμογή και η διεύρυνση αυτού του συστήματος σημαίνει και κάτι άλλο, ότι το κράτος, όχι μόνο παραιτείται από την εξασφάλιση της ισοτιμίας στην παροχή της εκπαίδευσης, αλλά και ενθαρρύνει τις ανισότητες και μάλιστα, συνειδητά. Έχουμε δείγματα και γνωρίζουμε, ότι η κυβερνητική παράταξη και ο κ. Πρωθυπουργός, ο ίδιος, μπορεί να δικαιολογήσει και να υποστηρίξει πολιτικά την ανάγκη των ανισοτήτων.

Επίσης, ένα σοβαρό ειδικό θέμα είναι αυτό της περιβαλλοντικής εκπαίδευσης και ιδίως, η εξασφάλιση της συνέχειας και της εύρυθμης λειτουργίας της, για το σχολικό έτος 2021-2022 – και θα αναφερθώ στα κυριότερα σημεία.

Είναι αναγκαίο να διευκρινίσετε, στο άρθρο 4, ότι η αναγνώριση διδακτικής υπηρεσίας ισχύει εκτός από τον προϊστάμενο και για τον υπεύθυνο λειτουργίας της παιδαγωγικής ομάδας, ΚΕΠΕΑ, εκπαίδευσης για την αειφορία ΚΕΑ, ή Κέντρου Περιβαλλοντικής Εκπαίδευσης, ΚΠΕ. Εξάλλου, αφού η υπηρεσία, στους συγκεκριμένους φορείς, αναγνωρίζεται σαν διδακτική, θα πρέπει αντίστοιχα και να μοριοδοτείται σαν διδακτική, με σχετική τροποποίηση-προσθήκη, στο άρθρο 33. Το ουσιαστικά και νομικά σωστό θα ήταν, οι προϊστάμενοι των ΚΕΠΕΑ να ορίζονται από τα περιφερειακά συμβούλια επιλογής και όχι από τα τοπικά συμβούλια, με τα οποία δεν έχουν καμία διασύνδεση ούτε συνάφεια.

Πρέπει, επίσης, να αντιμετωπιστεί η αναγκαία αύξηση του αριθμού μελών στα Κέντρα Περιβαλλοντικής Εκπαίδευσης, από 4 έως 6 σε 5 έως 7, λόγω του εύρους των αρμοδιοτήτων των θεσμών περιβαλλοντικής εκπαίδευσης και της αποστολής τους στην αντιμετώπιση των περιβαλλοντικών προβλημάτων, όπως είναι η κλιματική κρίση, η πανδημική κρίση και ούτω καθεξής.

Τέλος, πρέπει να προβλεφθεί, στις μεταβατικές διατάξεις, η αναγκαία παράταση λειτουργίας των Κέντρων Περιβαλλοντικής Εκπαίδευσης, για το σχολικό έτος 2021-2022, όπως αντίστοιχα και τις θητείες των εκπαιδευτικών, που υπηρετούν σε αυτά, μέχρι να στελεχωθούν, με βάση τις σχετικές διατάξεις αυτού του νομοσχεδίου.

Όπως είπα και στη χθεσινή παρέμβασή μου, για το σύνολο του νομοσχεδίου, δεν έχει νόημα, κυρίες και κύριοι συνάδελφοι, η εξάντληση της περιπτωσιολογίας, επί των διατάξεών του. Εξάλλου και αντικειμενικά, δεν είναι δυνατόν να γίνει αυτό. Τα θέματα είναι πάρα πολλά, όπως και οι λεπτομέρειες, που θέλουν επανεξέταση. Φαντάζομαι, λοιπόν, ότι θα συμφωνήσει και η κυρία Υπουργός, ότι στην πραγματικότητα δεν υπάρχουν περιθώρια συγκλίσεων.

Το νομοσχέδιο αποτελεί ένα σύνολο διατάξεων, που καθορίζονται, από μία συγκεκριμένη νοοτροπία, την οποία δεν είναι δυνατόν να υποκριθούμε ότι αποδεχόμαστε. Εμείς έχουμε άλλη άποψη για τα πράγματα και εσείς έχετε άλλη, αυτό είναι θεμιτό στη δημοκρατία και, φυσικά, δεν μπορεί κανείς να το αμφισβητήσει. Η απόστασή μας, όμως, είναι, όπως αποδεικνύεται, για μια ακόμη φορά στα θέματα της παιδείας, πάρα πολύ μεγάλη, τουλάχιστον, τόση, που δεν είναι δυνατόν να γεφυρωθεί, με οποιεσδήποτε μικροδιορθώσεις. Γι’ αυτό και νομίζω, ότι δεν έχει άλλο νόημα η κατανάλωση του κοινοβουλευτικού χρόνου, που έχουμε στη διάθεσή μας.

Θα κλείσω, κύριε Πρόεδρε, με μια αναγκαστική αναφορά, στο θέμα της ελάχιστης βάσης εισαγωγής για τα πανεπιστήμια. Κατά τη συζήτηση εκείνου του νομοσχεδίου, τόσο στην Επιτροπή μας όσο και στην Ολομέλεια, είχαμε εκθέσει την άποψή μας για το θέμα και όποιος ενδιαφέρεται, μπορεί να ανατρέξει στα πρακτικά και να τη βρει. Δυστυχώς, η πραγματικότητα αδικαιολόγητων αδικιών, που διαμόρφωσε η Κυβέρνηση, μας επιβεβαίωσε πλήρως. Και εδώ, πρέπει να πω, ότι δεν συμμεριζόμαστε καθόλου το δημόσιο λόγο, που στοχοποιεί, προσωπικά, την κυρία Υπουργό. Η ευθύνη για την παράλογη αυτή κατάσταση βαρύνει την Κυβέρνηση, συνολικά και τον ίδιο τον κ. Πρωθυπουργό.

Επιτρέψτε μου να πω, όμως, ότι ευθύνη έχουν και όσοι με την ψήφο τους, εδώ, στο Κοινοβούλιο, έκαναν αυτόν τον παραλογισμό - νόμο του κράτους, με τα ψευδοεπιχειρήματα, ότι δεν μπορεί να μπαίνουν στα πανεπιστήμια με βαθμούς 2 και 3. Προφανώς και δεν είναι λύση το να προσπαθούμε να αποφύγουμε τις ευθύνες μας, με υπεκφυγές του τύπου «δεν φταίμε εμείς, φταίνε οι πρυτάνεις των ανώτατων εκπαιδευτικών ιδρυμάτων, που βάλανε τις βάσεις». Αυτό, όμως, που έχουμε χρέος, κυρίες και κύριοι συνάδελφοι, είναι να διορθώσουμε, άμεσα, την προφανή αδικία και να αποκαταστήσουμε μια αποδεκτή πραγματικότητα. Δεν φταίνε τίποτα οι ελληνικές οικογένειες να πληρώνουν τόσο βαριά τις συνέπειες αλόγιστων νομοθετήσεων. Το Κόμμα μας, το ΜέΡΑ25, κατέθεσε ειδική τροπολογία για την κατάργηση της ελάχιστης βάσης εισαγωγής, την οποία και σας καλούμε να αποδεχθείτε και να ενταχθεί στο παρόν νομοσχέδιο. Σας ευχαριστώ πολύ, κύριε Πρόεδρε.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Γιαννάκης Στέργιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Πλεύρης Αθανάσιος, Μιχαήλ Παπαδόπουλος, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Πάνας Απόστολος, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Θα περάσουμε τώρα στους ομιλητές. Το λόγο έχει ο κύριος Ανδριανός.

**ΙΩΑΝΝΗΣ ΑΝΔΡΙΑΝΟΣ**: Ευχαριστώ, κύριε Πρόεδρε. Πριν ξεκινήσω την ομιλία μου και την τοποθέτηση μου για το νομοσχέδιο, θα ήθελα να κάνω μία αναφορά, μια επισήμανση, στα όσα ακούστηκαν από τον εισηγητή του ΣΥΡΙΖΑ, τον κ. Φίλη, γιατί θέλω να επισημάνω τα εξής. Η αντιπαράθεση, οι αντίθετες απόψεις, οι διαφορετικές θέσεις, είναι πραγματικά βασικά συστατικά στοιχεία της δημοκρατίας μας και του διαλόγου. Αναφορές, όμως, και προσωπικές επιθέσεις, όπως έγιναν, με το να χρησιμοποιούμε παιδιά, θεωρώ ότι ήταν λάθος, τουλάχιστον αστοχία και θεωρώ ότι δεν τιμούν τέτοιες αναφορές την Επιτροπή μας – και μιλάω και ως Αντιπρόεδρος της Επιτροπής.

Κύριε Πρόεδρε, πιστεύω ότι πρέπει να ερωτηθεί και η Επιτροπή και ο κ. Φίλης, για να διαγραφούν αυτές οι αναφορές από τα πρακτικά, γιατί πιστεύω, ότι τώρα, με πιο νηφάλιο τρόπο, ο κ. Φίλης με τη σκέψη θα καταλάβει ότι ήταν λάθος του και πιστεύω ότι αυτό το λάθος θα το διορθώσει. Κύριε Πρόεδρε, πιστεύω ότι θα ζητήσετε και από τον συνάδελφο, τον κύριο Φίλη και από την Επιτροπή, αυτές οι επιθέσεις να διαγραφούν από τα πρακτικά και, παράκληση, να μην επαναληφθούν. Η αντιπαράθεση, ο δημόσιος διάλογος μπορεί να γίνει με επιχειρήματα. Τριάντα πέντε λεπτά ομιλίας, πράγματι, ήταν αρκετός χρόνος για να αναδείξουμε τις διαφορετικές θέσεις. Άλλωστε, αλίμονο, αν συμφωνούσαμε όλοι. Πιστεύω, λοιπόν, ότι και ο κύριος συνάδελφος θα καταλάβει το λάθος και θα συμφωνήσει σε αυτό, που προτείνω.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κύριε συνάδελφε, επιτρέψτε μου να διακόψω. Την ώρα που είπε αυτά ο κ. Φίλης, παρενέβην, μετά τη στιγμή εκείνη και ήδη ζήτησα τότε να διαγραφεί.

**ΙΩΑΝΝΗΣ ΑΝΔΡΙΑΝΟΣ**: Ευχαριστώ πολύ, κύριε Πρόεδρε. Κύριε Πρόεδρε, κυρίες και κύριοι συνάδελφοι, και με το νομοσχέδιο αυτό, η Κυβέρνηση και ιδιαίτερα η ηγεσία του Υπουργείου Παιδείας και Θρησκευμάτων αποδεικνύει, στην πράξη, τη βούλησή της να υλοποιήσει μια βαθιά και απολύτως αναγκαία μεταρρύθμιση, που διατρέχει ολόκληρο το εκπαιδευτικό σύστημα. Η ενίσχυση των εκπαιδευτικών δομών, η εισαγωγή της δίκαιης αδιάβλητης αξιολόγησης των εκπαιδευτικών, που μόνο στόχο έχει την επιμόρφωση, τη βελτίωση, την επιβράβευση, η ενίσχυση της αυτονομίας σχολικής μονάδας, αλλά και οι ρυθμίσεις, που αφορούν την εκκλησιαστική εκπαίδευση, οι άξονες, δηλαδή, του νομοσχεδίου αυτού, ανταποκρίνονται στη γενική φιλοσοφία της Κυβέρνησης για την εκπαίδευση, αλλά και στις συγκεκριμένες δεσμεύσεις, που αναλάβαμε, ενώπιον των πολιτών προεκλογικά.

Άλλωστε, το πολιτικό κυβερνητικό μας πρόγραμμα ήταν γνωστό και γι’ αυτό ψηφιστήκαμε, για να το υλοποιήσουμε. Μεγάλη, λοιπόν, σημασία έχει η ίδρυση δομών εκπαίδευσης, με αμιγώς εκπαιδευτικό χαρακτήρα, των εποπτών ποιότητας εκπαίδευσης, η αύξηση των συμβούλων, που θα βρίσκονται πλέον πιο κοντά στις σχολικές μονάδες, η ενίσχυση των ΚΕΔΑΣΥ, ώστε τα στελέχη τους να μπορούν να παρεμβαίνουν υποστηρικτικά, έγκαιρα και αποτελεσματικά, η ενίσχυση του σχολικού επαγγελματικού προσανατολισμού, αλλά και η ενίσχυση της διαφάνειας και της αξιοκρατίας στην επιλογή των στελεχών.

Ήδη, ακούσαμε και από την Υπουργό ότι πρόκειται να προσληφθούν 11.000 ψυχολόγοι και κοινωνικοί λειτουργοί, εκπαιδευτικοί. Ήδη, προχωρήσαμε στους 4.500, από πέρυσι στους εκπαιδευτικούς ειδικής αγωγής και προσωπικό στην ειδική αγωγή, ένα σημαντικό βήμα και βεβαίως, η μεγάλη τομή, που έγινε, για την επιλογή στα δημόσια ΙΕΚ, μέσα από το μηχανογραφικό. Αυτό δείχνει και το βάρος, που δίνουμε, στην κατάρτιση την επαγγελματική, μέσα από τα δημόσια ΙΕΚ.

 Σε ό,τι αφορά το δεύτερο μέρος του νομοσχεδίου, η αξιολόγηση είναι αναγκαία προϋπόθεση της διαρκούς βελτίωσης του εκπαιδευτικού έργου. Με τις προβλέψεις του νομοσχεδίου, η Κυβέρνηση απαντά ξεκάθαρα στις όποιες επιφυλάξεις και ανησυχίες των εκπαιδευτικών, διασφαλίζει την αντικειμενικότητα και το αδιάβλητο, εγγυάται το βελτιωτικό χαρακτήρα της αξιολόγησης και παρέχει ένα ανεκτίμητο εργαλείο απολύτως αναγκαίας ανατροφοδότησης, ενθάρρυνσης και αναγνώρισης της γνώσης, της αποτελεσματικότητας και της ευσυνειδησία.

Σε ό,τι αφορά τώρα την αυτονομία της σχολικής μονάδας, και εδώ οι προβλέψεις του νομοσχεδίου υπογραμμίζουν την ευρύτερη φιλοσοφία, με την οποία προσεγγίζουμε την εκπαιδευτική διαδικασία. Η ενίσχυση της αυτονομίας είναι η έμπρακτη αναγνώριση της εμπιστοσύνης, απέναντι στον εκπαιδευτικό και τα στελέχη της εκπαίδευσης. Δεν μας τιμά καθόλου η σχολική μονάδα να χρειάζεται, κάθε φορά, να προσφεύγει στο Υπουργείο, οι αποφάσεις, που η ίδιοι οι άνθρωποι του σχολείου γνωρίζουν καλύτερα απ’ όλους, το τι θα πράξουν και πώς θα το πράξουν.

Ελεύθερη, λοιπόν, επιλογή βιβλίου, η ελευθερία, ως προς τη μορφή της αξιολόγησης των μαθητών, η απλοποίηση της διαδικασίας έγκρισης εκπαιδευτικών προγραμμάτων ερευνών και πρακτικής άσκησης, καθώς και η δυνατότητα συγκρότησης εκπαιδευτικών ομίλων, σε συνδυασμό, με την ουσιαστική ενίσχυση του ρόλου του διευθυντή και των υπόλοιπων στελεχών της εκπαίδευσης στη σχολική μονάδα, απελευθερώνουν δυνάμεις και εξασφαλίζουν τις προϋποθέσεις, για την ακόμα αποτελεσματικότερη έκφραση δημιουργικών πρωτοβουλιών. Οι προβλέψεις αυτές, σε συνδυασμό με τον εκσυγχρονισμό και την αναβάθμιση της εκκλησιαστικής εκπαίδευσης, σε όλα τα επίπεδα, με στόχο την συνολική αναβάθμιση της ποιότητας του κλήρου, αποτελούν την υλοποίηση αναγκών, που επί δεκαετίες τώρα, είναι υπερώριμες και επιτακτικές.

Ενισχύοντας, λοιπόν, την αυτονομία των σχολείων, την αξιολόγηση και την ανάδραση των εκπαιδευτικών, τις δομές που χρειάζονται επιτακτικά στην εκπαιδευτική διαδικασία και τη σχολική ζωή, η Κυβέρνηση, με το νομοσχέδιο αυτό, αποδεικνύει ξανά τη βούλησή της να κάνει πράξη όλα όσα χρειάζονται για το σχολείο και την εκπαίδευση, στη χώρα μας, για να μπορεί να δώσει στα παιδιά μας και τους νέους ανθρώπους τις γνώσεις, τις δεξιότητες, το ήθος και τις ευκαιρίες ζωής, που χρειάζονται, για να διεκδικήσουν, με αξιώσεις, τα όνειρά τους.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κύριος Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε. Το νομοσχέδιο αυτό, όντως, συνιστά τομή στα εκπαιδευτικά πράγματα, όχι όμως προοδευτική τομή. Είναι άκρως αντιδραστική και οπισθοδρομική. Είναι το τέταρτο, κατά σειρά, νομοσχέδιο, που φέρνει αυτή η Κυβέρνηση, η Κυβέρνηση της Νέας Δημοκρατίας. Βέβαια, ο προκάτοχός της, ο ΣΥΡΙΖΑ, είναι αυτός, που άνοιξε το δρόμο, φέρνοντας κι αυτός νομοσχέδια, μέσα στο Πάσχα, το Καλοκαίρι. Η Κυβέρνηση και το Υπουργείο Παιδείας πατάει σε αυτά ακριβώς τα νομοθετήματα, τα νομοθετήματα, δηλαδή, του ΣΥΡΙΖΑ, και βρίσκει την ευκαιρία, μέσα στην πανδημία, να περάσει όλες τις επιθυμίες των καπιταλιστών και δεν βάζει φρένο με τίποτα.

Το παρόν νομοσχέδιο υπαγορεύεται από τα επιτελεία της Ευρωπαϊκής Ένωσης, τον ΟΟΣΑ, ο οποίος από το 1995 έβαζε το ζήτημα της αποκέντρωσης της εκπαίδευσης και από κοντά, βέβαια, ο Σύνδεσμος Ελλήνων Βιομηχάνων - δεν λείπει ο Μάρτης από τη Σαρακοστή-ο οποίος δεν χάνει την ευκαιρία να μας υπενθυμίζει ότι η εκπαίδευση και η κατάρτιση πρέπει να υπηρετήσουν τον ανταγωνισμό, τη μετάβαση στην πράσινη και ψηφιακή οικονομία. Αυτά, δηλαδή, που αναμασούν, μέρα νύχτα, και η Νέα Δημοκρατία και ο ΣΥΡΙΖΑ. Και αναρωτιέται κανείς: Μα, γιατί όλη αυτή η αγωνία για το μέλλον της εκπαίδευσης; Γιατί τόσο ενδιαφέρον από τους βιομηχάνους, από τον ΟΟΣΑ, την Ευρωπαϊκή Ένωση, από τις κυβερνήσεις;

 Μα, γιατί η γνώση, τα επιστημονικά επιτεύγματα, οι νέες τεχνολογίες αποτελούν μια σημαντική παραγωγική δύναμη, την οποία πρέπει να την ελέγξουν. Πρέπει να τη λεηλατήσουν και να τη θέσουν στην υπηρεσία των δικών τους συμφερόντων, της κερδοφορίας τους.

Τι πρακτικά σημαίνει αυτό για το σχολείο, για τους μαθητές, για τις εργατικές λαϊκές οικογένειες; Σημαίνει την πιο άμεση προσαρμογή του σχολείου των σημερινών μαθητών και μελλοντικών εργαζομένων στις απαιτήσεις της εργασιακής ζούγκλας, της εργασιακής ανασφάλειας, την εκ περιτροπής εργασία, το μισθό των 400 ευρώ, της συνεχόμενης εναλλαγής εργασίας, της 10ωρης εργασίας. Δηλαδή, προετοιμάζουν το νέο, για συνεχή αναζήτηση προσόντων, πιστοποιήσεων, ακριβοπληρωμένων σεμιναρίων, για να παραμένει σε μια εργασία ή να αναζητά δουλειά, με πιο πολλές πιθανότητες είτε από το συμμαθητή του, τον φίλο του, ακόμα και από τον ίδιο του τον αδερφό.

Το αφήγημα, που, χρόνια τώρα δουλεύουν όλοι είναι ότι επιτέλους το σχολείο φεύγει από τον εναγκαλισμό του κράτους, το οποίο, τρόπον τινά, εξασφάλισε ενιαία δομή, λειτουργία, ενιαίο πρόγραμμα, χρηματοδότηση, όσα ήθελε να εξασφαλίσει και αποκτά την ελευθερία του. Τη λεγόμενη, δηλαδή, «αυτονομία της σχολικής μονάδας».

Αυτό που επιδιώκουν, δηλαδή, διακαώς, είναι η αλλοίωση του πυρήνα της εκπαίδευσης. Δηλαδή, τι και πώς μαθαίνουν τα παιδιά, τι και πώς διδάσκει ο εκπαιδευτικός, ανοίγοντας, με τον τρόπο αυτόν, το δρόμο της διαφοροποίησης των σχολείων, με ταξικό πρόσημο. Και με τη βούλα, δηλαδή, οι ανισότητες στο σχολείο. Διαμορφώνονται συνθήκες για τα σχολεία πολλών ταχυτήτων, με βάση το κοινωνικό, μορφωτικό υπόβαθρο των μαθητών. Η αυτονομία του σχολείου περνάει από τα άρθρα, που αφορούν τη δήθεν ελευθερία επιλογής σχολικού βιβλίου, των εναλλακτικών μορφών αξιολόγησης μαθητών, της επιλογής διαφόρων εκπαιδευτικών προγραμμάτων, τη δυνατότητα πρόσθετης χρηματοδότησης από αξιοποίηση του σχολικού κτιρίου. Βέβαια, αυτά από μόνα τους χωράνε μια ολόκληρη συζήτηση και είπε πάρα πολλά ο Εισηγητής μας, ειδικά για το θέμα της ελευθερίας επιλογής του σχολικού βιβλίου.

 Η διαφοροποίηση των σχολείων σε καλά και κακά σχολεία θα καθορίζεται, με βάση τα έσοδα, που πλέον θα καλείται να εξασφαλίζει το ίδιο το σχολείο, ενώ γίνεται πράξη το σχολείο των χορηγών, που θα κομίζουν πόρους και αξιώσεις.

Ξεκάθαρα, λοιπόν, το νομοσχέδιο λέει ότι τα σχολεία ή θα προσπαθούν να επιβιώνουν, με τα ψίχουλα της κρατικής χρηματοδότησης ή με ευθύνη των διευθυντών, που πλέον γίνονται μάνατζερ, θα αξιοποιούν επιχειρηματικά τις εγκαταστάσεις τους, για να εξασφαλίζουν επιπλέον πόρους, μέσα από τη διοργάνωση εκδηλώσεων και την ευκολότερη αποδοχή δωρεών και χορηγιών, όπως αναφέρει.

Η Νέα Δημοκρατία, λοιπόν, την ονομάζει αυτήν την τομή στην εκπαίδευση «αυτονομία της σχολικής μονάδας», ενώ ο ΣΥΡΙΖΑ υπεραμύνεται της αποκέντρωσης του σχολείου, κάνοντας κριτική στη Νέα Δημοκρατία, ότι αυτό δεν επιτυγχάνεται, με το υπάρχον νομοσχέδιο. Μιλάει για την ανάγκη ενός σχολείου δημοκρατικού, αυτόνομου κ.λπ.. Καμιά διαφορά, ανάμεσα στο αυτόνομο και στο αποκεντρωμένο σχολείο. Καμία, μα απολύτως καμία διαφορά.

Αποδεικνύεται, για μια ακόμη φορά, ότι η σύμπλευση των δύο Κομμάτων στην αυτονομία της σχολικής μονάδας, που όχι μόνο δε βοηθάει τους εκπαιδευτικούς να κάνουν καλύτερα το μάθημά τους, αλλά δεσμεύει, ακόμα περισσότερο, το περιεχόμενο της εκπαιδευτικής λειτουργίας, στις υπάρχουσες κοινωνικές και μορφωτικές δυνατότητες, δημιουργώντας, με αυτόν τον τρόπο, τα σχολεία των πολλών ταχυτήτων. Δεν πρόκειται, λοιπόν, για μεγαλύτερη ελευθερία, αλλά για μεγαλύτερη εξάρτηση.

Μέσα σε αυτό το πλαίσιο, καλείται να λειτουργήσει ο εκπαιδευτικός, με την αξιολόγηση, φυσικά, να έρχεται, ως μηχανισμός ασφυκτικού ελέγχου της προσαρμογής του στο μοντέλο σχολείο, που θέλετε να οικοδομήσετε. Το αυτόνομο ή αποκεντρωμένο σχολείο δεν είναι αθώες και ουδέτερες έννοιες. Είτε αυτόνομο είτε αποκεντρωμένο το σχολείο, την ίδια ακριβώς δουλειά θα κάνουν.

 Διαφοροποίηση και κατηγοριοποίηση σχολείων, μαθητών. Ταξικός διαχωρισμός της μόρφωσης, σημαίνει ανταγωνιστικό σχολείο, ανάλογα με την περιοχή, με τη φοροδοτική ικανότητα των γονιών, των δημοτών ενός δήμου. Το «καλό σχολείο» είναι σε άμεση συνάρτηση με την «καλή τσέπη» των γονιών. Ναι, αυτών των γονιών, που αρνηθήκατε να συμμετάσχουν, κατά την ακρόαση των φορέων. Γιατί, ακριβώς, είναι αυτοί, με τις αγωνίες τους, που θα κληθούν να πληρώσουν τη νύφη, για το μέλλον των δικών τους παιδιών.

Όταν, λοιπόν, ακούγεται από τα Κόμματά σας, αλλά και απ’ την αυτοδιοίκηση, αυτή η κατά τα άλλα εύηχη φράση, «Σχολεία ανοιχτά στην κοινωνία», δεν εννοείτε τίποτε άλλο από την ανταποδοτική λειτουργία του σχολείου. Δηλαδή, ακόμα και τα ελάχιστα, που δίνουν οι δήμοι για τα σχολεία, να μπορούν να τα εισπράττουν στο πολλαπλάσιο. Αυτό εσείς το βαφτίσατε «αυτονομία». Δηλαδή, προσαρμογή και του περιεχομένου και του χαρακτήρα της εκπαίδευσης στις ιδιαιτερότητες της τοπικής κοινωνίας. Δηλαδή, εκμετάλλευση των υποδομών, παράλληλα των σχολικών κτιρίων, από ιδιώτες και επιχειρηματίες, για να μπορέσει το κάθε σχολείο να βγάλει τα έξοδά του.

Άλλωστε, η έως τώρα πείρα δείχνει, ότι μια σειρά αρμοδιότητες, που έχουν αποκέντρωση, που έχουν αυτονομηθεί από την ευθύνη της Κυβέρνησης και μεταφέρονται προς τα κάτω, είναι αυτές, με πολύ οξυμένα προβλήματα. Όπως είναι η σχολική στέγη, η προσχολική αγωγή, η καθαριότητα, η θέρμανση και ένα σωρό άλλα ζητήματα. Με αποτέλεσμα, να επιβάλλονται πρόσθετα χαράτσια, με λειψές έως ανύπαρκτες υπηρεσίες και προσωπικό. Γι’ αυτό άλλωστε και χρόνια τώρα, όλοι σας προπαγανδίζετε την παραπέρα απαλλαγή του κράτους από την υποχρέωση της χρηματοδότησης, της στελέχωσης, της επιμόρφωσης. Γι’ αυτό επανέρχεται το πρότυπο των διευθυντών – μάνατζερ, που τους λύνει τα χέρια, για να αναζητούν χρηματοδοτήσεις και χορηγούς.

Βέβαια, η Υπουργός Παιδείας διαβεβαιώνει ότι η κρατική χρηματοδότηση στις σχολικές μονάδες θα συνεχίσει, κανονικά. Ε, τότε, γιατί όλη αυτή η πρεμούρα στο νομοσχέδιο, για αναζήτηση χορηγών και χρηματοδοτήσεων; Απλά, γιατί αυτή η σημερινή πενιχρή χρηματοδότηση δεν φτάνει, για να καλύψει τις ανάγκες που υπάρχουν. Γιατί, ήδη και σήμερα, το σχολείο κοιτάει προς τις τσέπες των γονέων, για να καλύψει μια σειρά ζητήματα και αυτό, φυσικά, θα ενταθεί το αμέσως επόμενο διάστημα.

Παράλληλα, όμως, υπάρχει μια άλλη πλευρά. Οι χορηγοί και οι χρηματοδότες θα συνδεθούν και με το περιεχόμενο του σχολείου, με τα επιπλέον εκπαιδευτικά προγράμματα, που ενθαρρύνετε το κάθε σχολείο να εκπονεί. Με άλλα λόγια, όσο αναπαράγεται και διογκώνεται η διαφοροποίηση, τόσο παύει το «για όλους». Όσο προχωρά η αυτονομία, τόσο αυξάνονται οι ταξικοί φραγμοί, τόσο πλήττονται τα μορφωτικά δικαιώματα των παιδιών.

Το Κ.Κ.Ε. δεν υπερασπίζεται, προφανώς, το σημερινό σχολείο. Εκείνοι που το έφτιαξαν, οι ίδιοι πάλι, θέλουν να το αναμορφώσουν, πάνω στα ίδια σαθρά θεμέλια του σημερινού σχολείου. Παιδεία, λοιπόν, που ξεσκαρτάρει μαθητές, όπως η σφαγή της ελάχιστης βάσης εισαγωγής, ποτέ δεν μπορεί να είναι ποιοτική, αναβαθμισμένη και σύγχρονη. Θα είναι πάντα αναχρονιστική. Παιδεία, που θεωρεί τη μόρφωση ευκαιρία, που μπορεί να σου τύχει, μπορεί και όχι, δεν μπορεί ποτέ να προωθεί την ισότητα, είναι πάντα οπισθοδρομική και άδικη. Το δίλημμα, λοιπόν, είναι: Σχολεία των λίγων και εκλεκτών, αυτό που ζούμε χρόνια τώρα ή παιδεία για όλους, που είναι το πραγματικά σύγχρονο;

Την απάντηση θα την πάρετε, φυσικά, αύριο στις 7 το βράδυ, στα Προπύλαια. Τα χιλιάδες παιδιά, που τους κόψατε τα φτερά και τα όνειρα, θα πάρουν τη δική τους εκδίκηση.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Έχει ζητήσει και θα λάβει το λόγο η κυρία Υπουργός.

Κυρία Κεραμέως, έχετε το λόγο.

**ΜΕΡΟΠΗ ΤΖΟΥΦΗ:** Επί της διαδικασίας, κύριε Πρόεδρε.

**ΒΑΣΙΛΗΣ ΔΙΓΑΛΑΚΗΣ (Πρόεδρος της Επιτροπής):** Γνωρίζετε καλά, από τον Κανονισμό της Βουλής ότι ο Υπουργός, όταν ζητήσει τον λόγο, τον λαμβάνει και μετά συνεχίζουμε, με τους ομιλητές.

**ΜΕΡΟΠΗ ΤΖΟΥΦΗ:** Τι προβλέπεται για τους υπόλοιπους ομιλητές; Θα συνεχίσουν σήμερα;

**ΒΑΣΙΛΗΣ ΔΙΓΑΛΑΚΗΣ (Πρόεδρος της Επιτροπής):** Θα συνεχίσουν, μετά την ομιλία της κυρίας Υπουργού.

**ΜΕΡΟΠΗ ΤΖΟΥΦΗ:** Δηλαδή, πόσοι θα μιλήσουν; Θα ολοκληρώσουμε όλοι; Διότι υπάρχει ένας μακρύς κατάλογος.

**ΒΑΣΙΛΗΣ ΔΙΓΑΛΑΚΗΣ (Πρόεδρος της Επιτροπής):** Η συζήτηση επί των άρθρων θα ολοκληρωθεί, σήμερα. Δεν προβλέπεται διακοπή στη συζήτηση επί των άρθρων.

Αν κάποιοι συνάδελφοι επιθυμούν να μεταφέρουν τις ομιλίες τους στη δεύτερη ανάγνωση, βεβαίως και μπορούν να το κάνουν. Άρα, θα ολοκληρώσουμε τη διαδικασία, με όσους συναδέλφους επιθυμούν να μιλήσουν, σήμερα και οι υπόλοιποι θα μιλήσουν στη β΄ ανάγνωση, την Παρασκευή.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

 Κυρίες και κύριοι συνάδελφοι, ζήτησα το λόγο, γιατί μαζεύονται αρκετά και θεωρώ σημαντικό να δίνονται απαντήσεις, για να είναι πιο γόνιμη η διαδικασία στην Επιτροπή μας.

Ξεκινώ με κάποια ζητήματα, που τέθηκαν, από το Κόμμα της Αξιωματικής Αντιπολίτευσης.

 Είπε, ο κύριος Φίλης σήμερα για «σφαγή». Τη λέξη σας προτρέπω να τη δείτε στα πρακτικά. Μίλησε για «σφαγή των παιδιών», χωρίς να πει ότι τα σημερινά παιδιά, στα οποία αναφέρθηκε, εισάγονται στην Αρχιτεκτονική Σχολή.

 Είναι «σφαγή», λοιπόν, για το ΣΥ.ΡΙΖ.Α. το να εισάγεσαι στην Αρχιτεκτονική των Χανίων ή των Ιωαννίνων; Κυρία Τζούφη, είναι «σφαγή» να εισάγεσαι, λοιπόν, στην Αρχιτεκτονική στα Γιάννενα, στην Πάτρα; Για εμάς δεν είναι «σφαγή» και συγχαίρουμε τα παιδιά για τις επιδόσεις τους αυτές.

 Γιατί, όμως, φτάσαμε εδώ; Τι έκανε ο ΣΥ.ΡΙΖ.Α. όταν ήταν Κυβέρνηση;

Το πρώτο, που έκανε, είναι ότι δεν έκανε απολύτως τίποτα για την εισαγωγή ! Η λογική του ΣΥ.ΡΙΖ.Α.: Όλοι στα πανεπιστήμια, όλοι χωρίς κριτήρια εισαγωγής, χωρίς τίποτα, στη λογική όλοι ίσοι, αλλά ίσοι, πώς; Προς τα κάτω, αδιαφορώντας για το αν τα παιδιά αυτά θα μπορέσουν, μέσα από το πανεπιστήμιο, να βρούνε μια προοπτική, ένα δρόμο ζωής.

Και το λέω πάλι, το ανέφερα και χθες. Μπορεί να μην αρέσουν στον κύριο Φίλη τα στοιχεία, αλλά το 40% και πλέον των παιδιών μας δεν αποφοιτά. Κι αυτό είναι κάτι, το οποίο πρέπει όλους να μας προβληματίσει και σίγουρα η λύση δεν είναι πράσινα τμήματα, όλοι ελεύθερα στο πανεπιστήμιο, χωρίς καθόλου κριτήρια, αδιαφορώντας για το τι θα απογίνουν αυτά τα παιδιά.

 Εμάς μας νοιάζει τα παιδιά να έχουν προοπτική. Ο δρόμος του πανεπιστημίου να είναι δρόμος ελπίδας. Όχι τα παιδιά αυτά να αναγκάζονται να δουλεύουν, μια ζωή, με το απολυτήριο λυκείου, γιατί; Γιατί κυβερνήσεις, όπως ο ΣΥ.ΡΙΖ.Α., τους έβαλαν μέσα στα πανεπιστήμια, αδιαφορώντας, αν θα βγούνε.

Γιατί η αλήθεια είναι ότι οι κυβερνήσεις έχουν μια συγκεκριμένη χρονική διάρκεια. Ο ΣΥ.ΡΙΖ.Α., λοιπόν, τότε ήθελε ψήφους και έλεγε «Όλοι ελεύθερα στο πανεπιστήμιο. Δεν θα είμαστε κυβέρνηση μετά, δεν πειράζει». Αυτή ήταν η λογική του ΣΥ.ΡΙΖ.Α..

Και πώς το έκανε όλο αυτό; Πώς μπόρεσε να γίνει; Θα σας θυμίσω. Όσοι ήμασταν στη Βουλή. Θυμόσαστε, κύριε Φίλη τις τροπολογίες; Δεν τις θυμόσαστε. Η αλήθεια είναι ότι δεν ήσασταν εσείς. Ήταν ο κύριος Γαβρόγλου. Τροπολογίες!

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Δεν βλέπω.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Δεν βλέπετε. Να σας θυμίσω. Τροπολογίες που κατατίθεντο, με Αιτιολογική Έκθεση, για ίδρυση πανεπιστημιακού τμήματος. Ιδρύετε Τμήμα Μουσειολογίας, για την ίδρυση του οποίου έχει ενημερωθεί και είναι σύμφωνη η Διοικούσα Επιτροπή. Αυτό ήταν. Έτσι το ‘κανε ο ΣΥ.ΡΙΖ.Α.. Εκατόν πενήντα τρία νέα πανεπιστημιακά τμήματα ! Είστε περήφανοι γι’ αυτό; Βουλευτικές τροπολογίες. Γιατί; Για να βολέψουμε αυτό το αφήγημα, του «τάζω λαγούς με πετραχήλια». Υπάρχουν κι άλλες πολλές. Εδώ, έχω σειρά, άμα θέλετε. Πάρα πολλές. Έτσι, λοιπόν, έγινε αυτό και έτσι πήγαμε στα τμήματα μηχανικών, από τα σαράντα επτά στα εβδομήντα ένα, στις γεωπονικές, από τις τρεις στους δέκα και στο ρυθμό αποφοίτησης, τρεις στους εκατό, κατ’ έτος. Έτσι το έκανε, λοιπόν, ο ΣΥ.ΡΙΖ.Α..

Το είπα και χτες. Εμάς δεν μας ενδιαφέρει, κυρίες και κύριοι συνάδελφοι, να έχουμε μόνο εισαχθέντες. Μας ενδιαφέρει να έχουμε αποφοίτους. Μας ενδιαφέρει οι νέοι μας να έχουν επιλογές και να τους ανοίγονται δρόμοι, όχι να εγκλωβίζονται, για να παίρνει ο ΣΥ.ΡΙΖ.Α. ψήφους και πολιτικό όφελος.

Πήγε να δικαιολογήσει, πριν, ο κύριος Φίλης το ποσοστό, που δεν αποφοιτούν ποτέ. Όταν του είπα και την πηγή, δεν του άρεσε ο ΙΟΒΕ. Να σας πω, λοιπόν, της Eurostat.

 Η Eurostat σας κάνει, κύριε Φίλη;

Πείτε μου. 2018, ρυθμός αποφοίτησης. Η Ελλάδα κατέχει την τελευταία θέση στο σύνολο των ευρωπαϊκών χωρών, με ποσοστό μόλις 9,17%. Μπορεί να αμφισβητείτε και την Eurostat. Πείτε το μας να το ξέρουμε. 9,17%, με μέσο όρο στην Ευρωπαϊκή Ένωση, πάνω από 24%.

 Έρχομαι, τώρα, σε κάτι, που είπε ο κύριος Φίλης. Ξέρετε, καμιά φορά, σας ακούω να μιλάτε για τη διακυβέρνησή σας και έχουμε την εντύπωση ότι όλα είχαν ετοιμαστεί, όλα ήταν έτοιμα, για όλα το κουμπί ήταν έτοιμο, αλλά δεν το πατήσατε, δεν προλάβατε.

Διορισμοί, δεν πρόλαβε να γίνει ούτε ένας !

Για τα κολέγια; Εξαναγκασμός μας είπε. Καταναγκασμός, συγνώμη.

Σας το λέω από τώρα, κάθε φορά, που θα λέτε τη λέξη «κολέγια», εφεξής, θα σας δείχνω τις δεκάδες αποφάσεις του ΣΥΡΙΖΑ – δεκάδες, αυτή είναι η δική σας, οι άλλες είναι του κ. Γαβρόγλου και πάρα πολλές άλλες- τις δεκάδες αποφάσεις του ΣΥΡΙΖΑ . Με αυτές, για πρώτη φορά, οι απόφοιτοι των Κολεγίων εισήχθησαν στο δημόσιο εκπαιδευτικό σύστημα. Και το ξαναλέω, ι καλά κάνατε. Είχατε ενωσιακή υποχρέωση να το κάνετε, αλλά ας έχετε και το θάρρος της γνώμης σας. Κάθε φορά, λοιπόν, που θα λέτε τη λέξη «κολέγια», θα σας δείχνουμε τις αποφάσεις του ΣΥΡΙΖΑ, για τα κολέγια, τις αποφάσεις του ΣΥΡΙΖΑ, που ήταν το πρώτο Κόμμα, που το έκανε αυτό.

Διδασκαλία Ειδικών Μαθημάτων στο σχολείο. Φέραμε μια διάταξη, πέρσι και το λέω, γιατί άκουσα από την κυρία Αναγνωστοπούλου να λέει, ότι δεν διδάσκονται αυτά στο σχολείο. Κυρία Αναγνωστοπούλου, ξέρετε ότι υπήρξε διάταξη νόμου για τη διδασκαλία, για πρώτη φορά, όλων των ειδικών μαθημάτων, που εξετάζονται στις πανελλαδικές; Τα τέσσερα μουσικά, όλες οι ξένες γλώσσες, γαλλικά, ισπανικά, ιταλικά, σχέδιο, όλα τα ειδικά μαθήματα. Ειδική Διδασκαλία. Το ψήφισε ο ΣΥΡΙΖΑ; Όχι, δεν το ψήφισε ο ΣΥΡΙΖΑ. Την Ειδική Διδασκαλία των μαθημάτων, για να μπορέσει το κάθε παιδί να έχει πρόσβαση σε εκπαίδευση για μαθήματα, που εξετάζονται, πανελλαδικά, δεν την ψήφισε. Τι κάνει ο ΣΥΡΙΖΑ; Έρχεται και λέει ότι δεν διδάσκονται. Δηλαδή, και ψέματα, αλλά και δεν το ψήφισε ο ΣΥΡΙΖΑ !

Διορισμοί. Καταλαβαίνω την πολύ δύσκολη θέση, στην οποία βρίσκεται ο ΣΥΡΙΖΑ. Επειδή, σε αυτόν το χώρο, κ. Φίλη, όλα μαθαίνονται, μάθαμε για μια σύσκεψη, που έγινε, στα γραφεία του ΣΥΡΙΖΑ, μετά την ανακοίνωση από την Κυβέρνηση των 11.700 διορισμών. Τα στελέχη του ΣΥΡΙΖΑ ήταν σε απόγνωση. «Τι θα κάνουμε τώρα, τι μπορούμε να πούμε;» Πού καταλήξατε; Το μόνο, που μπορούσαν να πουν ήταν «καθυστερήσατε», γιατί είναι πραγματικά δύσκολη θέση η θέση του ΣΥΡΙΖΑ. Να έχετε, όμως, τη γενναιότητα, κ. Φίλη, και να πείτε «ναι, καλώς γίνονται αυτοί οι διορισμοί. Αλλιώς, γίνονται για πρώτη φορά, μετά από 12 χρόνια. Καλώς, βρήκαμε περισσότερα κονδύλια, για να γίνουν αυτοί οι διορισμοί». Θα περίμενε κανείς να έχετε την γενναιότητα να το πείτε αυτό.

Έρχομαι στο νομοσχέδιο. Μια πρώτη παρατήρηση είναι ότι είναι πολύ περιορισμένες οι παρατηρήσεις για το νομοσχέδιο από τον ΣΥΡΙΖΑ. Γιατί άραγε; Μήπως, γιατί, πλέον, η κοινωνία έχει μηδενική ανοχή στο να μην προχωρήσουν αυτές οι βαθιές τομές; Ο Έλληνας γονιός, που μας βλέπει, θέλει να αξιολογηθεί κάθε εκπαιδευτικός, για να βελτιωθεί, για να γίνει καλύτερος. Θέλει το δημόσιο σχολείο να γίνει καλύτερο, να γίνει αξιολόγηση της σχολικής μονάδας, να γίνει αξιολόγηση των εκπαιδευτικών, αξιολόγηση στελεχών, το απαιτεί! Το απαιτεί από εμάς, από όλους εμάς και έχει δίκιο να απαιτεί και έχουμε καθυστερήσει. Δεν είναι δυνατόν η χώρα μας να είναι στο 10%, που δεν κάνει αξιολόγηση. Δεν το αξίζει αυτό η χώρα, δεν το αξίζουν αυτό τα παιδιά μας και αυτό οφείλουμε όλοι μαζί να το διορθώσουμε.

Για το θέμα της δυνατότητας αξιοποίησης πρόσθετων πόρων. Επειδή πολλά έχουν ακουστεί, θέλω να είμαι ξεκάθαρη. Η διάταξη του νομοσχεδίου λέει, ρητά, «επιπλέον της τακτικής χρηματοδότησης». Δεν έχει καμία σχέση, με τη τακτική χρηματοδότηση, αλλά με τι έχει σχέση; Με τη δυνατότητα, που θέλουμε να έχουν τα σχολεία, να μπορούν να έχουν πρόσθετους πόρους. Όσο για μία αναφορά, που έγινε, νομίζω, από τον κ. Συντυχάκη, σε χορηγίες, δεν υπάρχει η λέξη «χορηγίες» στο νομοσχέδιο, αλλά υπάρχει η λέξη «δωρεές». Υπάρχει νομική διαφορά μεταξύ των δύο, η λέξη «χορηγία» δεν υπάρχει, υπάρχει η λέξη «δωρεά» μόνο.

 Πολλαπλό βιβλίο. Να ξεκαθαρίσουμε λίγο, πως έχουν τα πράγματα. Το πολλαπλό βιβλίο έχει δύο εκφάνσεις. Η πρώτη έκφανση, η πρώτη πτυχή, είναι ότι ο εκπαιδευτικός μπορεί να επιλέξει το βιβλίο, από το οποίο θα διδάξει. Του δίνεται η επιλογή από τα βιβλία, τα οποία θα έχουν συγγραφεί, με βάση, κύριε Δελή, με ένα συγκεκριμένο πρόγραμμα σπουδών - το λέω, επειδή κάντε μια αναφορά στο αν θα υπάρχουν διαφορές - το πρόγραμμα σπουδών θα είναι ένα, και βάσει του προγράμματος σπουδών, θα εγκρίνονται προκηρύξεις για τη συγγραφή βιβλίων. Αυτή είναι η πρώτη πτυχή.

Η δεύτερη πτυχή είναι ότι όλο αυτό το υλικό θα είναι διαθέσιμο, ψηφιακά, σε μια ψηφιακή βιβλιοθήκη, προκειμένου όλοι οι μαθητές να έχουν πρόσβαση και να μπορεί ο εκπαιδευτικός, ανά πάσα στιγμή, να κατευθύνει τους μαθητές στο να συμβουλευτούν περισσότερες της μίας πηγής. Γιατί; Για να συνδυάσει πηγές, για να καλλιεργήσει κριτική σκέψη, για να φύγουμε από το ένα και μοναδικό βιβλίο. Άρα, αυτή είναι η διαφορά, κύριε Δελή, έχει δύο πτυχές στο πολλαπλό βιβλίο: την ελεύθερη επιλογή για τον εκπαιδευτικό, αλλά και την ψηφιακή βιβλιοθήκη, για όλους τους μαθητές.

Μια τελευταία αναφορά στο ΣΥΡΙΖΑ. Λέτε: «Είμαστε υπέρ της κατάργησης της Δευτεροβάθμιας Εκκλησιαστικής Εκπαίδευσης». Και δεν μπορώ παρά να ρωτήσω, κύριε Φίλη: Τότε, γιατί στο νομοσχέδιο, που έστειλε η Κυβέρνησή σας, το 2018, στην Εκκλησία δεν καταργούσατε τη Δευτεροβάθμια Εκκλησιαστική Εκπαίδευση; Γιατί; Το 2018, κύριε Φίλη. Γιατί;

 Και μάλιστα, ιδρύατε και Σχολές Μεταδευτεροβάθμιας Εκπαίδευσης, αλλά από την άλλη, θέλετε να επεκτείνετε την Εκκλησιαστική Εκπαίδευση στην Τριτοβάθμια Εκπαίδευση και λέτε, ότι δεν φτάνουν δύο χρόνια και θέλετε παραπάνω. Η ίδια η Εκκλησία λέει για δυο χρόνια, εσείς λέτε όχι, παραπάνω. Ομολογώ, αδυνατώ να παρακολουθήσω το συλλογισμό, σηκώνω τα χέρια ψηλά.

Θα κάνω μια αναφορά στο Κίνημα Αλλαγής. Κύριε Κωνσταντόπουλε, όπως σας είπα, είχαμε μια πάρα πολύ γόνιμη συνάντηση, με εκπροσώπους του Κόμματός σας, με την κυρία Κεφαλίδου και με άλλους και είναι ξεκάθαρες οι θέσεις του Κόμματος - του Κινήματος Αλλαγής, του ΠΑΣΟΚ - διαχρονικά. Το Κίνημα Αλλαγής είναι υπέρ της αξιολόγησης, υπέρ της αυτονομίας, υπέρ της επαναφοράς σχολικών συμβούλων - και αν θέλετε να σας παραπέμψω σε συγκεκριμένες δηλώσεις στελεχών σας - υπέρ των περισσότερων αρμοδιοτήτων των διευθυντών, υπέρ των ομίλων, υπέρ του πολλαπλού βιβλίου. Βλέπω πολλά σημεία σύγκλισης. Αν, για εσωκομματικούς λόγους, ψάχνετε πρόσχημα, για να υψώσετε ένα «όχι σε όλα», είναι διαφορετική ιστορία, αλλά από τις δηλώσεις των στελεχών σας και δη τις πρόσφατες, βλέπω πολλά σημεία σύγκλισης, σε σχέση με το νομοσχέδιο αυτό.

Κύριε Δελή, αναφερθήκατε στα θέματα των δημοσίων ΙΕΚ και στις ενέργειες, που, κατά τη γνώμη σας, δεν έχουν γίνει, αναφορικά με την αναβάθμιση των δημόσιων ΙΕΚ. Να σας ενημερώσω, ότι έχουν εξασφαλισθεί πάνω από 113 εκατομμύρια ευρώ από το Ταμείο Ανάκαμψης - το έχουμε ξανασυζητήσει και μαζί - για την ενίσχυση των δημόσιων ΙΕΚ, πάνω από 60 εκατομμύρια ευρώ, μέσω ΕΣΠΑ, για τη βελτίωση της καθημερινής λειτουργίας των δημόσιων ΙΕΚ, επιπλέον κονδύλια, για τα θεματικά και τα πειραματικά ΙΕΚ, που ξεκινούν να λειτουργούν, από φέτος το Φθινόπωρο – ψηφίστηκαν, πριν από έξι μήνες και θα ξεκινήσουν τη λειτουργία τους, φέτος το Φθινόπωρο.

Κυρία Ασημακοπούλου, θέσατε ένα θέμα, το οποίο το σημείωσα και εγώ από την ΕΣΑμεΑ, σχετικά με τον κατάλληλο όρο και ποιος είναι ο πιο σωστός όρος ενταξιακής στην Ειδική Εκπαίδευση. Διίστανται οι απόψεις, δεσμεύομαι να το μελετήσουμε, πάντως και να συζητήσουμε με τους πλέον αρμόδιους, για τον κατάλληλο όρο.

Κυρία Σακοράφα, σχετικά με την αξιολόγηση, διατυπώσατε κάποιες επιφυλάξεις, σχετικά με τον υποχρεωτικό χαρακτήρα και εγώ ρωτώ: Το ΜέΡΑ25 τι λέει; Να είναι προαιρετική; Να επιλέγει ο καθένας, αν θα αξιολογηθεί ή όχι;

Κύριε Πρόεδρε, θέλω να κλείσω με το εξής, που δεν έχει άμεση σχέση με το νομοσχέδιο, αλλά οφείλω μια αναφορά.

Κύριε Φίλη, είναι αλήθεια ότι μας χωρίζει άβυσσος, ιδεολογικά. Εσείς δεν θέλετε αξιολόγηση, δεν θέλετε ένα ποιοτικό σχολείο, θέλετε όλοι να είναι ίσοι, αλλά ίσοι προς τα κάτω, να μην διακρίνεται κανείς. Έχετε μείνει, δυστυχώς, σε ένα ζοφερό διχαστικό παρελθόν. Εμείς θέλουμε βελτιωτική αξιολόγηση, θέλουμε καινοτομία, θέλουμε εξωστρέφεια, για όλους, θέλουμε τα παιδιά μας να έχουν πραγματικές ευκαιρίες κοινωνικής ανέλιξης, θέλουμε να δώσουμε περισσότερα και καλύτερα εφόδια στα παιδιά μας.

Αλλά, όσο διαφορετικές απόψεις και να έχουμε, κύριε Φίλη, ποτέ, μα ποτέ, δεν έχω αναφερθεί στην προσωπική σας ζωή, ποτέ δεν έχω αναφερθεί στην οικογένειά σας, ποτέ δεν έχω αναφερθεί στο παιδί σας, ποτέ. Γιατί όσες διαφορές κι αν έχουμε, όση ιδεολογική απόσταση και αν έχουμε, έχουμε πάνω απ’ όλα σεβασμό στον άλλον, αλλά και επίγνωση της δημόσιας θέσης και της ευθύνης, που όλοι έχουμε, σε αυτή την Αίθουσα και ξέρουμε - εμείς τουλάχιστον - να διαχωρίζουμε την πολιτική αντιπαράθεση, από την προσωπική ζωή του καθενός.

Ξέρετε, κύριε Φίλη, αυτές ακριβώς είναι οι ρητορικές, που θέλουμε να καταπολεμήσουμε, μέσα από την Παιδεία. Θέλουμε να καλλιεργήσουμε στα παιδιά μας το σεβασμό στον άλλον, το σεβασμό στην ανθρώπινη αξιοπρέπεια, τη δημοκρατική Παιδεία, την ισότητα των φύλων. Γιατί όταν, κύριε Φίλη, επικαλείστε τη μητρική μου ιδιότητα, για να με ψέξετε για τις επιλογές της Κυβέρνησης, όταν καταφεύγετε σε αναφορές στα δύο μικρά μου παιδιά, για να διατρανώσετε, με αυτόν τον τρόπο, την αντίθεσή σας στην εκπαιδευτική πολιτική της Κυβέρνησης, μέσα στο Ναό της Δημοκρατίας, τότε, ο πολιτικός πολιτισμός δέχεται ένα πολύ σημαντικό πλήγμα ! Μου θυμίζετε, ξέρετε, το διάδοχό σας στον υπουργικό θώκο, τον κ. Γαβρόγλου, ο οποίος είχε δηλώσει εγγράφως, ότι «οι γυναίκες δεν σκαμπάζουν από μαθηματικά». Το θυμόσαστε; Μου φέρνετε στο μυαλό όλες αυτές τις αναφορές, που έγιναν από χτες στην Επιτροπή μας, για την ανάγκη καλλιέργειας σεβασμού προς τις γυναίκες και το λέω, κοιτώντας στα μάτια και τις γυναίκες του Κόμματός σας, και σεβασμό από όλους προς όλους.

Το παράδειγμά σας, κύριε Φίλη, είναι χαρακτηριστικό, για το τι δεν πρέπει να μαθαίνουμε στα παιδιά μας. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε την κυρία Υπουργό.

Κύριε Φίλη, ζητάτε το λόγο. Γιατί;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Παρακαλώ, κύριε Πρόεδρε, επί προσωπικού.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ορίστε, κύριε Φίλη, αν και δεν νομίζω ότι υπήρξε θέμα επί προσωπικού.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Επιμένω, κύριε Πρόεδρε, είναι ο ορισμός του προσωπικού θέματος.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Φίλη, νομίζω ότι συνέβη το αντίστροφο, αλλά έχετε ένα λεπτό, για να μου πείτε ποιο ήταν το προσωπικό.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Άκουσα, με προσοχή, την κυρία Υπουργό. Δεν έχω τίποτα προσωπικό μαζί της. Αντιθέτως, πολιτικά υπάρχουν θέματα.

Ως Υπουργός, κάθε μέρα, που έπαιρνα αποφάσεις, δεν ξεχνούσα ότι μπορεί, εκεί, απέναντι στην αίθουσα, μέσα, να είναι το παιδί μας. Και αυτή είναι η ιδιομορφία του Υπουργείου Παιδείας ότι εκεί, στην αίθουσα, υπάρχει ένα παιδί, που μπορεί να είναι το δικό μου παιδί και, συνεπώς, η δική μου απόφαση μπορεί να βλάψει αυτό το παιδί, που είναι σαν να είναι δικό μου παιδί. Έχει μεγάλη σημασία για τον πολιτικό, όταν λαμβάνει αποφάσεις, να τις λαμβάνει, μετρώντας και το κόστος των πιο αγαπημένων του προσώπων.

Είναι προφανές ότι δεν έχω τίποτα με την οικογένεια της κυρίας Κεραμέως. Αλίμονο. Κι αν θεωρεί ότι την προσβάλλει, που αναφέρθηκα στα δύο παιδιά της, καμία αντίρρηση. Είπα «τι θα πείτε στα παιδιά αυτά, όταν δουν, μετά από χρόνια, ότι επί των ημερών σας, ως Υπουργός, συνέβη αυτή η αποτρόπαια πράξη, της σφαγής περίπου 20.000 παιδιών από τα πανεπιστήμια». Αν αυτό το θεωρείτε ότι προσβάλλει τα παιδιά σας, καμία αντίρρηση. Δεν επιμένω. Αλλά, μου δώσατε το δικαίωμα να το κάνω αυτό.

Έχετε κάνει και δημόσια δήλωση ότι το παιδί σας, όταν γεννήθηκε, είπε πρώτη τη λέξη «Μητσοτάκης» και μετά τη λέξη «μπαμπάς». Είναι γραπτό, το έχετε πει και δεν το έχετε διαψεύσει. Το παίρνω κι αυτό πίσω, όμως. Έχετε δικαίωμα εσείς να λέτε ό,τι θέλετε, για τα παιδιά σας και την οικογένειά σας. Καμία αντίρρηση.

Θέλω να σάς διαβεβαιώσω ότι ο σεβασμός στον πολιτικό αντίπαλο, εκ μέρους μου, είναι σαφής και δεδομένος. Το τονίζω: «σαφής και δεδομένος». Και απαιτώ τον ίδιο σεβασμό να υπάρχει. Αναγκάστηκε ο Πρωθυπουργός, όπως θυμάστε, να ζητήσει δημόσια συγνώμη για προσωπικό ζήτημα, που με αφορούσε. Επαναλαμβάνω, απαιτώ το σεβασμό, που δείχνω -και με κόστος πολλές φορές- απέναντι στον πολιτικό μου αντίπαλο, να το δείχνετε και εσείς απέναντί μου.

Εάν θιχτήκατε από αυτό που είπα, καμία αντίρρηση. Αλλά εσείς δώσατε αυτήν τη δυνατότητα.

Και τελευταίο θέμα, γιατί τα προσωπικά δεν έχουν πλέον μεγάλη σημασία εδώ. Γνωριζόμαστε. Στα πολιτικά να πάμε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Συγγνώμη, κύριε Φίλη, ζητήσατε το λόγο, για να τεκμηριώσετε ότι υπήρξε θέμα επί προσωπικού. Δεν το τεκμηριώνετε. Αυτήν τη στιγμή, μιλάτε πολιτικά. Αν θέλετε να κάνετε παρέμβαση, δευτερολογία, θα το δούμε, όταν έρθει ο χρόνος.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Εάν, κύριε Πρόεδρε, συνεχιστεί το θέμα από άλλους συναδέλφους της Νέας Δημοκρατίας, θα αναγκάζομαι να ζητώ το λόγο, κάθε φορά, επί προσωπικού ζητήματος.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Παρακαλώ, διαβάστε τον Κανονισμό, για να δείτε τι σημαίνει «επί προσωπικού» και άλλο θέμα η αναφορά για θέσεις, τις οποίες έχετε.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Κύριε Πρόεδρε, ζητώ να διαφυλάξετε τη διαδικασία από έναν ευτελισμό. Εάν, μετά τα όσα ειπώθηκαν, τώρα και προηγουμένως, αρχίσει μια εκστρατεία δυσφήμησης, προσωπικής στοχοποίησης, από βουλευτές της Νέας Δημοκρατίας, σε κάθε τέτοια τοποθέτηση, θα ζητώ το λόγο επί προσωπικού και, με βάση τον Κανονισμό, θα έχετε την υποχρέωση να μού τον δίδετε. Το τονίζω. Άρα, προφυλάξτε τη διαδικασία.

Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Φίλη, κύριοι συνάδελφοι, παρακαλώ το θέμα να λήξει εδώ.

Λοιπόν, συνεχίζουμε. Το λόγο έχει η κυρία Αναγνωστοπούλου. Ορίστε.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ**: Κυρία Υπουργέ, κυρίες και κύριοι συνάδελφοι, ο αποκλεισμός ενός τρίτου των μαθητών από τα πανεπιστήμια αποτελεί στίγμα για την Κυβέρνηση και για το Κόμμα της Νέας Δημοκρατίας. Ξέρουμε, πάρα πολύ καλά και από αυτές τις εξετάσεις, που τελείωσαν τώρα και από την ελάχιστη βάση εισαγωγής, ότι επιβεβαιώνεται, ακόμα μία φορά, η αλλεργία, που έχει η Νέα Δημοκρατία, στα λαϊκά στρώματα. Καταστατική της ιδεολογία είναι ότι δεν πρέπει να υπάρχει κοινωνική κινητικότητα.

Χθες το βράδυ, παρακολούθησα, με ενδιαφέρον, μια εκπομπή, σε ένα τηλεοπτικό κανάλι, στο «Κόντρα», την εκπομπή της κυρίας Γιάμαλη, όπου ήταν δύο μαθητές, ο Διονύσης και η Φωτεινή. Θα έπρεπε να τους είχατε ακούσει, για ένα λόγο παραπάνω, ότι παρενέβη ο Γενικός Γραμματέας του Υπουργείου, ο κύριος Κόπτσης. Ο μαθητής, ο Διονύσης, είπε ότι δεν διδάχθηκε σχέδιο στο σχολείο του. Είπε ο κ. Κόπτσης, ότι υπήρχε ο θεσμός της ενισχυμένης διδασκαλίας. Επέμεινε ο μαθητής ότι δεν διδάχτηκε, όπως και άλλοι μαθητές, οι οποίοι είναι σε άλλα σχολεία. Ο κύριος Κόπτσης το μόνο, που αντέτεινε, ήταν να ρωτήσει το παιδί ποια είναι αυτά τα σχολεία. Προς τιμήν της, η δημοσιογράφος παρενέβη και απέμπλεξε το παιδί από μία τέτοια διαδικασία. Όταν ρώτησε η δημοσιογράφος, όμως – και εδώ είναι το ενδιαφέρον, κυρία Υπουργέ – τι θα κάνουν αυτά τα παιδιά, που στα άλλα μαθήματα έχουν αριστεύσει, είπε ο κ. Κόπτσης ότι θα κατευθυνθούν στην κατάρτιση.

Με ποιο δικαίωμα αποφασίζετε, η Κυβέρνηση και το Υπουργείο Παιδείας, για έναν κατά τα άλλα αριστούχο μαθητή, επειδή έχασε ελάχιστες μονάδες από ένα μάθημα, που δεν διδάχτηκε στο σχολείο; Ξέρετε, κυρία Υπουργέ, ακόμα και να το διδασκόταν, με την τηλεκπαίδευση, πώς διδάσκεται ένας μαθητής σχέδιο; Έχω μεγάλη απορία.

Εγώ, όμως, θα πω κάτι άλλο, κυρία Υπουργέ. Αφήστε εμάς, που έχουμε ξεμείνει, αριστεροί μιας άλλης εποχής και λοιπά. Η Κυβέρνηση της Γαλλίας δεν είναι και καμία προωθημένη αριστερή κυβέρνηση. Ξέρετε τι έκανε, πέρσι; Κατάργησε τις εξετάσεις του Baccalaureate για το πανεπιστήμιο, λόγω πανδημίας. Για πρώτη φορά, στην ιστορία της Γαλλίας, από το 1808, που θεσπίστηκαν από τον Ναπολέοντα, δεν διεξήχθησαν οι εξετάσεις του Baccalaureate, γιατί αναγνώρισε το εκεί Υπουργείο Παιδείας ότι δεν μπορούν, μέσα σε αυτές τις συνθήκες, τα παιδιά να μπουν αλλιώς στο πανεπιστήμιο, παρά μόνο συνυπολογίζοντας το μέσο όρο των δύο τριμήνων της σχολικής τάξης.

Εσείς βρήκατε, ως ευκαιρία, την πανδημία, για να δημιουργήσετε σφαγή και εγώ να αποδεχτώ τον αριθμό, που λέτε εσείς. Γιατί να μείνουν 9.500 μαθητές έξω; Υπάρχουν 77.000 θέσεις για τα ανώτατα εκπαιδευτικά ιδρύματα της χώρας. Οι 77.000 θέσεις πρέπει να καλυφθούν, μέχρι τελευταίας. Κοιτάξτε, είμαι πανεπιστημιακός δάσκαλος και γνωρίζω πάρα πολύ καλά, ότι οι εξετάσεις για το πανεπιστήμιο δεν είναι εξετάσεις γνώσεων, γενικά, στο αντικείμενο, που θέλει να σπουδάσει ο άνθρωπος. Καταλάβετε το, εκεί είναι η βαθιά ιδεολογικά καταστατική σας αντίληψη, ότι δεν πρέπει τα λαϊκά στρώματα να προχωράνε ή μία αριστεία, την οποία έχετε φτιάξει στο κεφάλι σας.

Οι εξετάσεις είναι ιεράρχηση βαθμολογίας, δεν είναι απόδειξη γνώσεων. Εμείς, που έχουμε φάει τα χρόνια μας στα πανεπιστήμια, έχουμε δει παιδιά, με πολύ χαμηλές βαθμολογίες, να θριαμβεύουν και με μεγάλες βαθμολογίες να μην προχωράνε. Υπάρχουν, 77.000 θέσεις στα πανεπιστήμια και εν μέσω πανδημίας, αλλά εγώ θα έλεγα και χωρίς πανδημία, για ποιο λόγο τις στερείτε από αυτά τα παιδιά;

Το έγραψε μία νεοφιλελεύθερη καθηγήτρια, έδωσε την πάσα ο κ. Κόπτσης χτες, ήξερε για την κατάρτιση, η καθηγήτρια έδωσε την πάσα ότι μπορεί να μπει Αρχιτεκτονική Πάτρας, Ιωαννίνων και λοιπά, όμως, το παιδί θέλει να μπει στο ΕΜΠ. Έκανε το χρέος του απέναντι στην πολιτεία, διάβασε αυτό, που του επιβάλει η πολιτεία, αλλά η πολιτεία δεν κάνει το χρέος της, δεν τον δίδαξε σχέδιο, δεν είχε τη δυνατότητα να διδαχτεί σχέδιο. Από την άλλη μεριά, η πολιτεία τώρα του λέει, «όχι, δεν θα πας εκεί, θα πας εκεί που η δικιά μας ιδεοληπτική εμμονή σε οδηγεί». Αν έχει λεφτά αυτό ή το άλλο παιδί να πάει ή αν δεν έχει, φαίνεται ότι σας είναι παγερά αδιάφορο.

Όλο το νομοσχέδιο, από την αρχή, ως το τέλος, βασίζεται ακριβώς σε αυτή τη λογική. Μία ιδεοληψία, απέναντι στα λαϊκά στρώματα, μία ιδεοληψία, απέναντι στο δημόσιο σχολείο. Σας ακούω από χτες και εσάς και τους βουλευτές της Ν.Δ., να λέτε για αυτονομία και ελευθερία. Θα ξεχάσουμε τα στοιχειώδη. Για να υπάρξει ελευθερία και αυτονομία, προϋποτίθεται ένα πράγμα: Η ισότητα. Όχι εξισωτισμός, κυρία Υπουργέ. Για σας η δημοκρατία είναι εξισωτισμός. Τι να κάνουμε, που για μας είναι ισότητα και δικαιοσύνη; Λέτε, «απεμπολούμε αρμοδιότητες από την κεντρική εξουσία». Πού τις μεταφέρετε; Σε ένα γραφειοκρατικό σκελετό, μία ιεραρχία απίστευτη. Επόπτης ποιότητας, με συμβούλια, γύρω του και είναι στελέχη, υποστελέχη, αντιστελέχη, ένα σωρό. Μία κάθετη ιεράρχηση, κάθε έννοια δημοκρατίας, κάθε έννοια λογοδοσίας της κεντρικής εξουσίας, απέναντι στην κοινωνία και στα δημόσια σχολεία, χάνεται με αυτό τον τρόπο.

Θα μπορούσα να πω πάρα πολλά, αλλά θέλω να τελειώσω, με ένα πράγμα. Γι’ αυτήν την περίφημη αξιολόγηση. Είσαστε κατά της αξιολόγησης και λοιπά. Η αξιολόγηση, και το λέω και ως πανεπιστημιακός, που έχω αξιολογηθεί, σε όλη μου τη ζωή, ότι άλλο είναι η αξιολόγηση, μέσα στην κοινότητα σου, από τους ανθρώπους, που είναι στην επιστήμη τη δικιά σου, μέσα στο τμήμα το δικό σου, που συνυπολογίζονται τα πάντα, που συμμετέχουν οι συνάδελφοί σου, που συμμετέχουν ακόμα και οι φοιτητές, χωρίς δικαίωμα ψήφου, βέβαια, και άλλο είναι μία αξιολόγηση εξωτερική, που δημιουργεί κατηγοριοποίηση και διαχωρισμό. Segregation, κυρία Υπουργέ, αυτό ακριβώς κάνετε. Πού οδηγεί αυτό; Οδηγεί σε σχολεία πρώτης, δεύτερης, τρίτης, τέταρτης κατηγορίας.

Ελευθερία, για να υπάρχει αυτονομία, την οποία δεν καταλαβαίνω εγώ. Την έννοια της αυτονομίας δεν την καταλαβαίνω.

Μια τελευταία λέξη για τα «πολλαπλά βιβλία». Μην κοροϊδευόμαστε μεταξύ μας. Ένας ανταγωνισμός, ανάμεσα σε εκδότες και σε σχολάρχες θα δημιουργηθεί, πώς θα περάσουν τα βιβλία τους. Και λέτε, κυρία Υπουργέ, ότι θα υπάρχουν δύο κατηγοριών, αυτά που οι καθηγητές θα προτείνουν στους μαθητές τους, έτσι και αλλιώς αυτό γίνεται, οι καθηγητές, που αγαπάνε και έχουν μεράκι για το αντικείμενό τους, το κάνουνε.

Μία μόνο τελευταία κουβέντα. Η πολιτεία οφείλει στους εκπαιδευτικούς. Σήμερα, βλέπω παντού σχόλια για τον Αντετοκούνμπο. Ο Αντετοκούνμπο, αν δεν γινόταν αυτό, που έγινε, εδώ στη δικιά μας κοινωνία, με τη δικιά σας ιδεολογία, θα ήταν ένα τίποτα, γιατί δεν θα ήταν άριστος, αλλά αυτό είναι ένα άλλο θέμα.

Οφείλουμε σε αυτούς τους καθηγητές, που κράτησαν την κοινωνική συνοχή. Έρχεστε και μας λέτε πόσοι εγκλωβίζονται στα πανεπιστήμια. Κυρία Υπουργέ, σας παρακαλώ, μην ξαναχρησιμοποιήσετε αυτήν την έκφραση, είναι ντροπή. Δεν εγκλωβίζεται κανένας νέος στα πανεπιστήμια. Τιμή είναι στους νέους να είναι στα πανεπιστήμια ό,τι και να κάνουνε. Αλλά δεν μπορεί από την άλλη μεριά, κυρία Υπουργέ, να μην αναφέρεστε στο 30% των αναπληρωτών. Μουσικοί, που έχουν γυρίσει, επί 10 - 15 χρόνια, όλη την Ελλάδα, έχουν πάρει πτυχία και δεν μπορούν να διοριστούν. Καθηγητές καλλιτεχνικών μαθημάτων, που δουλεύουν, με ιδιωτικά συμφωνητικά, είναι άπειροι οι καθηγητές σε αυτήν την κατάσταση.

Μεταρρυθμίσεις θέλετε; Κάντε αυτές τις μεταρρυθμίσεις, αλλά δεν μπορείτε να τις κάνετε, είναι έξω από την ιδεολογία σας. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η κυρία Σκόνδρα.

 **ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, ένας από τους βασικότερους πυλώνες, στον οποίο στηρίζονται διαχρονικά οι κοινωνίες, είναι η παιδεία και σε αυτό δεν νομίζω ότι χωράει καμία αμφισβήτηση.

Από την παιδεία ξεκινάνε όλα, καθώς εκείνη διαμορφώνει πολίτες του αύριο, που με τη σειρά τους συγκροτούν τις κοινωνίες του μέλλοντος. Προϋπόθεση για μια ευνομούμενη κοινωνία, που βάζει ορθούς στόχους στην ποιότητα ζωής των πολιτών της, αποτελεί μια ολοκληρωμένη παιδεία, που δημιουργεί γερά θεμέλια και μεταλαμπαδεύει γνώση και αξίες στα παιδιά της.

Αυτό στη Ν.Δ. το πιστεύουμε ακράδαντα και, ως εκ τούτου, υλοποιούμε αυτά, που άλλωστε δεσμευτήκαμε, προεκλογικά, στον τομέα της παιδείας, σε αντίθεση με τον ΣΥ.ΡΙΖ.Α. αλλά και άλλα Κόμματα της Αντιπολίτευσης, που, ψάχνοντας αφορμή, για να αντιπολιτευτεί, λαϊκίζει, με το χειρότερο τρόπο. Χαϊδεύει όσα αυτιά περισσότερα μπορεί και μοιρολατρεί, χωρίς επί της ουσίας να προσθέτει τίποτα στο δημόσιο διάλογο, ούτε, βέβαια και νομοθετικά, αφού δεν καταθέτει καμία ουσιαστική ή ρεαλιστική και υλοποιήσιμη πρόταση. Διότι, αγαπητοί συνάδελφοι, είναι σημαντική η εισαγωγή στα πανεπιστήμια, συμφωνούμε όλοι, αλλά ακόμη σημαντικότερο είναι η αποφοίτηση από τα πανεπιστήμια και η μετέπειτα πορεία των νέων μας.

Το σχέδιο νόμου, λοιπόν, που συζητούμε έρχεται να συμπληρώσει μια σειρά ήδη ψηφισμένων νομοθετημάτων από το Υπουργείο Παιδείας και Θρησκευμάτων.

Θυμίζω την αναβάθμιση του δημόσιου και του ιδιωτικού σχολείου, την επαγγελματική εκπαίδευση, την κατάρτιση και την δια βίου μάθηση, τη σύσταση της Εθνικής Αρχής Ανώτατης Εκπαίδευσης. Επίσης, τις ρυθμίσεις για την εισαγωγή στην τριτοβάθμια εκπαίδευση, την προστασία της ακαδημαϊκής ελευθερίας και την αναβάθμιση του ακαδημαϊκού περιβάλλοντος, αποκαθιστώντας την πραγματική έννοια του πανεπιστημιακού ασύλου και την αυτονομία των ιδρυμάτων.

Κυρίες και κύριοι συνάδελφοι, το παρόν νομοσχέδιο στοχεύει στη δημιουργία ενός καλύτερου σχολείου για τα παιδιά μας. Ενός σχολείου, που θα τους παρέχει τα απαραίτητα εφόδια και τις γνώσεις για το μέλλον τους.

Ταυτόχρονα, στοχεύουμε στην απελευθέρωση του δυναμικού των εκπαιδευτικών μαζί, σε ένα πλαίσιο μεγαλύτερης ελευθερίας, διαρκούς υποστήριξης, αλλά και αυξημένης λογοδοσίας.

Το ελληνικό σχολείο του αύριο θα χαρακτηρίζεται από τρεις αλληλένδετους πυλώνες: Την ενίσχυση της αυτονομίας των σχολικών μονάδων, τη θέσπιση μηχανισμού αξιολόγησης του έργου των εκπαιδευτικών, ως μηχανισμού βελτίωσης και ενδυνάμωσης των εκπαιδευτικών και την ενίσχυση των δομών εκπαίδευσης, για την αποτελεσματική παιδαγωγική υποστήριξη του αυτόνομου σχολείου.

Αυτό το νέο αναβαθμισμένο σχολείο, που ξεκινάει το Σεπτέμβριο, φέρνει σημαντικές αλλαγές και βελτιώσεις για όλα τα παιδιά, αγαπητοί συνάδελφοι της Αξιωματικής Αντιπολίτευσης. Γιατί για εμάς, στη Νέα Δημοκρατία, όλα τα παιδιά είναι κάτω από τον ίδιο Θεό, δεν υπάρχουν παιδιά κατώτερης ή ανώτερης τάξης και γι’ αυτό προσπαθούμε. Προχωράμε, λοιπόν, στην καθολική εφαρμογή της διετούς προσχολικής εκπαίδευσης, την εισαγωγή δραστηριοτήτων στα αγγλικά, σε όλα τα νηπιαγωγεία και εργαστήρια δεξιοτήτων σε νηπιαγωγεία, δημοτικά και γυμνάσια.

Παράλληλα, εισάγονται 123 νέα προγράμματα σπουδών, στη γενική εκπαίδευση, σχεδόν διπλασιάζονται τα πρότυπα και πειραματικά σχολεία, σε 112 από τα 60, που είχαμε, τα προηγούμενα έτη και ιδρύονται τριάντα έξι πρότυπα ΕΠΑΛ. Επίσης, θα υπάρξουν οριζόντιες επιμορφώσεις εκπαιδευτικών και υλοποιείται ο ψηφιακός μετασχηματισμός, που αφορά σε δεξιότητες, υπηρεσίες, ανανέωση εξοπλισμού και υποδομών.

Επιπλέον, εισάγουμε, για πρώτη φορά, ένα οργανωμένο σύστημα εκκλησιαστικής εκπαίδευσης, με στόχο την αναβάθμιση του εκπαιδευτικού επιπέδου του κλήρου, υπό την εποπτεία της πολιτείας και τη συνέχιση εξορθολογισμού του ακαδημαϊκού χάρτη της χώρας. Σε δύο μήνες από σήμερα, τον ερχόμενο Σεπτέμβριο, αναλαμβάνουν καθήκοντα 11.700 νέοι μόνιμοι εκπαιδευτικοί της γενικής εκπαίδευσης. Πρόκειται για τους πρώτους μόνιμους διορισμούς, που γίνονται στη γενική εκπαίδευση, μετά από 12 χρόνια και μετά από τα τεσσεράμισι, εννοείται, κύριοι του ΣΥΡΙΖΑ, που κυβερνήσατε και ακολούθησαν το διορισμό 4.500 μόνιμων εκπαιδευτικών στην Ειδική Αγωγή και εκπαίδευση, που έγιναν πέρυσι, τους πρώτους στην Ειδική Αγωγή, στην ιστορία της χώρας.

Όλα τα παραπάνω, κυρίες και κύριοι συνάδελφοι, αφενός πρέπει να λέγονται και αφετέρου πρέπει να επικροτούνται, διότι η στελεχιακή αναβάθμιση της δημόσιας παιδείας στην Ελλάδα, δεν έχει κομματική σφραγίδα. Αφορά όλα τα παιδιά και το μέλλον της χώρας μας, συνολικά, όπως και όλους τους εκπαιδευτικούς.

Τελειώνοντας, τονίζω ότι το νομοσχέδιο αυτό εντάσσεται στη συνολική προσπάθεια των τελευταίων δύο χρόνων, για την αναβάθμιση του σχολείου. Αλλαγές που παίρνουν σάρκα και οστά, ήδη, από το Σεπτέμβριο. Η αναγκαιότητα των ρυθμίσεων, που εισάγονται, προκύπτει από το γεγονός ότι η ποιότητα των εκπαιδευτικών συστημάτων είναι άμεσα συναρτώμενη, με το βαθμό αποκέντρωσης τους και η Ελλάδα παρουσιάζει το μικρότερο δείκτη αυτονομίας, ανάμεσα σε όλες τις χώρες του ΟΑΣΑ.

Η Ελλάδα και η Κύπρος είναι τα μόνα παραδείγματα, στην Ευρωπαϊκή Ένωση, όπου επικρατεί το πιο βιβλιοκεντρικό μοντέλο της απομνημόνευσης και δεν υπάρχει μηχανισμός συστηματικής παρακολούθησης και αποτύπωσης της αποτελεσματικότητας του εκπαιδευτικού έργου.

Εμείς τώρα αποκεντρώνουμε το σύστημα και μεταφέρουμε αρμοδιότητες στα ίδια τα σχολεία, ενισχύουμε το ρόλο του διευθυντή και των εκπαιδευτικών σε θέσεις ευθύνης. Δείχνουμε εμπιστοσύνη στους εκπαιδευτικούς, δίνοντάς τους μεγαλύτερη αυτονομία και ελευθερία, στην οργάνωση της διδασκαλίας και θεσπίζουμε ένα πλαίσιο αυξημένης διαφάνειας και λογοδοσίας. Η αξιολόγηση θα αποτελεί το μηχανισμό ανατροφοδότησης του εκπαιδευτικού έργου, που θα διασφαλίζει την επαγγελματική ανάπτυξη των εκπαιδευτικών και τη βελτίωση της ποιότητας της παρεχόμενης εκπαίδευσης στα παιδιά.

Σταματώ εδώ και τα περισσότερα θα τα πούμε στην επόμενη συνεδρίαση, για να μη καταχραστώ το χρόνο, κύριε Πρόεδρε. Σας ευχαριστώ πολύ.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε την κυρία Σκόνδρα. Το λόγο έχει η κυρία Παπακώστα-Παλιούρα.

 **ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ – ΠΑΛΙΟΥΡΑ :** Κύριε Πρόεδρε, κυρία Υπουργέ, κυρία Υφυπουργέ, αγαπητοί συνάδελφοι, είναι αλήθεια ότι σήμερα είχα ετοιμάσει άλλη ομιλία, αλλά δεδομένης της επιχειρηματολογίας, η οποία αναπτύχθηκε στο ακροατήριο, θα ήθελα να εστιάσω σε κάποια θέματα, τα οποία θεωρώ εξαιρετικά σημαντικά.

Θα ξεκινήσω - θα μου επιτρέψετε - κύριε Φίλη, από τη δική σας τοποθέτηση, όπου ούτε λίγο ούτε πολύ, παρουσιάσατε την Υπουργό μας, σήμερα, ως μία νέα Ηρώδη, η οποία κατέσφαξε, δήθεν, χιλιάδες παιδιά, αφήνοντας, είπατε, 25, 30, 40 χιλιάδες - είχαμε ακούσει στο προηγούμενο νομοσχέδιο, όπου θεσπίζαμε την αναβάθμιση της τριτοβάθμιας εκπαίδευσης - όταν η ίδια η κυρία Υπουργός, σας είπε εδώ, ότι μιλάμε περίπου για 9.000 παιδιά. Είπε και η κυρία Αναγνωστοπούλου, πριν, ούτε λίγο ούτε πολύ, ότι στη Γαλλία θέσπισαν την κατάργηση των πανελληνίων εξετάσεων και ότι κάτι παρόμοιο θα έπρεπε να κάνουμε και εμείς.

Όση ώρα άκουγα την επιχειρηματολογία των μελών του ΣΥ.ΡΙΖ.Α. και του K.K.E., ερχόταν και ξαναερχόταν στο μυαλό μου αυτό ακριβώς. Ότι, επί της ουσίας, αυτό που ζητάτε είναι η κατάργηση των πανελληνίων. Είπε, δηλαδή, η κυρία Αναγνωστοπούλου ότι έχουμε 76.000 θέσεις, όλες πρέπει να καλυφθούν, ακόμα και από παιδιά, τα οποία θα δώσουν λευκή κόλλα. Ένα στα είκοσι; Δύο στα είκοσι; Τρία στα είκοσι; Να έχουμε μαθηματικούς, δηλαδή, με έξι στα είκοσι. Και αυτά τα παιδιά να έρθουν αύριο – μεθαύριο, στα δικά μας τα σχολεία, στα δικά μας τα παιδιά, για να εκπαιδεύσουν, για να μορφώσουν τα παιδιά μας!

 Αυτό θέλετε εσείς του ΣΥ.ΡΙΖ.Α. και της ευρύτερης Αριστεράς. Μια ισοπέδωση προς τα κάτω. Όλα ανοιχτά. Όλοι, οι κακοί, οι μέτριοι, οι καλοί, οι άριστοι, ένας αχταρμάς. Να μην υπάρχει απολύτως καμία διαβάθμιση. Γιατί; Για να χαϊδέψουμε μόνο αυτιά. Για να έχουμε μόνο κομματικό όφελος. Για να είστε εσείς οι καλοί και εμείς οι κακοί. Αν αυτό δεν είναι βαθιά άκρατος λαϊκισμός, αν αυτό δεν είναι βαθιά υποκριτικό και ένα χτύπημα, κάτω από τη μέση, στην ίδια την κοινωνία και τα παιδιά μας, τα οποία εργαλειοποιείτε, τότε τι είναι;

 Η ΕΒΕ, η ελάχιστη βάση εισαγωγής, ήταν χρόνια απαίτηση των ίδιων των πανεπιστημίων, της ίδιας της πανεπιστημιακής κοινότητας. Αυτοί όρισαν πόσους φοιτητές θέλουν, με πόσους μπορούν να ανταπεξέλθουν, για να μπορούν να προσφέρουν την ποιότητα της εκπαίδευσης.

Όσον αφορά τον νεαρό, ο οποίος τοποθετήθηκε και τον κάνατε σημαία – σας το είπε και η κυρία Υπουργός, σας το λέμε κι εμείς, αλλά δεν θέλετε να το καταλάβετε ή μάλλον το καταλαβαίνετε, αλλά εκ του πονηρού κινούμενοι – τον παρουσιάζετε ως αποτυχόντα. Το παιδί αυτό δεν είναι αποτυχών. Είναι επιτυχών. Το αν δεν έπιασε το Πανεπιστήμιο της Αθήνας, αλλά θα πάει στο Πανεπιστήμιο της Πάτρας, στην Αρχιτεκτονική, δεν σημαίνει ότι απέτυχε. Σημαίνει ότι κάποια άλλα παιδιά, πριν απ’ αυτόν, έπιασαν τη βάση προς τα πάνω και προηγούνται. Όπως και το δικό μου το παιδί, μπορεί να μην έπιασε τη Νομική των Αθηνών και θα πάει στη Θεσσαλονίκη ή στην Κομοτηνή. Και σημαίνει τί; Ότι κάποιοι άλλοι υποψήφιοι έγραψαν καλύτερα από εκείνη και άρα, αξίζει σ’ αυτά τα παιδιά, να πάνε σε ένα πανεπιστήμιο με περισσότερα μόρια.

Δεν έχει λογική, πραγματικά, η επιχειρηματολογία σας. Δεν έχει λογική και δεν έχει καμία βάση αλήθειας, γιατί είναι βαθιά υποκριτική. Τα έχουμε πει χιλιάδες φορές. Θέλετε να χαϊδεύετε αυτιά. Όλα τα παιδιά στο πανεπιστήμιο. Και μετά; Πόσα από αυτά να καταφέρουν να πάρουν πτυχία; Όσα δεν καταφέρνουν, χιλιάδες, να εγκλωβίζονται αυτά και οι οικογένειές τους, να βάζουν βαθιά το χέρι στην τσέπη για πτυχία, τα οποία να μην έχουν απολύτως καμία επαφή με την αγορά εργασίας, για πτυχία, τα οποία τα κάνουν κορνίζες στους τοίχους και να παραμένουν άνεργοι χιλιάδες.

Δίνουμε επιλογές και δυνατότητες μέσω των ΙΕΚ, να μπορούν παιδιά να σπουδάζουν, να καταρτίζονται σε ειδικότητες, που, την επόμενη μέρα, θα μπορούν να τους δίνουν αξιοπρεπείς μισθούς και δε το θέλετε. Δεν το θέλετε αυτό.

Όταν έρχονται στο Νομό μου, στα Τρίκαλα, βιοτέχνες και λένε ότι εμείς ψάχνουμε να βρούμε τορναδόρους και δεν υπάρχουν, δεν υπάρχουν σχολές, για να τους καταρτίσουν, που εμείς, αν είχαμε τορναδόρους θα τους δίναμε, κυρία Παπακώστα, 3.000 και 4.000 ευρώ, εσείς εμμένετε να θέλετε να τους κάνετε όλους πανεπιστημιακούς. Γιατί; Γιατί σας βολεύει το χάος. Γιατί σας βολεύει αυτή η σύγχυση. Γιατί σας βολεύει η δυσαρέσκεια και η αποτυχία. Γιατί μόνο εκεί, στα θολά νερά, μπορείτε να ψαρεύετε κομματικούς ψήφους. Γιατί όταν υπάρχουν άνθρωποι, οι οποίοι πραγματικά είναι ευχαριστημένοι, έχουν τις δουλειές εκείνες τις αξιοπρεπείς, τότε σίγουρα δεν θα ρίξουν ψήφο εμπιστοσύνης σε κανέναν ΣΥΡΙΖΑ και σε κανένα Κόμμα της Αριστεράς.

Φοίτησα σε δημόσιο σχολείο, ενώ οι γονείς μου είχαν την επιλογή να με στείλουν σε ευρωπαϊκό σχολείο, έχοντας ζήσει, πάνω από 25 χρόνια στη Σουηδία. Από επιλογή, όμως, επέλεξαν να στείλουν τα παιδιά τους σε ελληνικό σχολείο και να μετέλθουν της ελληνικής εκπαίδευσης. Σπούδασα σε δημόσιο πανεπιστήμιο και από επιλογή έστειλα το δικό μου παιδί σε δημόσιο σχολείο και σε δημόσιο πανεπιστήμιο και μπορώ, εντίμως, να σας πω, σήμερα, ότι για σαράντα ολόκληρα χρόνια δεν έχει αλλάξει απολύτως τίποτα στην παιδεία μας, επί της ουσίας, απολύτως τίποτα, όμως.

Χρόνια ολόκληρα, μιλάμε για παθογένειες στην παιδεία. Όλη η κοινωνία μιλάει γι΄ αυτό. Μιλάμε για την παραπαιδεία, μιλάμε για την άκρατη αποστήθιση, ότι οι πραγματικά άξιοι, πολλές φορές, δεν μπορούν να μπουν στα πανεπιστήμια, γιατί είναι τέτοια η δυσλειτουργία, που δεν τους το επιτρέπει. Και όπως όλα τα νομοσχέδια, που φέρνουμε, τον τελευταίο καιρό, όπως το εργασιακό, όπως αυτό για το οικογενειακό μας δίκαιο, που σας ενοχλεί, που επιτέλους βρέθηκε μια Κυβέρνηση να αλλάξει παθογένειες 40 ετών, έτσι κι εδώ, στην παιδεία μας, θέλετε τα πράγματα να παραμείνουν, ως έχουν, λέτε ότι όλα είναι τέλεια.

Αλλά η κοινωνία πια αντιλαμβάνεται και δεν μπορείτε να την κοροϊδέψετε και ξέρετε γιατί; Γιατί έχει εικόνες, γιατί έχει παραδείγματα, γιατί έχει πρακτικές, γιατί υπάρχουν άνθρωποι, που έχουν πάει στο εξωτερικό, έχουν δει πώς είναι τα πράγματα και συγκρίνουν και απαιτούν, χρόνια τώρα, από μας αλλαγές, τις οποίες δεν τις κάνουμε. Και βρέθηκε επιτέλους μια Κυβέρνηση να μεταρρυθμίσει το αυτονόητο και μια Υπουργός - γενναία κατά την προσωπική μου άποψη - να βάλει το μαχαίρι στο κόκαλο και σεις δεν κάνετε τίποτα άλλο παρά να παρερμηνεύετε, να προπαγανδίζετε και να εργαλειοποιείτε.

 Οι δημοσκοπήσεις δεν είναι πληρωμένες. Δεν είναι σαν αυτές, που παραγγέλνατε εσείς, προεκλογικά και βάλατε στον ύπνο και τον πρώην Πρωθυπουργό σας. Το 53,4 των ψηφοφόρων του ΣΥΡΙΖΑ τάσσεται υπέρ της αξιολόγησης, κύριε Φίλη και από το K.K.E., κ. Δελή, το 34,6%. Το ΚΙΝΑΛ είναι στα επίπεδα της Νέας Δημοκρατίας, με 76%. Και ξέρετε κάτι; Η κοινωνία η ίδια, στις επαφές που έχουμε και με την αμεσότητα, αυτό απαιτεί, μεταρρυθμίσεις, ποιότητα στην εκπαίδευση, επιλογές στα παιδιά μας, επιτέλους επιλογές.

 Σας ενοχλούν τα κολέγια - το έχω πει και άλλη φορά σε τοποθέτησή μου- και δεν σας ενοχλεί, που φεύγουν 50.000 παιδιά, κάθε χρόνο, να σπουδάσουν σε ιδιωτικά πανεπιστήμια στο εξωτερικό. Λόγος για τα ΙΕΚ, λόγος γιατί; Που θεσπίζονται ειδικότητες, οι οποίες, πραγματικά, θα είναι άμεσα συνδεδεμένες και τις απαιτεί η ίδια η εξέλιξη και ο επαγγελματικός κόσμος; Δεν θέλετε τα παιδιά μας να έχουν επιλογές; Θέλετε να είναι εγκλωβισμένοι; Σας ενοχλεί η λέξη «εγκλωβισμός», αλλά αυτή είναι η κατάλληλη λέξη και ξέρετε τι το αποδεικνύει αυτό; Το αποδεικνύει η τεράστια ανεργία, που υπάρχει στους αποφοίτους, όσους από αυτούς κατάφεραν να αποφοιτήσουν, γιατί, όντως, είμαστε στους ρυθμούς αποφοίτησης, πίσω από το Μαυροβούνιο, την Κροατία, την Τουρκία. Είναι δυνατόν να έρχεστε εδώ και να υπερασπίζεστε μια τέτοιου είδους ιδεοληπτική πολιτική;

 Όταν για παράδειγμα, στο σύγχρονο κόσμο, στη Φιλανδία, την οποιαδήποτε μεταρρύθμιση την αγκαλιάζουν αναφανδόν. Κάθε χρόνο, δοκιμάζουν εργαλεία, μεταρρυθμίσεις. Όταν το 10% των εκπαιδευτικών προέρχεται από τους άριστους από τους καλύτερους; Σας ενοχλεί η αξιολόγηση; Μα η αξιολόγηση δεν είναι άμεσα συνδεδεμένη με την αξιοκρατία; Γιατί τα παιδιά μας φεύγουν και πηγαίνουν στο εξωτερικό; Ποιο είναι το μεγαλύτερο παράπονο τους; Ότι δεν υπάρχει αξιοκρατία. Μα πώς να υπάρξει αξιοκρατία, όταν δεν υπάρχει αξιολόγηση; Γιατί σας ενοχλεί η αξιολόγηση, όταν εγώ, που είμαι ελεύθερος επαγγελματίας, αξιολογούμαι, κάθε μέρα, από τον πελάτη μου; Όταν ο ιδιωτικός υπάλληλος αξιολογείται, κάθε μέρα, από τον εργοδότη του, στο δημόσιο η αξιολόγηση δεν θα πρέπει να υφίσταται;

Μα κανένας ικανός δεν έχει λόγο να φοβάται την αξιολόγηση και την επιζητούν και ξέρετε, γιατί την επιζητούν; Γιατί, βεβαίως, υπάρχουν άξιοι εκπαιδευτικοί, που κάνουν πολύ σωστά και ευσυνείδητα την δουλειά τους. Την επιζητούν την αξιολόγηση, γιατί μέσα στον ορυμαγδό των μη ικανών χάνονται, χάνεται η δουλειά τους και δεν έχουν κίνητρο να προχωρήσουν παραπέρα.

Σας ενοχλεί η αποκέντρωση. Δηλαδή, αν ερχόταν η Υπουργός, σήμερα εδώ και σας έλεγε ότι «παίρνω και αυτές τις αρμοδιότητες, που έχουν οι διευθυντές στα σχολεία και τις παίρνω στο Υπουργείο», να το καταλάβω, ότι θα ενοχλούσασταν. Σας ενοχλεί, όμως, που έρχεται το Υπουργείο και λέει ότι «εγώ παίρνω τις αρμοδιότητες, τις αποκεντρώνω και τις δίνω, κατά βάση, στα σχολεία, προκειμένου να τους δώσω κίνητρα να δουλέψουν, να γίνουν καλύτερα»;

Τελειώνω με τους διορισμούς. 4.500 στην Ειδική Αγωγή, 11.750 ανακοινώθηκαν στην εκπαίδευση, που έχουν να γίνουν, εδώ και 12 χρόνια, γιατί τα τελευταία χρόνια δεν έγινε ούτε ένας διορισμός και 1.100, με βάση το συγκεκριμένο νομοσχέδιο, όσον αφορά τους ψυχολόγους και τους κοινωνικούς λειτουργούς.

Ήθελα να ρωτήσω το εξής. Είπατε, κύριε Φίλη, ότι δεν προλάβατε, επί των ημερών σας, να προκηρύξετε, παρότι είχατε ετοιμάσει τις διαδικασίες, πράγμα το οποίο, βεβαίως, δεν ισχύει. Αυτό είναι ένα επιχείρημα, το οποίο το έχουμε ακούσει πλείστες φορές, ότι δεν προλάβατε το ένα, δεν προλάβατε το άλλο, παρότι κυβερνήσατε τη χώρα για πέντε χρόνια.

Εσείς δεν τα λέγατε; Είπατε, ότι δεν μπορούσατε να διορίσετε, διότι δεν σας το επέτρεπαν τα μνημόνια. Μα, η δική σας η Κυβέρνηση, ο δικός σας ο πρώην Πρωθυπουργός δεν ήταν αυτός, που εξαπάτησε τον ελληνικό λαό, που παραπλάνησε τον ελληνικό λαό και είπε ότι «όταν έρθουμε στην εξουσία, θα σκίσουμε τα μνημόνια, με μία υπογραφή»;

 Ερχόσαστε, σήμερα, εσείς εδώ και έχετε το θράσος να μας πείτε, ότι τηρήσατε τα μνημόνια γι’ αυτό δεν κάνατε ούτε έναν διορισμό; Λοιπόν, ο κόσμος σας κατάλαβε, ο κόσμος, η κοινωνία, ποικιλοτρόπως, δείχνει ότι στηρίζει τη μεταρρυθμιστική πολιτική και το χάος το αδυσώπητο, το οποίο μας χωρίζει, είναι το εξής. Ότι εσείς άλλα υποσχεθήκατε, προεκλογικά και άλλα κάνατε, σε αντίθεση με εμάς, που ό,τι υποσχεθήκαμε, προεκλογικά, το τηρούμε βήμα προς βήμα. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Να πω πάλι εδώ, ότι όσοι εκ των συναδέλφων επιθυμούν, θα μπορούσαν να μεταφέρουν την ομιλία τους, την Παρασκευή, στη β΄ ανάγνωση.

Το λόγο έχει η κυρία Σκούφα.

 **ΕΛΙΣΣΑΒΕΤ (ΜΠΕΤΤΥ) ΣΚΟΥΦΑ:** Κυρίες και κύριοι συνάδελφοι, νομίζω ότι και από τη σημερινή συζήτηση προκύπτει η αναγκαιότητα και αυτή αποτελεί πρότασή μου, αν θέλετε, να συζητήσουμε, στο πλαίσιο της Επιτροπής, σε ξεχωριστή συνεδρίαση, για τους πολυποίκιλους και διαφορετικούς παράγοντες, που οδηγούν στη σχολική αποτυχία. Διότι, αυτό που ακούμε, εδώ και δύο χρόνια, από την Κυβέρνηση της Νέας Δημοκρατίας και από την ηγεσία του Υπουργείου Παιδείας, αφορά τη σχολική αποτυχία. Επιτρέψτε μου να πω, ότι το να μη γράψει καλά κάποιος υποψήφιος ή υποψήφια στις πανελλαδικές εξετάσεις, μπορεί εν μέρει να ειδωθεί και ως σχολική αποτυχία.

Για τη Νέα Δημοκρατία, φταίνε αποκλειστικά και μόνο δύο παράγοντες, οι εκπαιδευτικοί και οι μαθητές. Οι αχάριστοι μαθητές – και δεν είναι η πρώτη φορά που η Νέα Δημοκρατία στοχοποιεί τη νεολαία – τον καιρό της πανδημίας, η νεολαία έγινε στόχος από τη Νέα Δημοκρατία. Φταίνε, λοιπόν, για τη Νέα Δημοκρατία οι άχρηστοι μαθητές, που δεν είναι άριστοι και δεν πρόκειται ποτέ να γίνουν άριστοι, γι’ αυτό και σπρώχνονται στην κατάρτιση, και οι άχρηστοι εκπαιδευτικοί.

Το προτείνω σοβαρά αυτό να συζητήσουμε περί του πολυπαραγοντικού φαινομένου της σχολικής αποτυχίας.

Κυρία Υπουργέ, στα σχόλια που κάνατε για τη χθεσινή μου ομιλία, όταν σας προσήψα ότι θεσμοθετήσατε το ποσοστό 1%, για την πρόσβαση στα πανεπιστήμια για τους αποφοίτους των Εσπερινών Λυκείων, έχετε απόλυτο δίκιο, δηλαδή, δεν τους καταργήσατε τυπικά.

Σας παρακαλώ και σας καλώ σήμερα να μας πείτε, από τους δεκάδες χιλιάδες υποψηφίους, που κόπηκαν, αυτές τις ημέρες, λόγω του δικού σας νομοθετήματος, με την Ελάχιστη Βάση Εισαγωγής ή ίσως μπορείτε να μας πείτε πολύ συγκεκριμένα και ποιο είναι το ποσοστό ψαλιδίσματος, κοψίματος των υποψήφιων, που προέρχονται από τα Εσπερινά Λύκεια;

Διότι γίνεται εκτόξευση βάσεων, όπως καταλαβαίνετε και όταν οι απόφοιτοι των εσπερινών και των ημερησίων μπαίνουν όλοι μαζί στην ίδια ύλη και στα ίδια θέματα, καταλαβαίνετε ότι αυτό δημιουργεί ένα παραπάνω εμπόδιο στην πρόσβαση αυτών των υποψηφίων, που προέρχονται από τα Εσπερινά Λύκεια, ενώ παράλληλα, οι άνθρωποι δουλεύουν και προσπαθούν να τελειώσουν τις σπουδές τους στο σχολείο και να εισαχθούν στο πανεπιστήμιο.

Εμείς πιστεύουμε, παρεμπιπτόντως, ως προοδευτική δύναμη και δύναμη της Αριστεράς, πράγμα που το πιστεύουν και οι κοινωνιολόγοι της εκπαίδευσης και που αντιτίθεται σε όλα όσα ακούμε από τη Νέα Δημοκρατία, ότι ισότητα στις ευκαιρίες σημαίνει ακριβώς ενίσχυση των αδύναμων ομάδων, ακριβώς από πλευράς του κράτους, από πλευράς εκπαιδευτικής πολιτικής. Ενίσχυση, λοιπόν, των αδύναμων μαθητών, ούτως ώστε να μπορούν να συναγωνιστούν συμμαθητές και συμμαθήτριές τους, που προέρχονται, από πιο πλούσια - κοινωνιολογικός όρος - πολιτισμικά περιβάλλοντα.

Όσον αφορά τώρα το συγκεκριμένο νομοσχέδιο. Παρακαλώ πολύ να ξεκαθαριστεί άπαξ και απαξάπαντος ότι ούτε το ΣΥ.ΡΙΖ.Α. - Προοδευτική Συμμαχία, ούτε φυσικά και οι εκπαιδευτικοί στο σύνολό τους είναι αντίθετοι στην αξιολόγηση. Το ακούσαμε, σήμερα, από τον εκπρόσωπο της Διδασκαλικής Ομοσπονδίας και τον εκπρόσωπο της ΟΛΜΕ. Αντιθέτως, έχουν κατατεθεί, εδώ και χρόνια, και συνέχεια επικαιροποιούνται πλήθος προτάσεων από την ίδια την εκπαιδευτική κοινότητα, για το πώς προτιμούν οι ίδιοι οι εκπαιδευτικοί, οι εργαζόμενοι, δηλαδή, του πεδίου, που καθημερινά είναι σε επαφή με τη μαθησιακή διαδικασία και τους μαθητές, πως προτείνουν να γίνεται η αξιολόγηση.

Όσον αφορά τώρα το ΣΥ.ΡΙΖ.Α. - Προοδευτική Συμμαχία, ακριβώς και για το λόγο της αξιολόγησης είχε συγκροτήσει τα ΠΕΚΕΣ, τα οποία εσείς καταργείτε. Μας είπατε σήμερα ότι τα καταργείτε, διότι έχουμε περιφερειακό και όχι τόσο τοπικό χαρακτήρα.

Για ποιο λόγο να μην εμπλουτιστούν σε στελεχιακό δυναμικό τα ήδη υπάρχοντα ΠΕΚΕΣ και να μη διοριστούν από την Κυβέρνησή σας και Σύμβουλοι στις κατά τόπους Διευθύνσεις Εκπαίδευσης, όμως, χωρίς να καταργήσαμε τον ίδιο το θεσμό των ΠΕΚΕΣ;

Από κει και πέρα, επί ΣΥΡΙΖΑ, είχε θεσμοθετηθεί και η αυτοαξιολόγηση των σχολικών μονάδων. Αυτοαξιολόγηση και όχι εξωτερική αξιολόγηση π.χ. από τον Σχολικό Σύμβουλο, δηλαδή, από ένα εξωτερικό πρόσωπο, σε σχέση με την εκπαιδευτική σχολική κοινότητα, ο οποίος «σαν από μηχανής θεός» θα μεταφέρει γνώσεις και θα αξιολογεί, χωρίς να έχει ο ίδιος ή η ίδια καμία επαφή με τη σχολική πραγματικότητα, εντός της σχολικής μονάδας.

Και παρεμπιπτόντως, την αυτοαξιολόγηση των σχολικών μονάδων, όπως την είχε θεσμοθετήσει ο ΣΥΡΙΖΑ, συμμετείχε και όλη η σχολική κοινότητα, δηλαδή, οι γονείς, οι μαθητές και οι εκπαιδευτικοί. Διότι γνωρίζετε, πάρα πολύ καλά, ότι τόσο η αξιολόγηση όσο και η θέσπιση κανόνων λειτουργίας, εάν δεν είναι αποτέλεσμα συναπόφασης, τότε ενδεχομένως να μην είναι και τόσο αποτελεσματική.

Σε κάθε περίπτωση, εσείς τι κάνετε;

Θεσπίζετε την εξωτερική αξιολόγηση, την οποία την αναθέτετε σε μονοπρόσωπα, ως επί το πλείστον, όργανα. Το κατά πόσο ένα μονοπρόσωπο όργανο μπορεί να είναι αντικειμενικό στην αξιολόγησή του και μάλιστα, όταν αυτό το πρόσωπο είναι – ξαναλέω – εξωτερικό, σε σχέση με τη σχολική μονάδα, είναι τουλάχιστον άξιο διερεύνησης.

Από εκεί και πέρα, έχουμε όντως πρόβλημα με την αξιολόγηση, όπως την εισάγετε, με το παρόν νομοσχέδιο, διότι ακριβώς τη θεσπίζετε, με ένα εξαρχής βαρύ, τιμωρητικό χαρακτήρα. Τι προβλέπετε, δηλαδή, για τα στελέχη εκπαίδευσης, που δεν θα συμμετάσχουν στην αξιολόγησή; Τους αποκλείετε από κάθε διαδικασία επιλογής, για τα επόμενα 8 έτη.

Δε μιλάω δε για το «κατάπτυστο» - επιτρέψτε μου - άρθρο 56. Το θεωρώ κατάπτυστο από άποψη αντιδημοκρατικότητας, το οποίο ορίζει ότι αν ένας εκπαιδευτικός δεν συμμετάσχει στην αξιολόγηση, τότε του επιβάλλεται ποινή αποδοχών - αποστέρηση αποδοχών - ενός μήνα και οπωσδήποτε εγκαθιδρύετε τη μισθολογική του καθίζηση.

Γενικά, κυρία Υπουργέ, μπροστά μας έχουμε - και εσάς το είπαμε και χθες και σας το ξαναλέω σήμερα - ένα νομοσχέδιο άκρατης υπερσυγκέντρωσης εξουσιών και αποδημοκρατικοποίησης, έχουμε ένα νομοσχέδιο, το οποίο, αντί να καθιστά το σχολείο ζωντανή κοινότητα συμμετοχής και συνδραστηριότητας πολλών παραγόντων, το καθιστά εργαλείο κομματικής διαχείρισης και αποδημοκρατικοποίησης. Το σχολείο, που θεσπίζετε, μας θυμίζει τους εφιάλτες του παρελθόντος, οι οποίοι μας κοιτάζουν απειλητικά.

Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε πολύ.

Κυρίες και κύριοι συνάδελφοι, ξεκινώντας από την ομιλία του κυρίου Φίλη, υπήρξε μια μεγάλη ανοχή εκ μέρους μου σε ό,τι αφορά το χρόνο και αυτό συνεχίστηκε και σε επόμενους συναδέλφους. Αυτό δεν θα πρέπει να εκληφθεί ως ένας ντε φάκτο διπλασιασμός του χρόνου ομιλίας. Ο χρόνος ομιλίας είναι 5 λεπτά και υπάρχουν συνάδελφοι, που περιμένουν να μιλήσουν και δεν θα πρέπει να καταχραζόμαστε το χρόνο, σε βάρος των υπολοίπων συναδέλφων. Επομένως από τώρα και στο εξής, ο ακριβής χρόνος θα τηρείται με μεγαλύτερη αυστηρότητα.

Το λόγο έχει ο κύριος Τζηκαλάγιας.

**ΖΗΣΗΣ ΤΖΗΚΑΛΑΓΙΑΣ:** Κύριε Πρόεδρε, η Κυβέρνησή μας συνεχίζει το μεταρρυθμιστικό της πρόγραμμα και είναι το έκτο νομοσχέδιο, που φέρνει το Υπουργείο Παιδείας.

Είμαστε ιδιαίτερα ευτυχείς, ναι μεν και κυρίως, γιατί είμαστε συνεπείς στις προεκλογικές μας δεσμεύσεις, δηλαδή, αυτά που λέγαμε στους πολίτες, που απευθυνόμασταν, υλοποιούνται.

Επομένως έχουμε κάθε λόγο να είμαστε χαρούμενοι, επειδή αυτοί, που μας ψήφισαν, βλέπουν ότι πραγματοποιούμε όσα λέγαμε στο κυβερνητικό μας πρόγραμμα, αλλά είμαστε ακόμα περισσότερο ευτυχείς, γιατί βλέπουμε ότι οι θέσεις μας, ειδικά για την Παιδεία, γίνονται αποδεκτές από όλο και περισσότερους πολίτες.

Κυρίες και κύριοι συνάδελφοι της Αντιπολίτευσης και ιδιαίτερα της Αξιωματικής, η κοινωνία σάς ξεπερνά. Αξιόπιστες δημοσκοπήσεις δείχνουν ότι όχι μόνο το 50% και πλέον των ψηφοφόρων της Ν.Δ. αποδέχονται αυτά που κάνουμε, αλλά την ελάχιστη βάση εισαγωγής και την αξιολόγηση τη θέλει το 80% των ψηφοφόρων του ΚΙΝΑΛ, το 63% του Κ.Κ.Ε. και το 55% των ψηφοφόρων του ΣΥΡΙΖΑ. Όλα αυτά, γιατί, μετά από 10 και πλέον χρόνια, πρώτη φορά, εδώ και ένα χρόνο, άρχισαν να γίνονται μαζικοί διορισμοί εκπαιδευτικών, πέρσι με τους 4.500 στην Ειδική Αγωγή και φέτος, με αυτούς που ακολουθούν, τον μεγάλο αριθμό των 11.700 εκπαιδευτικών, διπλάσιο αριθμό από αυτόν, που λέγαμε εμείς, πριν από δύο χρόνια ότι θα κάνουμε.

Το νομοσχέδιο είναι σύγχρονο, μεταρρυθμιστικό και προοδευτικό. Κυριότερα χαρακτηριστικά του είναι ότι κάνει δομές, πρώτη φορά, αμιγώς παιδαγωγικού χαρακτήρα. Θεσπίζει το θεσμό των εποπτών της ποιότητας της εκπαίδευσης, που ποτέ δεν υπήρχε. Η επιλογή των στελεχών γίνεται ένα κεντρικό κριτήριο με την αξιολόγηση. Δεύτερον, θέλουμε και προχωρούμε στην αξιολόγηση του έργου των εκπαιδευτικών. Αυτή η αξιολόγηση γίνεται για τη βελτίωση και την ανατροφοδότηση του εκπαιδευτικού και παιδαγωγικού έργου. Δεν έχει, σε καμία περίπτωση, τιμωρητικό χαρακτήρα.

Τρίτον, θέλουμε την αυτονομία της σχολικής μονάδας, γιατί εμπιστευόμαστε τους εκπαιδευτικούς μας, τους δάσκαλους και τους καθηγητές. Δίνουμε δύναμη περισσότερο στο διευθυντή, για να παίρνει περισσότερες πρωτοβουλίες. Μπορεί το σχολείο να επιλέγει από μια γκάμα βιβλίων. Μπορεί να επιλέγει από μια σειρά εκπαιδευτικών προγραμμάτων. Θα ανανεωθεί η Τράπεζα Θεμάτων. Μπορούν να συνιστώνται εκπαιδευτικοί όμιλοι. Επιτέλους, να αξιοποιούνται οι σχολικές εγκαταστάσεις. Υπάρχουν πάρα πολλά κτίρια, σοβαρά κτίρια, που, με οικονομικές θυσίες των Ελλήνων πολιτών, αναβαθμίστηκαν και σαν κτίρια και σαν υποδομές και σαν εξοπλισμός και μπορούν να διατίθενται και για άλλες χρήσεις και αυτό θα μπορεί να φέρνει έσοδα στο σχολείο.

Τέταρτον, για την εκκλησιαστική εκπαίδευση, ήταν καιρός, με μεθοδικότητα και περίσκεψη, με αγάπη προς την παράδοσή μας και την Εκκλησία, να φέρουμε αυτές τις μεταρρυθμίσεις στην εκπαίδευση και επιμόρφωση των κληρικών μας, των κατώτερων και των ανώτερων, έτσι ώστε όλα αυτά να συμβάλλουν γενικότερα στο ανέβασμα της ελληνικής κοινωνίας.

Θα κλείσω, κύριε Πρόεδρε, απαντώντας στη «σπέκουλα», που γίνεται, όλο αυτό το διάστημα από την Αντιπολίτευση και ιδιαίτερα από το ΣΥΡΙΖΑ. Τους καταλαβαίνουμε, από ένα σημείο και μετά. Τους ξεπερνά η κοινωνία. Έχουν πρόβλημα πώς να δικαιολογήσουν τον εαυτό τους, απέναντι στους πολίτες, που τους ακολουθούν ακόμη. Αυτά που λέγαμε παλαιότερα, που πίστευαν, στα νεανικά τους χρόνια, γίνονται τώρα. Δηλαδή, άκουσα με προσοχή, ακόμη και μόλις πριν, την αξιότιμη προλαλήσασα, την κυρία Σκούφα, που έφασκε και αντέφασκε. Έλεγε ότι δεν ενισχύουμε τη διδασκαλία. Ίσα - ίσα, η δικιά μας Κυβέρνηση, πέρσι, θέσπισε, πρώτη φορά, τη δωρεάν ενισχυτική διδασκαλία, σε μια σειρά μαθημάτων, μέσα στα σχολεία, μέσα στο ωράριο του σχολείου. Είπε ότι έχουμε υπερσυγκεντρωτισμό. Μα, άλλοι ομιλητές του ΣΥΡΙΖΑ έλεγαν, γιατί να δώσουμε τόση δύναμη στο σχολείο, στη σχολική μονάδα και στον διευθυντή. Ίσα – ίσα, εμείς πήραμε αποφάσεις αποκέντρωσης.

Μας λοιδορούν, όλες αυτές τις μέρες, λέγοντας ότι η Νέα Δημοκρατία στρέφει τους νέους στα ιδιωτικά κολέγια. Ποια ιδιωτικά κολέγια; Πρώτη φορά, δίνεται η δυνατότητα στους αποφοίτους να επιλέξουν, ταυτόχρονα, με τη δεύτερη επιλογή τους, ένα δημόσιο ΙΕΚ, γιατί έχει και από αυτές τις ειδικότητες ανάγκη η κοινωνία.

Άκουσα την κυρία Αναγνωστόπουλου να «διαρρηγνύει τα ιμάτιά της», γιατί, λέει, ότι δεν θα καλυφθούν οι 77.000 θέσεις, που υπάρχουν στα πανεπιστήμια. Γιατί να καταληφθούν οι 77.000, που υπάρχουν στα πανεπιστήμια; Πού είναι οι παλιές σας θέσεις, για διασύνδεση της αγοράς εργασίας, με τη δημιουργία νέων επιστημόνων;

Σε ποια χώρα του κόσμου όλοι οι απόφοιτοι των λυκείων γίνονται και φοιτητές των πανεπιστημίων; Που το είδατε αυτό; Μήπως ακόμη είστε κολλημένοι στις απόψεις, που είχατε, πριν από 30-40 χρόνια, «όχι φραγμούς στη μόρφωση», γιατί θέλατε, τότε, να δημιουργήσετε ένα πνευματικό επιστημονικό προλεταριάτο, για να σας βοηθήσει, σαν πολιορκητικός κριός, να ανατρέψετε την αστική τάξη και να καταλάβετε την εξουσία; Με την πολυκομματική κοινοβουλευτική μας δημοκρατία, οι Έλληνες πολίτες σας εμπιστεύτηκαν το 2015, κυβερνήσατε επί τεσσεράμισι χρόνια και απ’ ό,τι φαίνεται, με τις πολιτικές σας, θα αργήσετε, πολλά χρόνια, για να ξανακυβερνήσετε.

Κλείνοντας, κύριε Πρόεδρε, από τη μια μεριά υλοποιούμε τις προεκλογικές μας δεσμεύσεις και από την άλλη, είμαστε πολύ περήφανοι και ευτυχείς, που βλέπουμε ότι δημιουργούμε σύγκλιση της κοινωνίας με τις πολιτικές, που εφαρμόζουμε, γι’ αυτό και δεν υπάρχουν αντιδράσεις, γιατί είναι αυτό, που θέλει η κοινωνία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Κύριε Πρόεδρε, θα προσπαθήσω να μην αναπτύξω επιθετικότητα, που βγήκε από αρκετούς συναδέλφους, η ώρα είναι περασμένη.

 Καταρχήν, επειδή σας αρέσουν οι δημοσκοπήσεις, θα αναφερθώ και εγώ σε μια δημοσκόπηση του NEWS 247, για τα δύο χρόνια της Νέας Δημοκρατίας, η οποία λέει ότι κατά 70% κρίνουν αρνητικό το έργο στην παιδεία και αυτό, κυρίως, αφορά τη νέα γενιά. Επομένως, η άποψη της κοινωνίας και ποιος την ερμηνεύει και αν την ερμηνεύουν οι δημοσκοπήσεις, νομίζω, ότι είναι ένα καθημερινό ζητούμενο και οφείλουμε όλοι να καταθέτουμε τις απόψεις μας και να κρινόμαστε καθημερινά. Και βεβαίως, η Κυβέρνηση κυβερνάει, όχι ακόμη ο ΣΥΡΙΖΑ.

Η Νέα Δημοκρατία, κατά τη γνώμη μας, αυτό το οποίο κάνει, είναι ότι, με έναν συστηματικό τρόπο, αποδιοργανώνει και συρρικνώνει τους νόμους, στο δημόσιο εκπαιδευτικό σύστημα. Γι’ αυτό και το σύνολο της εκπαιδευτικής κοινότητας βρίσκεται απέναντι. Άρα, στο ερώτημα «για ποιους νομοθετεί η Νέα Δημοκρατία», νομίζω ότι η απάντηση είναι δεδομένη. Όσοι είχαν τη δυνατότητα να έρθουν εδώ, τοποθετήθηκαν απέναντι, ισχύει το ίδιο και για τους γονείς και τους μαθητές, που δεν τους δώσαμε αυτήν τη δυνατότητα.

Μάλιστα, σήμερα, ακούσαμε για τελματωμένα δημόσια σχολεία, που δεν έχουν καταφέρει να εισέλθουν στον 21ο αιώνα ! Αυτό ειπώθηκε από τους υποστηρικτές και τους χρηματοδότες της Νέας Δημοκρατίας, κατά δική τους ομολογία, εδώ στη Βουλή, που είναι οι ιδιοκτήτες των ιδιωτικών σχολείων. Επομένως, η απάντηση είναι ότι η νομοθέτηση, ουσιαστικά, κατεδαφίζει, με συστηματικό τρόπο, το δημόσιο εκπαιδευτικό σύστημα και μάλιστα, δεν ακούσαμε από την Υπουργό, που ελπίζω ότι θα το κάνει, στη συνέχεια, τι ακριβώς θα κάνει, μετά από δύο χρόνια κλειστών σχολείων και πανεπιστημίων, ενώ ετοιμάζεται το δημόσιο εκπαιδευτικό σύστημα - και έτσι πρέπει - να λειτουργήσει, υγειονομικά θωρακισμένο, τον επόμενο Σεπτέμβριο. Αντί να συζητάμε, λοιπόν, αυτά τα μείζονα θέματα, που σας τα έχουμε ζητήσει, πάρα πολλές φορές, έχουμε έναν καινούργιο πόλεμο, με την εκπαιδευτική κοινότητα.

Μιλάτε για την αξιολόγηση των εκπαιδευτικών, μάλιστα, μέχρι πριν κάποιες μέρες, λέγατε ότι εδώ δεν υπάρχουν τιμωρητικές διατάξεις, όμως, σε συνέντευξή σας, στην «ΚΑΘΗΜΕΡΙΝΗ», απειλήσατε εμμέσως τους εκπαιδευτικούς, με πειθαρχικά μέτρα και περικοπές μισθών και μάλιστα με το άρθρο 56, το οποίο προσθέσατε, διαλύσατε κάθε αμφιβολία. Είναι, μάλιστα, μια εκλεπτυσμένη εκδοχή του νόμου Μητσοτάκη- Αρβανιτόπουλου, ο οποίος οδήγησε στη διαθεσιμότητα και στην απόλυση 2.500 εκπαιδευτικούς της επαγγελματικής εκπαίδευσης και επειδή αυτό αμφισβητήθηκε, διαβάζω, επί λέξει, τι έλεγε, τότε, ο κύριος Αρβανιτόπουλος, σε μια συνέντευξή του: «Εμείς, στο Υπουργείο, κάναμε αξιολόγηση δομών και διαδικασιών και συντάξαμε ένα πλαίσιο, ένα πλάνο διαχείρισης του προσωπικού και, εν πάση περιπτώσει, από τους 2.000 εκπαιδευτικούς, που τίθενται σε διαθεσιμότητα, θα βρούμε κάποια λύση, ίσως για το 50% να τους απορροφήσουμε στις υπηρεσίες υγείας και μπορούμε να τους στείλουμε και ως ωρομίσθιους στα δημόσια ΙΕΚ». Πάλι, δηλαδή, το ίδιο σύστημα και το ίδιο σκεπτικό.

Και τι έγινε μετά απ’ αυτό; Πράγματι, είχαμε τη διοχέτευση ενός σημαντικού αριθμού προς την ιδιωτική εκπαίδευση και τα ιδιωτικά κολέγια, πράγμα το οποίο πήγε πίσω, στα χρόνια της πανδημίας και, άρα, ξαναρχόμαστε να νομοθετήσουμε, στην ίδια κατεύθυνση. Επίσης, εδώ, ακούστηκε το υπόδειγμα της Φιλανδίας. Πράγματι, η Φινλανδία αποτελεί ένα σημαντικό υπόδειγμα εκπαιδευτικής πολιτικής.

 Τι κάνει, όμως, ακριβώς, στην αξιολόγηση η Φιλανδία; Καμία σχέση με αυτό, που εσείς περιλαμβάνετε, στο νομοσχέδιο σας.

Βεβαίως, δεν μπορώ να μην αναφερθώ σ’ αυτό, που απασχολεί, αυτή τη στιγμή, την ελληνική κοινωνία. Το «έγκλημα», που λέμε εμείς, ενάντια σε χιλιάδες υποψηφίους των πανελλαδικών εξετάσεων. Σας είχαμε καταθέσει συγκεκριμένη μελέτη. Αλλάζετε, μάλιστα και τα νούμερα. Σας αρέσει, που σας είπαμε ότι πάνω από 20.000 παιδιά μπορεί να μείνουν απέξω. Εσείς δεν μας απαντήσατε ούτε με μελέτες ούτε με προσομοίωση. Αντίθετα, διαρρέατε ότι αυτό το κάνουμε για μικροπολιτικούς λόγους, για να μπαίνουν οι φοιτητές, με λευκή κόλλα στα πανεπιστήμια. Και υπήρχαν διάφορες δηλώσεις, σε αυτήν την κατεύθυνση, όπως του κυρίου Συρίγου, που μιλούσε, με διάφορους αριθμούς, για τον αριθμό των εισακτέων και βεβαίως, αρνήθηκε ο Πρωθυπουργός, τρεις φορές, σε συγκεκριμένες επίκαιρες ερωτήσεις του Αλέξη Τσίπρα να έρθει να απαντήσει. Βγήκαν, λοιπόν, τα αποτελέσματα και είναι πλέον τα πράγματα απολύτως προφανή.

Εσείς είχατε, ως σύστημα, πράγματι, να περιορίσετε τον αριθμό των εισακτέων. Ομολογήστε το, κυρία Υπουργέ. Είναι μια επιλογή, κατά 30%. Τι κάνατε, για να το πετύχετε; Μειώσετε τη χρηματοδότηση στα Ανώτατα Εκπαιδευτικά Ιδρύματα και δεν αναπληρώσατε το προσωπικό των πανεπιστημίων. Μόνο τα συνταξιοδοτηθέντα μέλη ΔΕΠ του 2019 και, άρα, εφόσον τα πανεπιστήμια δεν είχαν τη δυνατότητα, τους εξαναγκάζετε να υλοποιήσουν την ελάχιστη βάση εισαγωγής.

Επομένως, τα πανεπιστήμια, αυτή τη στιγμή, οδηγήθηκαν σε αυτή την επιλογή, με δική σας πίεση και νομίζω ότι αυτή είναι η ουσιαστική απάντηση. Βεβαίως, θα μπορούσατε στο νόμο αυτόν, να έχετε ένα προστατευτικό όριο και εκεί, που πιθανώς τα τμήματα, για δικούς τους λόγους, έβαζαν παράλογες βάσεις, θα μπορούσατε να είχατε φροντίσει να μην παρατηρείται αυτό το φαινόμενο, το οποίο το είπαμε, με πολλούς τρόπους. Παράδειγμα του μαθητή, στον οποίον αναφερθήκαμε, που ενώ έγραψε 21.000 μόρια, δηλαδή 1.850 μόρια περισσότερα από την περυσινή βάση, δεν μπορεί να υλοποιήσει το όνειρό του, να μπει στο Εθνικό Μετσόβιο Πολυτεχνείο ή στο Αριστοτέλειο Πανεπιστήμιο Θεσσαλονίκης. Επειδή αναφερθήκατε και στο Πανεπιστήμιο Ιωαννίνων, από το οποίο προέρχομαι, πρέπει να σας πω ότι εδώ το Πανεπιστήμιο, κατ’ εξαίρεση, με απόφαση της Συγκλήτου, επέλεξε να βάλει τη χαμηλότερη βάση, σεβόμενοι τα παιδιά, που έδιναν εισαγωγικές εξετάσεις, σε συνθήκες πανδημίας. Και γι’ αυτό έχει αυτή τη δυνατότητα. Αν είχε συμπεριφερθεί, με διαφορετικό τρόπο, το παιδί αυτό θα βρισκόταν, εκτός των ανωτάτων εκπαιδευτικών ιδρυμάτων και μάλιστα, για ένα μάθημα, που δεν διδάσκεται, μέσα στην κανονική διαδικασία του σχολείου και απαιτείται οικονομική δυνατότητα ξεχωριστή, για να μπορέσει ένα μάθημα εξεταζόμενο να αξιολογηθεί σε αυτό, για την εισαγωγή του στο πανεπιστήμιο.

Όσον αφορά στο θέμα των ΙΕΚ, γιατί ακούστηκε από πολλούς. Η υποτιθέμενη εναλλακτική προοπτική. Με συγχωρείτε, κυρία Υπουργέ, οι απόφοιτοι των λυκείων, μέχρι τώρα, δεν το είχαν αυτό το δικαίωμα εγγραφής; Το είχαν, με το απολυτήριο τους. Ποια είναι, λοιπόν, η διαφορά; Ποια είναι αυτή η μεγάλη επανάσταση, που θα σπρώξει, μαζικά, τα παιδιά στα ΙΕΚ και μάλιστα, όταν δεν έχετε αναβαθμίσει τον τεχνολογικό τους εξοπλισμό, τις υλικοτεχνικές τους υποδομές; Η ενδυνάμωση, που κάνατε, ήταν μεταφέροντας τα χρήματα από τα 67 διετή προγράμματα, που ήταν στα Ανώτατα Εκπαιδευτικά Ιδρύματα, ως δυνατότητα των παιδιών, με το απολυτήριο των ΕΠΑΛ, τα καταργήσατε και πήρατε αυτή τη δαπάνη και την μετακινήσατε στα ΙΕΚ. Επιπλέον, να ρωτήσω πόσες θέσεις δίνετε στα ΙΕΚ; Υπολογίζουμε ότι μπορεί να χρειαστούν 20.000. Πόσες θέσεις είναι αυτή τη στιγμή διαθέσιμες;

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων)**: Είναι 27.000.

**ΜΕΡΟΠΗ ΤΖΟΥΦΗ**: Ωραία. Περιμένουμε να το δούμε, κυρία Υπουργέ.

 Επιπλέον, πολύ μεγάλη συζήτηση έγινε, αν τα πανεπιστήμια αποτελούν ασανσέρ κοινωνικής εξέλιξης. Σας διαψεύδει και ο ΟΟΣΑ. Όσο υψηλότερο είναι το πτυχίο, τόσο μεγαλύτερη είναι η δυνατότητα απασχόλησης υψηλότερου εισοδήματος και καλύτερης ποιότητας ζωής. Σας το λέει στην Έκθεση της ΕΘΕΑΕ και ο κύριος Μήτκας. Και, βεβαίως, αυτό το οποίο είπατε, για ποσοστό αποφοίτησης 9,17%, πείτε μου πώς έχει υπολογιστεί. Διότι μετράει ενεργούς και μη ενεργούς φοιτητές. Δεν έχουν γίνει εκκαθαρίσεις στα πανεπιστήμια, εδώ και πολλά χρόνια, ενώ το ακριβές νούμερο θα ήταν να διαιρέσετε τους εισακτέους με τους πτυχιούχους. Αν αυτό το κάνετε και το αναγάγετε από το 2013, μέχρι το 2019, τα ποσοστά αποφοίτησης είναι από 60% μέχρι 77%, που είναι εξαιρετικά καλά, σε σχέση με τους ευρωπαϊκούς όρους. Γι’ αυτό και η Eurostat ανεβάζει το ποσοστό των πτυχιούχων των ελληνικών πανεπιστημίων στο 43,7%, που είναι από τα καλύτερα, στην Ευρώπη, σε ηλικίες 25 - 34 ετών, με στόχο να πιάσουν το 45%.

 Άρα, η στόχευση της Ευρωπαϊκής Ένωσης είναι να έχουμε όσο το δυνατόν περισσότερους αποφοίτους, με υψηλότερα προσόντα.

Και άλλη μια παρατήρηση, για τα τμήματα, που είπατε. Κοιτάξτε, προφανώς, δεν υπάρχουν 115 τμήματα, που έγιναν με βουλευτικές τροπολογίες και μπορώ να σας αναφέρω ένα σωρό τμήματα, που ήταν μέσα στο στρατηγικό σχεδιασμό των πανεπιστημίων, που έγιναν με αποφάσεις των Συγκλήτων. Θα σας αναφέρω δύο πολύ χαρακτηριστικά παραδείγματα. Μηχανολόγοι – μηχανικοί, στο Πανεπιστήμιο Ιωαννίνων, ήταν πολύ μεμονωμένα, κυρία Υπουργέ, και το ξέρετε και μάλιστα, αυτά δεν λειτούργησαν ποτέ. Ενώ στο στρατηγικό σχεδιασμό των πανεπιστημίων, ακυρώσατε τμήματα. Σας αναφέρω μηχανολόγους – μηχανικούς, στο Πανεπιστήμιο Ιωαννίνων, που θα ολοκλήρωνε το Πολυτεχνείο και τμήμα Πολιτικών Δημόσιας Υγείας στο ΠΑ.Δ.Α., που το έχουμε πάρα πολύ μεγάλη ανάγκη και που υπήρχαν και τα μέλη ΔΕΠ και οι δαπάνες και η εμπειρία. Και μάλιστα, στη συγκεκριμένη χρονική στιγμή, και εσείς οριζόντια τα καταργήσατε. Είχατε πει, ότι θα τα αξιολογήσετε, μέσω της ΔΕΕ και δεν το κάνατε. Κάνατε οριζόντια διαγραφή των τμημάτων αυτών.

Τελειώνω με δύο τοπικά θέματα, που τα θεωρώ σημαντικά. Το λουκέτο στην Ανώτατη Εκκλησιαστική Ακαδημία της Βελλάς Ιωαννίνων και της Θεσσαλονίκης. Είπατε, ότι εμείς αδιαφορούμε για την εκκλησιαστική εκπαίδευση και τα λοιπά. Πραγματικά, δε μας έπεισαν οι απαντήσεις σας και δεν μας απαντήσατε, γιατί και με ποια κριτήρια, αποφασίσατε το κλείσιμο αυτών των δύο ιστορικών εκκλησιαστικών εκπαιδευτικών ιδρυμάτων, δεδομένου, ότι ο εκπρόσωπος της Διαρκούς Ιεράς Συνόδου, Μητροπολίτης κύριος Αθηναγόρας, είπε ότι η πολιτεία νομοθετεί, δεν είναι δικιά μας υπόθεση.

Δώσατε συγχαρητήρια στα αδέρφια Αντετοκούνμπο και πολύ καλά κάνατε. Λέτε, «Αυτό μας κάνει εθνικά υπερήφανους». Ναι, αλλά αυτό, που χρειαζόμαστε, είναι η ένταξη όλων των παιδιών στην κοινωνία και στην εκπαίδευση. Στα Γιάννενα, δύο μαθητές, που αποτελούν παράδειγμα κοινωνικής ένταξης και παιδαγωγικής συμπερίληψης, απειλούνται, με απέλαση. Έχω ρωτήσει την κυρία Υπουργό και νομίζω ότι δεν αισθάνεται περήφανη να αποκλείσουμε αυτά τα παιδιά και έχουμε τοποθετήσεις και από το Συνήγορο του Πολίτη. Ρωτάω, κυρία Κεραμέως, διότι δεν μου έχετε απαντήσει, όπως δεν απαντάτε, στις κοινοβουλευτικές ερωτήσεις, τι θα κάνετε γι’ αυτά τα παιδιά στο σύνολό τους; Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** ΚύριεΚαράογλου, έχετε το λόγο.

**ΘΕΟΔΩΡΟΣ ΚΑΡΑΟΓΛΟΥ:** Ευχαριστώ πολύ.Κύριε Πρόεδρε, κυρίες και κύριοι συνάδελφοι, ο θυμόσοφος ελληνικός λαός έχει μια παροιμία. «Ό,τι σπείρεις, θα θερίσεις». Η συγκεκριμένη ρήση βρίσκει πλήρη εφαρμογή στο νομοσχέδιο, που συζητούμε, για το νέο σχολείο, αφού, με τις προτάσεις και την ψήφο μας, συμμετέχουμε στη συζήτηση και στην απόφαση, για συνολική αναβάθμιση της πρωτοβάθμιας και δευτεροβάθμιας εκπαίδευσης της χώρας μας. Όλοι μας συμφωνούμε, ότι πρέπει να διαμορφώνει παραγωγικές και σκεπτόμενες προσωπικότητες. Ανθρώπους, που σκέπτονται, αναζητούν και αγαπούν τη γνώση. Άρα, ευθύνη και υποχρέωση όλων όσων νομοθετούμε είναι να προσφέρουμε στα παιδιά μας ένα εκπαιδευτικό σύστημα, που θα συνδέει ξανά την εκπαίδευση, με την παιδεία. Δεν θέλουμε μόνο μαθητές με καλές επιδόσεις και αδιαφορία για τη γνώση. Ούτε, βέβαια μαθητές, που θα αποστηθίζουν απαντήσεις, σε τυποποιημένες ερωτήσεις, αλλά θέλουμε ενεργούς πολίτες, οι οποίοι, μέσω της εκπαιδευτικής διαδικασίας, θα αναγνωρίζουν την αξία και τη συμβολή του σχολείου για την κοινωνία, τον πολιτισμό και, φυσικά, τη δημοκρατία μας.

«Πολιτεία, που δεν έχει σαν βάση της την παιδεία, είναι χτισμένη πάνω στην άμμο» υποστήριζε ο Αδαμάντιος Κοραής και προσωπικά συμφωνώ απόλυτα μαζί του. Γι’ αυτό, αδυνατώ να κατανοήσω με ποιο ειλικρινά σκεπτικό τα Κόμματα της Αντιπολίτευσης θα καταψηφίσουν μία νομοθετική μεταρρύθμιση, η οποία θα προσφέρει στα παιδιά μας ουσιαστικές ευκαιρίες, για ποιοτική εκπαίδευση.

Εάν δεν σταθούμε σήμερα στο ύψος των περιστάσεων, τότε θα είμαστε συνυπεύθυνοι στα διαγενεακά αγάλματα και τις διαιρέσεις του μέλλοντος.

Τον δρόμο μας τον δείχνει η ίδια η κοινωνία, αφού πολλές φορές είναι μπροστά από μας. Σύμφωνα με δημοσκόπηση, που δημοσιεύθηκε, πρόσφατα, σε κυριακάτικη εφημερίδα, επτά στους δέκα συμπατριώτες μας βλέπουν θετικά την αξιολόγηση των εκπαιδευτικών, την καθιέρωση του ορίου φοίτησης και την ελάχιστη βάση εισαγωγής στα πανεπιστήμια, ενώ τρεις στους τέσσερις συμφωνούν, με τη χρήση κάρτας, για την είσοδο στα ΑΕΙ.

Με βάση τα στατιστικά στοιχεία, που μόλις παρέθεσα, αντιλαμβάνεται κανείς ότι η συντριπτική πλειοψηφία των Ελλήνων είναι ώριμοι για μια μεστή μεταρρύθμιση, στο χώρο της παιδείας. Χρησιμοποιώ, σκόπιμα, κύριε Πρόεδρε, τη λέξη «μεταρρύθμιση», διότι θεωρώ ότι το συγκεκριμένο νομοσχέδιο αποδίδει, με ακρίβεια, τον παραπάνω όρο, αφού περιγράφει τη συνολική λογική λειτουργίας και τον γενικό προσανατολισμό του εκπαιδευτικού συστήματος, που αξίζει στα παιδιά μας.

Το νέο σχολείο δεν είναι ζήτημα πολιτικής σκοπιμότητας ούτε πρέπει να αντιμετωπίζεται, ως τέτοιο. Πρωτίστως, αποτελεί θέμα εθνικής στόχευσης.

 Πολύ εύστοχα, άλλωστε, αναρωτήθηκε η Υπουργός Παιδείας, η κυρία Κεραμέως: «Τελικά τι θέλουμε; Θέλουμε εισακτέους ή απόφοιτους;» Εγώ θα προσθέσω: Θέλουμε επιτυχόντες στις πανελλαδικές εξετάσεις ή επιστήμονες; Θέλουμε οι μαθητές των σχολείων μας να ξαναβρούν το χαμένο ενδιαφέρον τους για το μάθημα ή πρέπει να αρκεστούμε σε λαϊκίστικες αντιλήψεις, που καθιστούν δύσκολη υπόθεση την ανόρθωση της παιδείας μας;

 Κυρίες και κύριοι συνάδελφοι, πριν από λίγες ώρες, πριν από λίγα εικοσιτετράωρα, είχα τη δυνατότητα να συναντηθώ, στο γραφείο μου, με δασκάλους και καθηγητές, ανθρώπους, που υπηρετούν τη δημόσια εκπαίδευση, την Πρωτοβάθμια και τη Δευτεροβάθμια και να ανταλλάξουμε απόψεις για το νομοσχέδιο. Απόψεις, που θεωρώ ότι είναι φρόνιμο να σας μεταφέρω, κάποιες επισημάνσεις από αυτές, διότι, άλλωστε, ο χρόνος δεν μας επιτρέπει να επεκταθούμε, διότι πιστεύω ότι οι μάχιμοι εκπαιδευτικοί είναι οι πρώτοι που βοηθούν, ώστε κάθε σχολική πράξη να γίνεται βίωμα στους μαθητές Πρωτοβάθμιας και Δευτεροβάθμιας Εκπαίδευσης.

Οι επισημάνσεις, λοιπόν, που θα ήθελα να κάνω, κάποιες από αυτές, είναι οι εξής. Όλοι μας γνωρίζουμε ότι στον ιδιωτικό τομέα παίζει καθοριστικό ρόλο για την ανάληψη μιας θέσης ευθύνης η εμπειρία, η εμπειρία του εργαζόμενου. Δεν μπορεί, λοιπόν, να αναλαμβάνουν θέσεις ευθύνης εκπαιδευτικού, με λίγα χρόνια εμπειρίας, 12 χρόνια, προκειμένου να αναλάβουν θέση ευθύνης διευθυντή σχολικών μονάδων ή δεκαπέντε χρόνια μόνο για διευθυντές εκπαίδευσης και να μην πριμοδοτούνται τα χρόνια προϋπηρεσίας έμπειρωνεκπαιδευτικών. Θα μπορούσε, προσθετικά, να αυξηθούν τα προαπαιτούμενα όρια εκπαιδευτικής προϋπηρεσίας, με τρία χρόνια επιπλέον, έτσι ώστε να είναι απαραίτητη προϋπόθεση 15 χρόνια προϋπηρεσία, για να κριθεί κάποιος, ως διευθυντής σχολικής μονάδας και 18 χρόνια προϋπηρεσία, για να γίνει κάποιος διευθυντής εκπαίδευσης.

 Είναι πάρα πολύ σημαντικό, πάρα πολύ σωστό και θέλω να συγχαρώ θερμά την Υπουργό Παιδείας και, βεβαίως και όλο το επιτελείο της, όλους τους συνεργάτες της, γιατί βάζει τέλος στα περίφημα «μαϊμού» μεταπτυχιακά και διδακτορικά, που κάποιοι αγόραζαν από ξένες χώρες - είναι αλήθεια αυτό, από γειτονικές χώρες, από ξένες χώρες - με την υποχρέωση να υπάρχει Επιτροπή, η οποία θα εξετάσει την άριστη γνώση της ξένης γλώσσας, στην οποία έχει αποκτηθεί ο μεταπτυχιακός ή διδακτορικός τίτλος σπουδών.

Θεωρώ ότι με αυτόν τον τρόπο «ένα κακό απόστημα σπάει» και σταματάει η δημιουργία «μαϊμού» διδακτορικών, μεταπτυχιακών, που χρησιμοποιούνται, ως τίτλοι σπουδών, για την εξέλιξη κάποιων ανθρώπων στην εκπαίδευση.

Ακόμη, επιγραμματικά, στέκομαι σε κάποιες άλλες προτάσεις. Νομίζω ότι οι τίτλοι σπουδών, οι οποίοι μοριοδοτούνται, συνολικά με 13 μονάδες, θα πρέπει να αυξηθούν, αν είναι δυνατόν στις 15 μονάδες, για να δώσουμε δύο επιπλέον μόρια στους ανθρώπους, στους επιστήμονες, οι οποίοι έχουν διδακτορικό. Σήμερα και με βάση το νομοσχέδιο, βαθμολογούνται με 6 μόρια. Νομίζω ότι είναι πολύ σημαντικός ο τίτλος του διδακτορικού και θα πρέπει να πριμοδοτηθεί, ακόμη περισσότερο, με άλλα δύο μόρια και να πάει στα 8 μόρια.

Τέλος, θα ήθελα να επισημάνω ένα ιδιαίτερα σημαντικό τοπικό μας θέμα, το οποίο, όμως, νομίζω ότι έχει και πανελλήνιες διαστάσεις και είναι πάρα πολύ σημαντικό. Ξέρουμε όλοι μας ότι στην Θεσσαλονίκη, εδώ και χρόνια, λειτουργεί η Ανώτατη Εκκλησιαστική Ακαδημία, η Ακαδημία της Θεσσαλονίκης, η οποία έχει δύο Τμήματα. Το Τμήμα Ιερατικών Σπουδών και το Τμήμα Διαχείρισης Εκκλησιαστικών Κειμηλίων. Με το νομοσχέδιο, δυστυχώς, προβλέπεται η κατάργησή του, όπως η κατάργηση και της αντίστοιχης Σχολής στα Γιάννενα και παραμένουν οι δύο άλλες Σχολές, η μία στην Κρήτη και η μία στην Αθήνα. Θεωρώ ότι είναι σε λάθος κατεύθυνση αυτό. Θεωρώ ότι, με αυτόν τον τρόπο, αφήνουμε ανοιχτή όλη τη Βόρεια Ελλάδα, γιατί νομίζω ότι επιτελούσε ένα πολύ σημαντικό έργο η συγκεκριμένη Σχολή και, ειδικότερα, στέκομαι στο Τμήμα Διαχείρισης Εκκλησιαστικών Κειμηλίων, το οποίο ήταν καταξιωμένο, το οποίο, πρόσφατα, αγόρασε μηχανήματα αξίας τριών εκατομμυρίων και έχει στενή συνεργασία, για την αποκατάσταση εκκλησιαστικών και όχι μόνο κειμηλίων, με τα πολυτεχνεία της χώρας.

 Θεωρώ, λοιπόν, ότι θα πρέπει να επανεξετάσει στη θετική κατεύθυνση η Υπουργός την άποψη αυτή, και αν είναι δυνατόν, να παραμείνει, αν όχι και οι δύο Σχολές, τουλάχιστον η Εκκλησιαστική Ακαδημία Θεσσαλονίκης.

 Πριν κλείσω, συνοψίζοντας, θα ήθελα να πω ότι η μετάβαση από τη μηχανιστική εκμάθηση στην κριτική ανάλυση και σκέψη αποτελεί ένα διαχρονικό μέγα ζητούμενο, για την εκπαιδευτική διαδικασία, στην πατρίδα μας. Οι μαθητές χρειάζονται κίνητρα. Θέλουν όραμα και παραδείγματα. Αυτή την αρχή, λοιπόν, υπηρετεί το νομοσχέδιο του Υπουργείου Παιδείας, που διακρίνεται για την τόλμη, την αποφασιστικότητα, την έμπνευση και την υψηλή στόχευση του.

Παραμερίζουμε τις σκοπιμότητες, δημιουργώντας το σχολείο της καλλιέργειας και της διάχυσης της ιδέας, ώστε να ανυψωθεί, συνολικά, το μορφωτικό επίπεδο των παιδιών μας. Ίσως, έτσι, προσφέρουμε ξανά στην επιστήμη το χαμένο ηθικό πλεονέκτημα της, το οποίο, με αφορμή την πανδημία, έχει αμαυρωθεί, τους τελευταίους μήνες, από όσους έχουν «πιάσει στασίδι» στα τηλεοπτικά παράθυρα και στα μέσα κοινωνικής δικτύωσης διασπείροντας fake news και καινοφανείς θεωρίες. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κύριε συνάδελφε.

Το λόγο έχει ο κ. Αντωνιάδης.

**ΙΩΑΝΝΗΣ ΑΝΤΩΝΙΑΔΗΣ:** Ευχαριστώ, κύριε Πρόεδρε. Καταρχάς, συζητάμε σήμερα ένα νομοσχέδιο αναβάθμισης σχολείου ενδυνάμωσης εκπαιδευτικών. Ακούγοντας τους συναδέλφους του ΣΥΡΙΖΑ, διερωτώμαι, αν ζούμε στην ίδια χώρα. Περιγράφουν μια χώρα του σκότους, των λαθών, των αδικιών, μια χώρα, η οποία βρίσκεται μόνο στη φαντασία τους.

Για να σχολιάσω μερικά από αυτά, τα οποία ακούστηκαν, τα παράδοξα και τα αντιφατικά. Δεν μπορούσαμε να διορίσουμε εκπαιδευτικούς στα πέντε χρόνια διακυβέρνησης ΣΥΡΙΖΑ, γιατί ίσχυε το καθεστώς των 5:1 δηλαδή, 5 αποχωρήσεις 1 διορισμός. Όταν ανακοινώνατε τους 20.000 διορισμούς, το ’17 και το ‘18 δεν το ξέρατε αυτό; Ποιον κοροϊδεύατε τότε; Τους πολίτες; Και πότε λέγατε αλήθεια, τότε ή τώρα; Ξέρετε, ένα κράτος από τα διακόσια, που είναι στα Ηνωμένα Έθνη, ας πάρουμε μόνο αυτά, η Γαλλία, άνοιξε τις πόρτες του πανεπιστημίου και μπήκαν όλοι μέσα. Μάλιστα. Και εμείς, τι θα κάνουμε; Θα πάρουμε μια εξαίρεση και θα αφήσουμε τα υπόλοιπα 199; Εμείς παίρνουμε τον κανόνα.

Οι όψιμοι υπερασπιστές του δημοσίου. Όταν μιλάμε για τα «κακώς κείμενα» του δημοσίου, λένε «μη μας κατηγορείτε, γιατί εμείς κυβερνήσαμε μόνο τεσσεράμισι χρόνια». Και το ξέρουμε ότι κυβερνήσατε μόνο τεσσεράμισι χρόνια και είναι η αλήθεια ότι όλα ό,τι βλέπουμε γύρω μας, τα νηπιαγωγεία, τα γυμνάσια, τα λύκεια, τα πανεπιστήμια, τα γεφύρια, οι δρόμοι, γίνανε επί ημερών Ν.Δ. και κάποιων άλλων Κομμάτων, όχι όμως του ΣΥΡΙΖΑ. Εμείς χτίσαμε αυτό το δημόσιο, το οποίο, όμως, δημόσιο, προσπαθούμε να το διορθώσουμε, γιατί υπάρχουν και οι πολίτες, οι οποίοι δεν εξυπηρετούνται και προσπαθούμε να χτίσουμε μία συμβίωση αρμονική, ανάμεσα στην εξυπηρέτηση των πολιτών, στα δικαιώματα και στην αξιοπρέπεια των εργαζομένων στο δημόσιο. Αυτά έκανε η Ν.Δ..

Έχετε κάνει «σημαία» το φοιτητή, τον Διονύση, που του ευχόμαστε συγχαρητήρια, γιατί πέρασε σε Πανεπιστήμιο της Περιφέρειας. Ακούγοντας σας κάποιος τρίτος, έχει την εντύπωση ότι αυτό το παιδί δεν πέρασε σε πανεπιστήμιο. Τι εννοεί ο ποιητής; Ότι περνώντας σε Πανεπιστήμιο της Περιφέρειας, είναι υποδεέστερο; Θέλω να πάρετε, τώρα, θέση. Δηλαδή, μόνο τα πανεπιστήμια των Αθηνών και της Θεσσαλονίκης υπάρχουν; Όποιον περάσει σε Πανεπιστήμιο της Περιφέρειας, τον «ρίχνουμε στο λάκκο των λεόντων»; Να πάρει θέση ο ΣΥΡΙΖΑ επ’ αυτού.

 Επαναλαμβάνετε «πήρε η Υπουργός το μαχαίρι … και το μαχαίρι … και το μαχαίρι». Ποιο μαχαίρι; Ένα μαχαίρι υπάρχει, το μαχαίρι του λαϊκισμού, που, εν μία νυκτί, πήρατε τα ΤΕΙ και τα μετατρέψατε σε πανεπιστήμια !

Εμείς τι θέλουμε; Εμείς θέλουμε ο φοιτητής να χαίρεται, όταν μπαίνει στο πανεπιστήμιο, γιατί πέρασε στο πανεπιστήμιο, εμείς θέλουμε ο φοιτητής να χαίρεται όταν παίρνει το πτυχίο, γιατί πήρε το πτυχίο, εμείς, όμως, θέλουμε και αυτό το πτυχίο να είναι ένα διαβατήριο, για να ανοίγει επαγγελματικές πόρτες και να μην το πάρει να το κρεμάσει στον τοίχο, ως διακοσμητικό κάδρο. Τέτοια Παιδεία θέλουμε και τέτοια Εκπαίδευση, γιατί ο κόσμος αλλάζει, με ραγδαίους ρυθμούς και είμαστε υποχρεωμένοι και εμείς να μην κρατάμε την Εκπαίδευση στο «ψυγείο», αλλά να κάνουμε τομές και μεταρρυθμίσεις.

Και μοιραία, λοιπόν, έρχομαι τώρα - δεν θα το έλεγα, αλλά θα το πω - να συγχαρώ την Υπουργό, τους Υφυπουργούς, τους τεχνοκράτες του Υπουργείου, τους συμβούλους, γιατί στα δύο χρόνια, έχουν περάσει μια σειρά από νομοσχέδια, κάνουν τομές, μεταρρυθμίσεις, αλλαγές, οδηγούν την Εκπαίδευση μπροστά, οδηγούν την Ελλάδα μπροστά. Τέτοια Παιδεία θέλουμε και δεν έχει μεγάλη αξία που το λέμε εμείς, επειδή είμαστε Βουλευτές της Συμπολίτευσης, σημασία έχει τι λέει η κοινωνία και τι λένε οι πολίτες και οι πολίτες τάσσονται υπέρ αυτών των μεταρρυθμίσεων, γιατί έχουν κουραστεί, με τα λαϊκίστικα συνθήματα και τις φράσεις κλισέ, οι οποίες γεμίζαν τις πλατείες, όπως πριν από λίγο, εδώ με τους αντιεμβολιαστές. Πλατείες, στις οποίες δικά σας στελέχη «κλείνουν τα μάτια», Βουλευτές σας και Υπουργοί και βρίσκονται νοερά μαζί τους και σήμερα, βρίσκονται εδώ και δημιουργούν όλα αυτά τα προβλήματα.

Προχωράμε μπροστά και δεν μας εμποδίζει κανένας, με τις αναχρονιστικές ιδέες και τις εμμονές τις οποίες έχει. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Εμείς ευχαριστούμε, κύριε Αντωνιάδη, το λόγο έχει τώρα η κυρία Καλλιόπη Βέττα.

**ΚΑΛΛΙΟΠΗ ΒΕΤΑ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, οι απόψεις των φορέων και ειδικά αυτών, που εκφράζουν τη ζώσα πραγματικότητα του σχολείου, ήταν αποκαλυπτικές για τις διατάξεις του νομοσχεδίου, που συζητούμε σήμερα. Οι εκπαιδευτικοί της χώρας εξέφρασαν τη βαθιά άρνησή τους σε ένα νομοσχέδιο, το οποίο έχει στον πυρήνα του μια αντιδραστική, πλήρως ιεραρχική λογική, που φλερτάρει με την πλήρη συμμόρφωση με τα κελεύσματα των αξιολογητών και την περιδίνηση, σε ένα κυκεώνα άγρας μορίων και γραφειοκρατίας, που αποσπούν το δάσκαλο από τις παιδαγωγικές του υποχρεώσεις. Την ίδια ώρα, οι πλουραλιστικές και δημοκρατικές δομές, όπως ο Σύλλογος Διδασκόντων, υποβαθμίζεται και εισέρχεται από το παράθυρο η τιμωρητική αξιολόγηση. Αρχικός νεοφιλελευθερισμός στα καλύτερα του, όπως ακριβώς μας έχει συνηθίσει το Υπουργείο Παιδείας και η Κυβέρνηση, ειδικότερα.

Πριν προχωρήσω σε επισημάνσεις επί των άρθρων, θέλω να κάνω μια σύντομη αναφορά στα θέματα, που απασχολούν την επικαιρότητα, τις τελευταίες μέρες και μας απασχόλησαν και εμάς σήμερα εδώ, για την ελάχιστη βάση εισαγωγής. Η ανακοίνωση των ελάχιστων βάσεων εισαγωγής αποτυπώνει, ότι περίπου 38.000 εξεταζόμενοι θα μένουν εκτός πανεπιστημίων, ενώ περίπου 20.000 θέσεις θα μείνουν κενές. Ο σκοπός της Κυβέρνησης επιτεύχθηκε, σε μια περίοδο πανδημίας και τηλεκπαίδευσης μαθημάτων, κενών και ελλείψεων, φόβου της σχολικής κοινότητας, χάρη στην πλήρη απουσία μέτρων.

 Η θέσπιση της ελάχιστης βάσης εισαγωγής πέτυχε απόλυτα τον σκοπό, για τον οποίο θεσπίστηκε, δηλαδή, την απροκάλυπτη πριμοδότηση της ιδιωτικής εκπαίδευσης, καθώς ακόμη και μαθητές, που έγραψαν πολύ καλά στα μαθήματά τους, δεν εισέρχονται στην Τριτοβάθμια Εκπαίδευση. Ήδη, τα ιδιωτικά κολέγια διαφημίζουν τα προγράμματά τους για τη νέα χρονιά και θεωρώ, ότι θα είναι αγνωμοσύνη εκ μέρους τους, να μην μνημονεύουν την Κυβέρνηση, ως χρυσό χορηγό, για την οικονομική τους επιτυχία.

Το δεύτερο αφορά την έναρξη των σχολείων για τη νέα χρονιά. Πέρσι, πάλι τον Ιούλιο, με κλειστά τα σχολεία, είχατε νομοθετήσει όλες τις προτάσεις των μεγάλων ιδιωτικών σχολαρχών, οι οποίοι, μάλιστα, εκτός από την ευγνωμοσύνη τους, παραδέχθηκαν ότι σας χρηματοδοτούσαν. Εμείς, όπως και η επιστημονική κοινότητα, σας επισημάναμε, ότι θα έχουμε δεύτερο κύμα πανδημίας και μας καθησυχάζατε, ότι όλα θα πάνε καλά. Το αποτέλεσμα είναι ότι είχαμε παγκόσμιο ρεκόρ στη διάρκεια κλειστών σχολείων, όπως και αποχής από την τηλεκπαίδευση, ενώ την ίδια ώρα, οι πρωτοβουλίες σας, όπως οι μάσκες- αερόστατα, προκάλεσαν τη θυμηδία όλων των Ελλήνων πολιτών. Περιμένουμε να δούμε, αν τουλάχιστον φέτος θα φανείτε αντάξιοι της ευθύνης σας.

Επί των άρθρων. Θέλω να αναφερθώ σε μερικά συγκεκριμένα σημεία του νόμου.

Κατάργηση, χωρίς καμία αποτίμηση του θεσμού, πολιτικές, περιφερειακά κέντρα, που είχε προωθήσει ένα ισότιμο και διεπιστημονικό χαρακτήρα εντός της σχολικής κοινότητας.

Επίσης, το νομοσχέδιο δημιουργεί ένα αριθμό στελεχών, με μια αυστηρή ιεραρχική δομή, με καθοριστικό το ρόλο του συμβούλου, των διευθυντών, αγνοώντας την εκπαιδευτική καθημερινότητα των σχολείων. Συμβούλιο Επιλογής, δε, από τα 5 μέλη των Συμβουλίων, τα 3 μέλη είναι διορισμένα μέλη, χωρίς κριτήρια. Εκδιώκονται πλήρως οι εκπρόσωποι των εκπαιδευτικών.

Αναφορικά με τις διαδικασίες επιλογής και τοποθετήσεις στελεχών. Και εδώ οι συλλογικές διαδικασίες, σε επίπεδο εκπαιδευτικής βάσης, ενισχύεται η εξουσία του διευθυντή του σχολείου, ενώ οι διορισμοί υποδιευθυντών, εφόρων, υπευθύνων και αναπληρωτών γίνονται, ύστερα από απόφαση ή πρόταση των διευθυντών και όχι των συλλόγων διδασκόντων.

Ο διευθυντής, δε, αποφασίζει για την υλοποίηση εξοντωτικών εργασιών, την ενδοσχολική επιμόρφωση, τον ορισμό υποδιευθυντών, υπευθύνων για κάθε μάθημα. Αποφασίζει, αν θα μπει κάποια έρευνα στο σχολείο ή πρακτική άσκηση εκπαιδευομένων. Και αυτό, όχι μόνον σε δημόσια, αλλά και σε ιδιωτικά εκπαιδευτικά ιδρύματα. Αποφασίζει ακόμη και για το ποιοι όμιλοι ενδιαφέροντος θα λειτουργήσουν και ποιοι εκπαιδευτικοί θα τους αναλάβουν.

Για την τιμωρητική αξιολόγηση, το άρθρο 56. Είναι μια διάταξη, που δεν υπήρχε στη διαβούλευση. Προβλέπει ρητά ότι η παράλειψη εκτέλεσης του υπηρεσιακού καθήκοντος της αξιολόγησης, συνιστά ειδικό πειθαρχικό παράπτωμα, τόσο με μισθολογικές επιπτώσεις, όσο και στο επίπεδο της διεκδίκησης θέσεων. Τιμωρία σε όσους υλοποιούν αποφάσεις, δηλαδή, των συνδικαλιστικών οργάνων. Είναι δημοκρατική τομή αυτή ή φανερώνει μια εμμονή, που οξύνθηκε από την αποδοκιμασία του 90% -95% των εκπαιδευτικών, αναφορικά με τις επιλογές σας και τις εκλογές των αιρετών;

Η αξιολόγηση, να πούμε, για άλλη μια φορά- είναι μια εύλογη και εθνική διαδικασία που προϋποθέτει, όμως, την παροχή των κατάλληλων μέσων, όπως και την αποσαφήνιση ενός διάφανου οδικού χάρτη, που θα περιλαμβάνει, πρωτίστως, την επιμόρφωση και τη συμπαράσταση. Και επ’ ουδενί την τιμωρία, την οποίαν εσείς, με αυτό το νομοσχέδιο, επιλέγετε.

Κυρίες και κύριοι συνάδελφοι, το νομοσχέδιο, που έχουμε μπροστά μας, δεν ξεφεύγει από την κυβερνητική τακτική. Δηλαδή, απουσία διαβούλευσης με τους φορείς, σκληρός νεοφιλελευθερισμός, διαστρέβλωση των εννοιών. Παραδείγματος χάριν, διαβάζω «αναβάθμιση και ενδυνάμωση του σχολείου», όταν, στην πραγματικότητα, αναβαθμίζεται η εξουσία των λίγων και ενδυναμώνεται ο φόβος και η αδράνεια, σε μια σχολική μονάδα. Ακόμα και η άτακτη υποχώρηση της Κυβέρνησης, σχετικά με το πρωτάκουστο μέτρο της διάρκειας των μαθητών, μέσα σε ένα σχολείο, σε καλούς και εξοβελιστέους, φανερώνει την πολιτική του Υπουργείου. Αποθέωση των διακρίσεων και αύξηση της κινητικότητας, την ίδια ώρα, που, σε άλλον άξονα, η διεκπεραίωση συμφερόντων και η πριμοδότηση των αρεστών είναι η πρώτη προτεραιότητα.

Σε αυτό το σχολείο, είμαστε κάθετα αντίθετοι και καλούμε κάθε μαθητή, γονιό και δάσκαλο, κάθε πολίτη, να εντείνει την αποδοκιμασία του, να μετατρέψει την οργή του σε αγώνα, ώστε σύντομα αυτές οι αναχρονιστικές μεθοδεύσεις να γίνουν παρελθόν. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε την κυρία Βέττα. Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, όταν μιλάμε για ένα νομοσχέδιο, που αφορά το μέλλον των παιδιών μας και των παιδιών των παιδιών τους, πρέπει να συνθέτουμε προτάσεις λογικής και προτάσεις καρδιάς, ένα νομοσχέδιο, το οποίο θέλει τη διαβούλευσή του, θέλει τη βαθιά του σκέψη και τον προβληματισμό του.

«Σχόλη». Η λέξη «σχόλη», τι σημαίνει; Σημαίνει συζήτηση, σημαίνει ανεμελιά. Αυτό που οι Έλληνες και οι Ρωμαίοι πίστευαν ότι, για να περάσεις με τον καλύτερο τρόπο τον ελεύθερο σου χρόνο, είναι η συζήτηση. Αυτή είναι η έννοια «σχόλη, σχολειό, σχολείο».

Σήμερα, ρωτάς το παιδί και μόλις έρχεται η εποχή να πάει στο σχολείο ή θα νυστάζει από την πρώτη δημοτικού ή θα βαριέται. Θα το θεωρεί βαρετό, διότι δεν το αγαπάει, από τα πρώτα του βήματα.

Δημιουργούμε ένα σχολείο κλισέ με τη βαθμολαγνεία του, με ένα εκπαιδευτικό σύστημα αρκετών δεκαετιών, το οποίο προσπαθεί να εξειδικεύσει τα παιδιά, κατά το δοκούν, με την εκάστοτε κυβερνητική πολιτική, ενδεχομένως και με τη νοοτροπία, όπως είναι διασπαρμένη. Κάποιος μεγάλος συγγραφέας είχε πει «ο μέτριος δάσκαλος μιλάει, ο καλός δάσκαλος εξηγεί, ο εξαιρετικός δάσκαλος δείχνει, ο μεγάλος δάσκαλος εμπνέει». «Δάσκαλος» είναι βαριά λέξη. Σήμερα, θέλουμε να έχουμε υπερήφανους δασκάλους, καλά αμειβόμενους, αλλά δέχονται και τα πυρά της κοινωνίας. Αν δείτε, σε όλα τα μήκη και τα πλάτη της γης, οι διακοπές των δασκάλων είναι απαραίτητες. Είχα περάσει στην Παιδαγωγική Ακαδημία και δεν πήγα ποτέ. Έχω γυναίκα εκπαιδευτικό, δασκάλα, ο ίδιος δεν μπορούσα να είμαι δάσκαλος. Είναι δύσκολο, ψυχοφθόρο επάγγελμα.

Η αξιολόγηση, κυρία Υπουργέ, δεν είναι αρχαία λέξη, είναι μοντέρνα λέξη. Άξιον ήταν. Ο Θουκυδίδης, κάποτε, στα απομνημονεύματα του στον Πελοποννησιακό Πόλεμο είχε πει τη λέξη «αξιολογότατο», αλλά η λέξη «αξιολόγηση», που προέρχεται από το «άξιος» και «λέγω», είναι κάτι μοντέρνο. Το θέμα είναι πώς την θέλουμε την αξιολόγηση. Εμείς, ως Ελληνική Λύση, θα πούμε «ναι, στην αξιολόγηση». Κανείς δεν είναι στο απυρόβλητο και γηράσκω αεί διδασκόμενος, θα μπορούσε να πει κάποιος, με επιμορφωτικά σεμινάρια, γιατί είναι καλό να προικιστεί και να βάλει περισσότερα βέλη στη φαρέτρα του, αλλά με έναν διευθυντή και έναν υποδιευθυντή και έναν μέντορα σχολικό σύμβουλο, θα μπορεί να αξιολογηθεί, σε ένα οικείο σχολικό περιβάλλον, ένας δάσκαλος; «Κρέοντας» θα γίνει και πάλι ο διευθυντής του σχολείου, θα έχει μία υπερεξουσία και δεν είναι η πρώτη φορά, που το κάνετε ως Κυβέρνηση. Το κάνατε στο επιτελικό κράτος να σας θυμίσω, που υποβαθμίσατε το δημοτικό συμβούλιο, δηλαδή, την «Εκκλησία του Δήμου», τη σύνθεση πολιτών και δώσατε περισσότερες αρμοδιότητες στην οικονομική επιτροπή. Το ίδιο έχει κάνει ο κ. Αυγενάκης, στην ίδια Επιτροπή Μορφωτικών Υποθέσεων, στο Υπουργείο Πολιτισμού, που δίνει πολλές εξουσίες στον εκάστοτε Υπουργό. Άρα, μιλάμε από την περίπτωση του διευθυντή σχολείου, πάλι σε ένα συγκεντρωτισμό εξουσιών κρεοντικού τύπου. Έτσι, θα διοικήσουμε; Ναι, στην αξιολόγηση, αλλά με δίκαια κριτήρια.

Επικαλεστήκατε το φινλανδικό μοντέλο. Η πρώτη μεταρρύθμιση των Σκανδιναβών έγινε το 1993, επιχειρήθηκε το 1998 και επειδή έγιναν κάποια λάθη, μετά το 2008. Εκεί αξιολογούνται οι εκπαιδευτικές βαθμίδες, αλλά από μεγάλα, διευρυμένα συμβούλια, καθώς υπάρχει αποκεντρωτικός χαρακτήρας, στα φινλανδικά σχολεία, αλλά εκεί συνδράμει και η τοπική αυτοδιοίκηση. Δεν έχουμε ωριμάσει εμείς πολύ, για να προχωρήσουμε στο φινλανδικό μοντέλο. Άκουσα την κυρία Υπουργό να λέει, ότι σε αυτό, που θα δημιουργήσουμε στις σχολικές μονάδες, να μπορούν να δέχονται δωρεές, βάζουμε στο νομοσχέδιο τη λέξη «δωρεά» και όχι τη λέξη «χορηγία» και επειδή είστε και νομικός, κυρία Υφυπουργέ, κυρία Μακρή και υπηρετείτε τη νομική επιστήμη, προσπαθώ να εξηγήσω ποια είναι η διαφορά, ανάμεσα στη χορηγία και στη δωρεά. Σύμφωνα, λοιπόν, με το άρθρο 496 του Αστικού Κώδικα και με το Νομικό Συμβούλιο του Κράτους, το οποίο έχει αποφανθεί, με απόφαση 430/93, που διαβάζω, στο λίγο χρόνο, για να μπορέσω να ερμηνεύσω, η χορηγία με τη δωρεά δεν έχει τεράστια διαφορά, αρκεί να μην υπάρχει η έννοια διαπλοκής και ανταλλάγματος στο δωρητή, στο χορηγό. Είθισται ο δωρητής να γίνεται λιγότερο πλούσιος από τη δωρεά, που κάνει, αλλά κι αυτό δεν είναι απαραίτητο. Υπάρχει μία αμφοτεροβαρής σύμβαση, λένε οι νομικοί, δηλαδή, οι συνάδελφοί σας, που δεν απέχει πολύ η δωρεά με τη χορηγία. Αυτό το λέω, διότι σε περιοχές τουριστικές, σε περιοχές εύπορες, θα υπάρχουν σχολεία, που θα μπορούν να έχουν τις απαραίτητες δωρεές, από κάποιους χορηγούς ή από κάποιους δωρητές - πείτε το όπως θέλετε, να μην παίζουμε με τις λέξεις, αν και σαν έννοιες δεν απέχουν πολύ η μία από την άλλη, σύμφωνα με το πνεύμα των νομικών - θα έχουμε σχολεία δύο και τριών ταχυτήτων, που ήδη έχουμε. Κάποια σχολεία θα έχουν δωρεές και δεν ξέρω, αν οι δωρεές μπορεί να είναι και από κάποιους γονείς μαθητών εκεί μέσα, να έχουμε και τα εισιτήρια, που θα έχουν τη δυνατότητα, να έχουν σύμπραξη και με κάποιες ΜΚΟ, που εμείς, όταν ακούμε ΜΚΟ, όπου δεν υπάρχει αρχείο, «βγάζουμε σπυριά», απέναντι στην ιδεολογική μας πλεύση και μου λέτε, ότι τα σχολεία θα μπορούν, το απόγευμα, στην έννοια του εθελοντισμού, να κάνουν κάποιες παραστάσεις, ενδεχομένως και με εισιτήριο;

 Αν είναι δυνατόν! Αν είναι δυνατόν να γίνει αυτό! Διότι, σχολεία, που θα έχουν δωρητές, θα έχουν και την υλικοτεχνική υποδομή ή, αν θέλετε, θα είναι σχολεία ενός άλλου επιπέδου. Ενώ, στην εκπαίδευση - παιδεία τι πρέπει να δούμε, όπως είναι το σχολείο; Είναι ακρογωνιαίος λίθος το δημοτικό. Η αφετηρία είναι η ίδια, ο τερματισμός των γνώσεων σίγουρα είναι διαφορετικός, ανάλογα με τις δυνατότητες, κοινωνικές, οικονομικές και βιολογικές, αν θέλετε, για να σπουδάσει κάποιος και να παίρνει τίτλους, πτυχία ή μεταπτυχιακούς τίτλους.

 Σε ό,τι αφορά τώρα τα μόρια, επειδή υπάρχει αυτή η βιομηχανία μεταπτυχιακών, εγώ να θυμίσω ότι υπάρχει μια άλλη βιομηχανία στο διαδίκτυο με κάτι proficiency, που κυκλοφορούν. Είπατε κάτι για τις γυναίκες, από το νόμο Γαβρόγλου. Εδώ, να μην αδικήσω, η παιδεία είναι γένους θηλυκού και το θηλυκό μυαλό γεννά. Το 80%, στην πρωτοβάθμια εκπαίδευση της Φιλανδίας, είναι γυναίκες. Και τις τιμούμε και τις σεβόμαστε και τις εμπιστευόμαστε, διότι, σήμερα, πολλοί επιστήμονες, που έχουν διαπρέψει, από τη δασκάλα του χωριού τους πήραν τα πρώτα βήματα και τα πρώτα μαθήματα και γαλουχήθηκαν, ως χαρακτήρες.

 Ολοκληρώνω, με την εκκλησιαστική εκπαίδευση. Μίλησε ο Σεβασμιότατος, ο κ. Αθηναγόρας και τον άκουσα, αλλά εδώ, κυρία Υπουργέ, έχετε πάρει επιστολές και από άλλους μητροπολίτες. Ο Μητροπολίτης, στη δική μου εκλογική περιφέρεια, Σερρών και Νιγρίτης, ο κ. Θεολόγος, με επιστολή, που απέστειλε, λέει ότι υποβαθμίζετε την εκκλησιαστική εκπαίδευση - παιδεία από μία Ακαδημία της Θεσσαλονίκης και των Ιωαννίνων βέβαια, η οποία έχει συνδράμει τα μάλα σε ανθρώπους, οι οποίοι έχουν αποφοιτήσει και έχουν φύγει σε ορθόδοξες χώρες, εκτός Ελλάδος. Άρα, μην υποτιμούμε την αίγλη, το κύρος, την αξιοπιστία, την ακτινοβολία και την εμβέλεια, που έχει η συγκεκριμένη ακαδημία.

Ολοκληρώνω, με μία κουβέντα, για την εκκλησιαστική εκπαίδευση. Είναι λάθος η συγχώνευση, που από τέσσερις γίνονται δύο. Διότι, εδώ πρόκειται για ορθόδοξο πνεύμα, πρόκειται για ελληνικές σχολές ορθόδοξου πνεύματος, που μεταλαμπαδεύουν αυτό το πνεύμα, είναι πρεσβευτές, είναι ακτινοβολία και σε άλλα κράτη. Υποβαθμίζουμε το λίβελο, που λένε και οι Λατίνοι, το επίπεδο.

 Σε ό,τι αφορά τους διορισμούς, γιατί είναι πολύ βασικό, σας έχουν αποστείλει επιστολές ομοϊδεάτες σας βουλευτές, διότι υπάρχουν πολύτεκνοι αδιόριστοι, από το 2010, με το ν.3255 του τότε Κωνσταντίνου Καραμανλή, που ήρθε η κυρία Διαμαντοπούλου, με το ν.3448, που τον κατήργησε και είναι αδιόριστοι, ενώ το δικαιούνται, 250 στον αριθμό. Αν θέλουμε, να συνδράμουμε στο δημογραφικό. Και ενώ αυτό έχει ξεπεραστεί και από συναδέλφους αστυνομικούς, στο Νομικό Συμβούλιο του Κράτους, δεν τους διορίζετε και υπάρχουν άνθρωποι αδιόριστοι, από το 2008, που είναι αδικημένοι, ενώ κάποιοι συνάδελφοί τους, που προσέφυγαν στα δικαστήρια, δικαιώθηκαν και επειδή αυτοί δεν προσέφυγαν στα δικαστήρια, παραμένουν αδιόριστοι. Θα τα πούμε και αναλυτικότερα, διότι είναι κοινωνικά ζητήματα κάποιων ανθρώπων και κάποιων ομάδων, που το δικαιούνται. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Στυλιανίδης.

**ΕΥΡΙΠΙΔΗΣ ΣΤΥΛΙΑΝΙΔΗΣ:** Θέλω να ευχαριστήσω και να πω ότι όταν γίνεται η συζήτηση για την εκπαίδευση, ιδιαίτερα στο ναό της δημοκρατίας, δηλαδή στο Κοινοβούλιο, αναδεικνύεται και το βάθος της παιδείας και η ποιότητα του πολιτισμού μας.

Επειδή, παρακολουθώ τη κουβέντα, από την πρώτη στιγμή, θέλω να επισημάνω ότι κάποιοι συνάδελφοι, ίσως, δεν έδειξαν το βάθος, τη βαρύτητα, την ευθύνη και την ψυχραιμία, που χρειάζεται, σε μία τέτοια συζήτηση, η οποία αφορά το μέλλον της νεότερης γενιάς της χώρας μας και περιορίστηκαν σε προσωπικές επιθέσεις, εναντίον της Υπουργού, σε μια εμπάθεια ανεξήγητη, σε μία πόλωση, η οποία μάλλον αποπροσανατολίζει, παρά φωτίζει τους προβληματισμούς, που εμπεριέχονται στο μεταρρυθμιστικό αυτό νομοσχέδιο και αυτό οφείλω να το επισημάνω. Όχι όλοι, κάποιοι. Αλλά, καλό θα ήταν να μην υπάρχουν και αυτοί.

Η Αντιπολίτευση βάζει διλήμματα ξεπερασμένα. Εάν θα είναι σημαντική η συμβολή του ιδιωτικού ή του δημόσιου τομέα, εάν θα πρέπει να ενοχοποιούνται οι χορηγίες ή όχι κ.λπ.. Αυτά έχουν ξεπεραστεί. Σήμερα, αυτό το οποίο θα έπρεπε να συζητάμε, είναι η ποιότητα, πρωτίστως και βεβαίως μαζί και η προσβασιμότητα για κάποιους, οι οποίοι δεν έχουν την οικονομική δυνατότητα να αγγίξουν τον πυρήνα μιας ποιοτικής εκπαίδευσης, για να μπορέσουν να μπουν στην κοινωνική κινητικότητα. Αυτό θα έπρεπε να συζητάμε και αυτό θα έπρεπε να μας προβληματίζει. Νομίζω, ότι εκεί είναι προσανατολισμένο και το νομοσχέδιο αυτό.

Θα έλεγα, συμπυκνωμένα, λοιπόν, κύριε Πρόεδρε ότι είναι τρεις λέξεις – σύμβολα, οι οποίες εμπεριέχουν τον πυρήνα της μεταρρύθμισης: Αξιολόγηση, ποιότητα, αποτελεσματικότητα. Οι διαδικασίες, οι οποίες επιδιώκουν αυτούς τους τρεις ξεκάθαρους στόχους, είναι, πρώτον, η αναδιοργάνωση. Εκεί εγώ έχω να πω ότι είναι σημαντικό ότι για πρώτη φορά περιγράφεται ένα καθηκοντολόγιο, για τους ρόλους, που προβλέπονται, τόσο στη διοίκηση όσο και στην εκπαιδευτική διαδικασία του συστήματός μας.

Δεύτερον, η στελέχωση, η οποία συνδέεται, σε κάθε περίπτωση, με την επιμόρφωση και την καταρχήν επιμόρφωση, αλλά και τη δια βίου επιμόρφωση, διότι τρέχουν οι εξελίξεις και πρέπει και οι εκπαιδευτικοί και διοικητικά στελέχη να συμμετέχουν και να τις παρακολουθούν. Να πω ότι ανάλογη προσπάθεια στελέχωσης, με διορισμούς και τέτοιου είδους επιμόρφωση, είχαμε επιδιώξει, το 2008. Έμεινε, δυστυχώς, στη μέση, για πολλά χρόνια και χαίρομαι, που η σημερινή ηγεσία επαναφέρει αυτή τη λογική, που, αν τότε είχε εφαρμοστεί και είχε υιοθετηθεί από τις επόμενες Κυβερνήσεις, θα ήμασταν σε πολύ καλύτερο επίπεδο, σήμερα.

Τρίτο σημείο είναι η αξιολόγηση. Η αξιολόγηση συνδέεται και με τη λογοδοσία, την αρχαία ελληνική λογοδοσία. Δεν μπορεί κάποιος να αναλαμβάνει ό,τι πολυτιμότερο έχουμε, δηλαδή, το μέλλον των παιδιών μας και να μην λογοδοτεί, αν υλοποιεί σωστά αυτή την αποστολή, που ανέλαβε.

 Και βεβαίως, η αποκέντρωση. Σημαντικό στοιχείο η αποκέντρωση, διότι περνούν ευθύνες στην περιφέρεια, που όλοι και πάντα το ζητούσαμε, περνούν στο νόμο, ανεξαρτήτως αν είναι κάποιος σύμβουλος, αν είναι επόπτης, αν είναι εκπαιδευτικός, αν διοικεί ένα σχολείο και την περνούν και στη σχολική μονάδα.

 Εδώ, θα πρέπει να διαχωρίσουμε τα στελέχη της διοίκησης της εκπαίδευσης από τους ίδιους εκπαιδευτικούς. Είναι δύο διαφορετικές κατηγορίες και πρέπει να αντιμετωπίζονται, με διαφορετικά κριτήρια. Σε κάποιες περιπτώσεις, όμως, γιατί αυτό γίνεται, πιστεύω, ότι θα μπορούσαμε να το δώσουμε, με μεγαλύτερη έμφαση, στο μέλλον.

 Ένα τελευταίο σημείο ποιοτικό είναι διεπιστημονικότητα, την οποία ανέλυσε η Υπουργός, προηγουμένως, αλλά και άλλοι συνάδελφοι. Θεωρώ ότι είναι σημαντικό το ότι αναπτύσσονται πεδία, τα οποία παρακολουθούν τις σύγχρονες εξελίξεις, το περιβάλλον, την ψηφιακή σύγκλιση. Η φυσική αγωγή, μαζί με την διατροφή, η υγεία, οι σχολικές δραστηριότητες, οι συλλογικές προσπάθειες, μέσα από τη σύνδεση των σχολείων, μεταξύ τους. Η σύνδεση με την αγορά εργασίας, που τόσο πολύ την φοβάται η Αριστερά και δεν καταλαβαίνω. Δηλαδή, γιατί σπουδάζουν τα παιδιά; Δεν σπουδάζουν, για να βρουν δουλειά, την επόμενη μέρα; Δεν πρέπει, λοιπόν, να επιλέγουν επαγγέλματα του μέλλοντος και όχι πόλη για φοιτητική ζωή; Δεν πρέπει να έχουν συμβούλους, που θα τους καθοδηγούν, σε κάποια επαγγέλματα, που μπορεί να αφορούν και την ελεύθερη αγορά; Αυτό θα πρέπει να αποβληθεί, ως ιδεοληψία, για να μπορέσουμε να πάρουμε τις σωστές αποφάσεις.

Εκτιμώ, λοιπόν, ότι θα πρέπει στη συζήτηση, η οποία θα γίνει και στην εφαρμογή, που θα ακολουθήσει, να διαχωρίσουμε τα ζητήματα της διοίκησης, από την ίδια τη διδακτική και εκπαιδευτική διαδικασία, γιατί άλλη επένδυση πρέπει να κάνουμε στα στελέχη διοικήσεως και άλλη στα στελέχη τα διδακτικά και τα ερευνητικά.

Δύο πιο συγκεκριμένες επισημάνσεις. Θα ήθελα να σταθώ στο άρθρο 33, παράγραφος 2 και να παρακαλέσω την κυρία Υπουργό να ξαναδεί δύο σημεία. Πρώτα απ’ όλα, να πω ότι εκδόσεις επιστημονικού περιεχομένου και βαρύτητας κάνουν και τα ίδια τα πανεπιστήμια, που είναι νομικά πρόσωπα δημοσίου δικαίου, άλλα και ιδρύματα, ινστιτούτα, όπως είναι της ΓΣΕΕ, όπως είναι του ΣΕΒ, όπως είναι τα επιμελητήρια, που τρέχουν έρευνες, που συνδέουν την αγορά εργασίας, με την εκπαίδευση. Επομένως, θα πρέπει, ενδεχομένως, κάποιες δημοσιεύσεις, που βγαίνουν και από τέτοιους φορείς, να μετρούν στα μόρια, κατά την αξιολόγηση των στελεχών.

Όπως, επίσης, θα πρέπει να δούμε φέτος να μην αιφνιδιάσουμε τους αξιολογούμενους. Εκεί που χρειαζόμαστε, δηλαδή στην παράγραφο Ν, ISBN και ISSN. Δεν το ξέρουν αυτό αυτοί, που θα κριθούν, παρόλα αυτά συμμετείχαν σε συνέδρια και αν το ξέρανε, θα μπορούσαν να έχουν διασφαλίσει μια τέτοια πιστοποίηση. Μήπως θα πρέπει φέτος να αντιμετωπιστούν, λοιπόν, με μεγαλύτερη ελαστικότητα;

Να πω ότι η αξιολόγηση των στελεχών, ορθώς, επισημαίνει και το νομοσχέδιο ότι δεν πρέπει να είναι μία φορά μόνο άπαξ, αλλά πρέπει να είναι διαρκής και περιοδική και, κάθε φορά, να βάζει και τα καινούργια ζητήματα, που ανακύπτουν.

 Θεωρώ σημαντική καινοτομία την ελεύθερη επιλογή συγγράμματος, διότι μας βάζει σε μια εποχή, που άλλες χώρες έχουν μπει, εδώ και δεκαετίες. Ο σύμβουλος, ο μέντορας, όπως λέγεται, είναι του μαθητή. Είναι μια πολύ καλή αναφορά, που προσπαθεί να αποκαταστήσει τη σχέση εκπαιδευτικού - μαθητή. Δεν πρέπει να ξεχνούμε ότι πρέπει να είναι μαθητοκεντρικό το σύστημα. Από εκεί πρέπει να ξεκινούμε. Οι καλοί εκπαιδευτικοί αυτό όχι μόνο το ασπάζονται, αλλά το υπηρετούν, με ευσυνειδησία. Δεν το κάνουν, όμως, όλοι. Αυτοί που δεν το κάνουν, θα πρέπει να το αντιληφθούν, ότι είναι η κυρίαρχη αντίληψη, που όλοι εμείς υπηρετούμε.

Μια δεύτερη επισήμανση είναι του άρθρου 112, που αναφέρεται στην εξαίρεση για την Αθωνιάδα Σχολή. Εκεί, έχει ζητηθεί και από τον Μητροπολίτη, το πρωί, για το Εκκλησιαστικό Γυμνάσιο και Λύκειο της Ξάνθης. Θέλω να επιμείνω σε αυτό. Είδα ότι ο κ. Φίλης αντέδρασε, αλλά να του πω, ότι εδώ και μία δεκαετία, έχει χαλάσει η ισορροπία μεταξύ των στοιχείων στη Θράκη, γιατί η Εκκλησία δεν είχε την απαιτούμενη βοήθεια, για να καλύψει θέσεις κληρικών, μορφωμένων, εκπαιδευμένων και να ισορροπήσει, αν θέλετε με τους Ιμάμηδες, που εμείς πάλι είχαμε θεσμοθετήσει τον διορισμό τους, ως ιεροδιδασκάλους, από το ελληνικό δημόσιο, για να μην παίρνουν μαύρα χρήματα από ξένα κέντρα εξουσίας. Πρέπει, λοιπόν, να δώσουμε την ευκαιρία, γιατί αυτή η Σχολή της Ξάνθης έχει βοηθήσει την τοπική Εκκλησία, όλες τις Μητροπόλεις να καλύψουν αυτό το κενό, ώσπου τουλάχιστον να έχουμε διασφαλίσει τα ποιοτικά στάνταρντ, τα οποία θέλουμε για την εκκλησιαστική εκπαίδευση.

Μια καταληκτική παρατήρηση. Θεωρώ ότι είναι σημαντικό βήμα προς τα μπρος αυτή η προσπάθεια και συγχαίρω την πολιτική ηγεσία του Υπουργείου. Θέλω, όμως, να κάνω από διαστροφή, αν θέλετε, ως νομικός και συνταγματολόγος, μία παρατήρηση. Το περιεχόμενο είναι καλό, είναι καλό και προς σωστή κατεύθυνση. Θα προτιμούσα να υπάρχει, όμως, ένας νόμος πιο λιτός, ο οποίος θα βάλει τους βασικούς άξονες και τις βασικές κατευθύνσεις του μεταρρυθμιστικού έργου, που θα ακολουθήσει και να εξουσιοδοτεί τη διοίκηση να κινηθεί, με μεγαλύτερη ταχύτητα και ευελιξία, γιατί έτσι θα προβλέψουμε, γρηγορότερα και αποτελεσματικότερα, λεπτομέρειες, που, ενδεχομένως, ο κοινός νομοθέτης δεν μπορεί να δει και θα μπορέσουμε, με μεγαλύτερη ταχύτητα, να παρακολουθήσουμε τις εξελίξεις, που κάθε μέρα, γύρω μας, είναι απίστευτα γρήγορες. Πιστεύω, ότι σε μία μελλοντική πρωτοβουλία, θα ήταν προτιμότερο εργαλείο ένας νόμος-πλαίσιο, με σημαντικές εξουσιοδοτικές αναφορές στη διοίκηση. Αυτό, βέβαια, προϋποθέτει πάντα ότι η διοίκηση θα έχει τα αντανακλαστικά και την ποιότητα να καλύπτει αυτά τα κενά.

Νομίζω, σήμερα, έχουμε καλύψει αυτές τις προϋποθέσεις. Άρα, θα πρέπει να πάμε και σε μια νέα λογική νομοθέτησης. Όχι μεγάλους νόμους, με πολλές λεπτομέρειες, νόμους, που θα δείξουν βασικές αρχές, αξίες, κατευθύνσεις και κανόνες και εξουσιοδότηση στη διοίκηση, για να τρέξει με την ταχύτητα, που απαιτούν οι καιροί.

Συγχαρητήρια για την πρωτοβουλία. Θεωρώ ότι είναι άδικες κάποιες κριτικές, που ακούστηκαν από την Αντιπολίτευση. Θα έχουμε τη δυνατότητα να τα πούμε και στην Ολομέλεια. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κύριε συνάδελφε.

Στο σημείο αυτό ολοκληρώνουμε την τρίτη συνεδρίαση της Επιτροπής μας, μετά από δύο πολύ πολύωρες συνεδριάσεις. Σε κάποια σημεία, δυστυχώς, ξέφυγε το επίπεδο της συνεδρίασης και θα παρακαλέσω, κατά την επόμενη συνεδρίαση, την Παρασκευή, στη β΄ ανάγνωση να επανέλθουμε σε πιο σωστή διαδικασία.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Γιαννάκης Στέργιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Πλεύρης Αθανάσιος, Μιχαήλ Παπαδόπουλος, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Πάνας Απόστολος, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 20.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**